
I. A mohácsi csatától a hódoltság koráig 


A csata után 


1526. augusztus 29. Már megint úgy zuhogott, úgy dőlt a nyakukba a 
zápor, hogy alig lehetett látni. 


Hiába a homlokba húzott süveg, veri az eső a csupasz arcot lovaglás 
közben, víztől homályos a szem. Hiába a zárt sisakú páncél, szétfreccsen a 
vízcsepp a szemnyíláson, meg se lehet törölni az arcot, a szempillát. 


Ezek a hirtelen, éles dördülések, ahogy a villám a közelükben lecsap! Az 
edzett harci ló is felhorkan, riadozik alattuk. Pedig ez már más, rövidebb 
dördülés, nem az a percekig eget-földet rázó, amikor a menekülő török 
lovasság nagy hirtelen szétnyílt, s a magyar lovasokra köpte tüzét 
valamennyi török ágyú. Akkor csak dörgött, csak dörgött, csak dörgött 
fülhasogatóan, pokoli erővel. 


Azután indultak meg. Akkor, amikor kitetszett, hogy a második 
hadrendet is elsodorva menekül a magyar lovasság. 


Jó a páncél a csatában, de most a nagy darab harci ló nem bírja a vágtát, 
könnyű, gyors lovak kellenének. Egy szál kard és puszta mente. És 
ráhajolni a ló nyakára, és úgy vágtatni el, el. De aki a szúró napsütésben 
egész nap főtt a páncélban, az most dideregve zötykölődik benne, s ha egy- 
két órán belül ki nem hámozzák, karját, lábát, derekát se fogja tudni 
mozdítani, meg se tud állni, ha a lóról leemelik, úgy berozsdál a vas. 

Előttük a mezőszélen sötét folt. Nem, nem az üldözők még, csak a parti 
fűzfák foltja a régi Duna-ág mentén. Igen, jobbról a Duna mocsaras árrésze, 
itt a régi Duna-ág a gázlóval, s aztán már szabad az út. 

A fák mögött súlyosan hömpölyög a sárgás, felkavart víz. Hol is vág át 
rajta a gázló? Amott a nagy csonkolt füzek között? Mindegy, menni kell! 
Elöl a süveges lovas beleugrat az áradatba — neki könnyű, nincs páncélban. 

Sodor a víz, a ló szügyig merül, már a hullám a nyakáig is felcsap, de 
nem úszik, lába fogja a talajt. Kiér az alacsony vízbe, s megrázkódik. A 
lovas hátrapillant. Mögötte a három páncélos most ért a gázló közepére. 

De miért állnak, miért állnak meg épp a legmélyebb vízben?! 


A középsőhöz most az egyik odahajlik, leveszi zárt, tollas sisakját. 
Közben a nehéz ló a nehéz páncélossal süllyed. Belepi a víz a törzsét, csak 
horkantó pofája látszik, s aztán azt is elfedi a víz. A páncélos lassú 
mozdulattal fordul bele az áradatba. Kiáltás, kapkodás, s már kétoldalt az a 
másik kettő is elmerült. 


A lovas a partszélen csak néz, bámulja a szennyes vizet, melyen púpos 
hólyagokat ver a sűrű zápor. Bámulja, s nem lát semmi mást, csak a puszta 
vizet a lovasok helyén. 


A gázlón semmi mozdulás. 
Arcához kap, s mint aki nem hisz még a szemének, hangosan mondja ki: 
— Király urunk odaveszett! 


Túloldalt a fák felől megint lovasok közelednek. A süveges úr odapillant, 
tétovázik, majd megrántja a kantárszárat, s elvágtat. Most már sebesebben, 
nem a nehéz, páncélozott lovak szabják meg az ő iramát is. 


A süveges lovas, Czettrich Ulrik, a király cseh kamarása, volt talán az 
egyetlen, aki 1526. augusztus 29-e délutánján a zivatar és a csatavesztés 
zűrzavarában látta II. Lajos király pusztulását. Ő számol majd be a 
történtekről Máriának, az özvegy királynénak, aki született Habsburg 
főhercegnő, V. Károly spanyol király és Ferdinánd főherceg testvérhúga. S 
őt küldi majd két hónap múlva az özvegy királyné megkeresni a holt király 
tetemét. S ha egyáltalán megtalálták, ő találta meg a tetemet. 


Székely Bertalannak, a múlt század egyik ismert festőjének van egy 
hatásos, nagyméretű képe: II. Lajos királyt megtalálják a Csele patakban. 
Szomorú és ünnepélyes pillanat ihlette a festőt: lehajtott fejű hívei állják 
körül a király vízből kiemelt halvány tetemét. Megtörten ott állnak az 
ország legnagyobb méltóságai. 

Csakhogy a valóság prózaibb volt. Mária királyné nem országos 
méltóságot, egy egyszerű várkapitányt küldött tizenkét lovassal meg 
természetesen Czettrichhel a király teteméért. Czettrich megtalálta a gázlót, 
megtalálta a király két kísérőjének holttestét, s meglelte mellettük a király 
páncélját. A királyt magát nem. A páncél üres volt. 

Egy sírt ugyan lelt a közelben, és azt felásva, a bomló tetemben 
felismerni vélte a királyt. 


Sokkal előbb és talán nem kevesebb nyugtalansággal már más is 
kerestette II. Lajost. Méghozzá rengeteg emberrel kerestette, tűvé téve érte 


az egész csatamezőt és környékét. Megtehette, mert rettenetes nagy úr volt, 
ő volt a csata győztese: II. Szulejmán szultán. És valószínűleg beleillett a 
terveibe, hogy a magyar király megmenekedett. Mert azzal a királlyal, 
amelyik élve marad, lehet egyezkedni, lehet vele adót fizettetni, de a 
holtnak csak fejét veheti, és azt diadalmi jelül elküldheti haza 
Konstantinápolyba. 


A csatamezőt hát magyar foglyok járják, s a török írástudók előtt néven 
nevezik az elesetteket. Úgy tartják, a másfél órás ütközet alatt közel 
húszezren vesztek el, , nemzetünk színe-virága?. Ott van közöttük Tomori 
Pál érsek, a fővezér, aki pár napja a királyi tanácsban még azt ajánlotta, 
hogy hódoljanak meg a szultánnak, és fizessenek neki adót, s aztán mégis 
fővezérként hagyta, hogy a rosszul felszerelt, kisszámú magyar sereg 
stratégiailag is rosszul választott helyen támadásba menjen. Mintha a bibliai 
Dávid mindig és mindenütt legyőzhetné a harcra készült Góliátot. Nem, a 
bibliai példázat nem rólunk szólt. Ott fekszik hát Tomori, aki pedig 
megkapta Szapolyai János (régebbi írásokban Zápolya vagy Zápolyai) 
erdélyi vajdának az üzenetét, hogy nélküle csatába ne bocsátkozzék. 
Nélküle és az ellentétes parancsok miatt még egyre Szeged alatt álló serege 
nélkül. 


Sok nagyurat neveznek még néven tetemtől tetemig járva a fogoly 
magyarok. Az ország nem egy zászlósurát, de mégsem azokat, akiket a 
török kerestet. Mert Szulejmán szemével nézve: nincs köztük a király, nincs 
a király helyettese: az ország nádora: Báthori István; nincs ott Szapolyai 
György sem, a mohácsi alvezér, János testvéröccse, aki pedig a csatában 
eltűnt, és soha többé nem került elő. És két érintetlen, kisebb magyar sereg 
készülődik még ellene: keletről, Szeged felől Szapolyai vajda serege, 
nyugatról Frangepán Kristóf horvát báné. Szulejmán tehát úgy tudta: 
megnyert egy csatát a király seregével szemben, de azt nem sejtette még, 
hogy a mohácsi csatát nyerte meg — a mohácsi csatát úgy, ahogy mi számon 
tartjuk, s amit az jelentett összes következményével együtt nemzeti 
történetünkben. 


Buda őrizet nélkül 


1526. szeptember 1. Budavár kapuit esti harangszó után bezárják. Mert 
Buda nemcsak királyi székhely, várnak is vár. Még IV. Béla kezdte építtetni, 
hogy legyen a székhelyen erős vár is, ha újra betörne a tatár. De hát nagy 


ideje meg nem ostromlott vár volt ez, hogy is jöhetett volna be idáig, a 
Kárpátok medencéjét kitöltő s a tengerig lenyúló magyar királyság kellős 
közepéig ellenség! A bástyák persze azért álltak szilárdan, s a kapukat, 
ahogy illett, zárták, nyitották. 

A kapuőr a keleti kapunál már messziről megpillantotta a lovast. 
Agyonhajszolt lova csupa tajték. Maga a lovas, azt megismerte, egy a király 
német vitézei közül. 


Szaladt a bezárt kapuhoz. Nyitotta. A lovas csak berobbant rajta, se szó, 
se beszéd, s űzte a lovát egyenesen a királyné lakosztálya elé. 


Félrelökte az ajtónállókat, s rohant be a királynéhoz, aki éppen a királyi 
kincstartóval, Thurzó Elekkel beszélgetett. 


Bizonyos, hogy az a német részt vett a csatában. Hogyan menekedett meg 
a szaladókat üldöző lovas szpáhik elől, nem tudni. Mit mondott Mária 
királynénak, nem maradt fenn. De hogy a rémülettől félőrült volt, az 
nagyon is valószínű. 

A királyné pedig nyomban átvette az őrületét. Anélkül, hogy a király 
sorsáról bármit is tudhatott volna, egy gondja volt: a menekülés. Thurzó 
Elek ellovagolt szolgáiért, hogy segítsenek, a királynő udvara pedig 
csomagolt. Csupa idegen udvarhölgy, udvari ember. 


Buda magyar helyőrsége pedig semmiről se tudva, nyugovóra tért. Éjfél 
után verte fel őket István pohárnok, a virrasztóőrség feje: , Keljetek fel, a 
törökök mind egy lábig leverték a magyarokat!" 


De addigra már a budai utcákon és tereken a német polgárok égő 
fáklyákkal szaladoztak, ládákat, szekrényeket raktak szekerekre, lovakat 
fogtak be, vagy tömték értékeiket a Duna-parti hajók gyomrába. A 
szemtanú, Szerémi György káplán írja így le csaknem szó szerint, s ő teszi 
hozzá: , És a budai magyarok csodálkoztak: ugyan mi ez? Mert ők még nem 
tudták." 


Ha a kapkodva csomagoló királyné csak a török veszedelem elől 
menekül, akkor elég lett volna az események megfordítására egy világos 
perce. Ennyit kellett volna végiggondolnia: 1. a vár élére teljhatalmú 
várkapitányt kell állítania, ha nem lett volna; 2. két-háromezer fegyverest 
kell toborozni, annyival Buda már védhető; 3. minderre egy hét idő 
legalább van, annyiba beletelik, míg a török Mohács alól felér (valójában 12 
napba telt); 4. esetleg maga is helyben maradhat a védelem erősítésére, 
hiszen a török részéről személyében nem fenyegette végzetes veszedelem. 


Mária okos asszony volt, későbbi szerepe is azt mutatta, jól tudta magáról, 
hogy ő az európai hatalmi sakkjátszmában is dáma, vagyis féltve óvott 
személyiség. Bátyja a spanyol király és német-római császár, az ismert 
világ pillanatnyilag leghatalmasabb uralkodója, akinek birodalmában 
sohasem megy le a nap, s akinek I. Ferenc francia királlyal való küzdelme 
miatt, francia biztatásra indult meg Magyarország és a Habsburg kézen levő 
osztrák tartományok ellen II. Szulejmán szultán. Jól tudta Mária, olyan 
dáma ő, akinek fogsága is aranykalitka, sérthetetlen dáma, akit aranyért, 
országért úgyis kiváltanak. 


Csakhogy nem pusztán a török elől menekült ő ilyen eszeveszetten. Még 
nem is pirkadt (pedig nem hosszúak az augusztusvégi éjszakák), amikor 
ötven lovas, a pápai követ, Thurzó és két-három magyar úr kíséretében a 
Logodi-kapun át kilovagolt a várból. Szobalányai kezükben égő fáklyákkal 
világítottak neki. 


A királyné azok elől is menekült, akikről feltételezte: nem fogják 
tekintetbe venni az ő világpolitikai sérthetetlenségét. Akik szemében csak 
királyné, mégpedig idegen királyné. Egyszerűen: a magyar alattvalói elől. 

Nézzük csak, hogy folytatja Szerémi, az imént már idézett szemtanú: 
, Ugyan mi ez? — kérdezték a magyarok a kincseiket mentő németektől. De 
azok semmit sem válaszoltak, mert féltek, hogy a magyarok kifosztják 
őket." S amikor aztán a magyarok látták, hogy a királyné elmenekült, látták, 
hogy a palota kincseit hogy dugdossák sebtében a hajókra, hogy kötözik fel 
Thurzó Elek legényei málhás lovakra és rakják szekerekre; látták, hogy 
özönlenek kifelé a Logodi-kapun így-úgy összeszedett málháikkal a német 
polgárok, nem azt értették meg, ami Mohács alatt történt, hanem azt, ami a 
szemük előtt lejátszódott. 


Megértették a német uralom bukását. S akkor közülük a , főlatrok? — 
ahogy Szerémi mondja -— csakugyan megtették, amit az ellenséges 
gyanakvás feltételezett az egész magyarságról: a Logodi-kapunál meg a 
hajóknál fosztogatni kezdtek. , A magyarok a legnagyobb örömben, szinte 
újjászületve térnek házukba, hogy megszabadultak az idegen uralomtól" — 
jelentette királyának, Zsigmondnak a lengyel követ. S mire a valószínűleg 
barmokkal vontatott, lassú hajók ár ellen eljutnak Esztergomig, mozdítható 
tárgyak tömegével és persze udvarhölgyekkel és  szobalányokkal 
megrakodva, addigra ez a korai öröm bizony megkótyagosította a 
koponyákat. Az esztergomi vár magyar kapitánya , megüti", azaz 


megtámadja a hajókat, egy közülük el is süllyed (ma is őrizhet valamit a 
kincsekből a Duna medre). 

A korai és ostoba örömre gyors bánat jött el. Szeptember 11-én Buda alá 
érkezett a török sereg. Útközben érte azért egy támadás: Székesfehérvár 
körül fedezetlen utóvédjén rajtaütött Frangepán Kristóf. Közben hogy 
eltűntek Budáról a minap még örvendező magyarok. Szerémi azt mondja: 
, Budán maradtak a szegények, sánták, vakok, hülyék." A vár kapui pedig 
tárva-nyitva. 

Szulejmán besétált hát a várba, beült Mátyás király palotájába, és várt két 
hétig. 

Hogy mire? Nem kétséges. Valamelyik magyar sereg támadására. Esetleg 
egy új sereg közeledésére, amelyről eddig nem is tudott. A török hatalom 
több mint százötven éve ismerhette a magyarság katonai erejét. S ha maga 
Szulejmán Szabács és főként Nándorfehérvár (a mai Belgrád) bevételekor, 
1521-ben tapasztalhatta a felmentő sereg tétlenkedését, itt az ország 
szívében nem számíthatott ugyanarra. Azt persze tudta már, hogy 
Mohácsnál többet nyert, mint eleinte gondolta. Tudta II. Lajos halálát is. 
Hiszen a hír a követek révén akkoriban is gyorsan terjedt, s mialatt ő 
Mátyás palotájában töprengve tétlenkedett, Luca Landucci firenzei patikus 
például szeptember 21-én azt írta naplójába: , Kaptuk a hírt, hogy a török 
elfoglalta Magyarországot, és a király meghalt oly módon, hogy egy 
folyóba fulladt." De Szulejmán a hír első felében, abban, hogy elfoglalta 
Magyarországot, korántsem volt biztos. Nem is volt ez igaz. A hódítás 
megtartására nem is gondolt, nem is gondolhatott. Szeptember 26-ig hát 
megült Budán, s akkor elindult a Duna másik, vagyis bal partja mentén 
délnek. Pest városát előbb persze felgyújtatta. És október 9-én rengeteg 
kinccsel, fogollyal megrakodva elhagyta az országot. 


Vagyishogy hat héttel a mohácsi vész után nem maradt Magyarországon 
török katonaság. Az ország szabad. Nemcsak hódítóitól az, még idegen 
királyi udvarától is. , Minden őrizet nélkül hagyták" — írta fél esztendővel 
Mohács után Brodarics István püspök. Szabad, bár lakosai, urai és főurai 
szabadabbnak hitték, mint amilyen valójában volt. Mert bizony inkább 
Brodarics püspök óvatos megfogalmazása volt pontos: , őrizet nélkül 
hagyták" — s tegyük hozzá: egyelőre. Mert a mohácsi csatavesztés ténye 
jövőt formáló tény maradt — még akkor is, ha a roppant távolság és az 


eleven magyar hadierő miatt Buda megtartása Szulejmánt meg sem 
kísértette. 


Az új király 

1526 ősze és tele. Minden ember életének vannak nagy pillanatai. De 
hánynak volt még ehhez fogható pillanata a magyarok közül, ha nem az 
Árpád-nemzetség véréből való volt! Egynek csak, Hunyadi Mátyásnak. 
Senki, soha az egy Mátyáson kívül nem érte meg a századok alatt, amit 
most Szapolyai János megél. November 11-e van, nincs még két és fél 
hónapja sem Mohácsnak. Fején Szent István koronája, vállán zöldes színű 
aranybársony palástja, jobbjában a királyi jogar, baljában a keresztes 
aranyalma. S hogy Podmaniczky István, a nyitrai püspök (Szalkai 
esztergomi érsek Mohácsnál elesett) a szentelt olajjal felkente, jobbja most 
suhint az ország kardjával a négy égtáj felé — a régi szokás és hagyomány 
szerint így jelezve, hogy az országot megvédi. Szapolyai hát király, annyi 
idegen után a magyar nembeliek közül választott magyar király. Nagy 


pillanata lehetne ez, nemcsak neki, hanem az egész magyar történelemnek. 
Az lehetne, de nem az. Inkább könnyelmű pillanata. 


Székesfehérvárott konganak az István sírját rejtő nagytemplom harangjai, 
fújják a harsonások, vivátozik az egybegyűlt nemesség (főleg az), 
vivátoznak a nagyurak, éljenzi az új királyt az ország. Igazi nagy koronázás 
volt, igazi választással, simábban, kevesebb erőszakkal esett meg, mint a 
nagy elődé, Hunyadi Mátyásé. (Ott bizony az azonnali felkoncolás rémével 
kellett előbb egyezségre szorítani a főurakat.) Szapolyai még azt is 
megtehette, hogy a választás után kérette magát, kicsit szabódott magára 
venni a magas tisztséget. Megengedhette magának ezt a kis színjátékot, 
hiszen a dolog annyira elő volt készítve. Az 1505-ös országgyűlés szinte az 
ő számára mondta ki, hogy többet idegen vérből királyt választani nem 
lehet. Az ő zászlaja alatt, rokonai, familiárisai, szolgái vezetésével vonult 
fel Fehérvárra a köznemesség nagyobb része, természetesen fegyveresen. 
Az országos nevű nagy családok jelenlevő tagjai is nagyrészt 
érdekszövetségébe tartoztak, s akik nem, azokat a helyszínen megnyerte. 


A választás hát egyhangú volt. Igaz, hiányzott a nádor, Báthori István, 
akinek feladata lett volna a királyválasztó gyűlést egybehívni, s elsőként 
szavazni; hiányzott az özvegy királyné, akinek joga és kötelessége régi 
szokás szerint a trónüresedés alatt az ország ügyeit intézni. De Báthori 


nádor, Szapolyai legnagyobb személyes ellensége számos jó okból kerülte a 
gyűlést. A királyné pedig, aki Budáról elfutott Pozsonyig, egyáltalán nem 
intézte az ország ügyeit. Ahelyett egészen mással, bátyja, Ferdinánd 
főherceg trónigényének elfogadtatásával foglalkozott. A királyválasztó 
gyűlés tehát már-már teljes volt és zavartalan, legföljebb Ferdinánd követe 
akart felszólalni a Habsburg-ház örökösödési joga érdekében (értsd: 
választás nélkül, szerződések folytán igényelte a magyar trónt), de 
kikergették, és csaknem megszabdalták. 

Aki a királyi méltóság utáni nagy áhítozásból arra következtet, hogy az új 
király babérjainak örülő, boldog ember, nagyon téved. A beteljesülés után 
Szapolyai hamarosan érezhette a hurkot, amibe beledugta a fejét. Ez 
megoldhatatlan királyi feladatok láncolatából állt egybe, abból, hogy a 
frissen megszerzett királyi trónust sehogyan sem lehetett megszilárdítani. A 
köznemesség — igaz, Lajos halála és az idegen udvar elmenekülése után — 
nemzeti királyként trónra emelte Szapolyait, de hatalmat a trón megtartására 
nem adott neki. Szapolyai nem is gondolhatott Mátyás példájára: erős, 
állandó királyi hadsereg felállítására, a határvidék új megerősítésére — az 
adóterhek tetemes növelése árán. Ez híveivel, a királyválasztó nemességgel 
fordította volna szembe, ahogy a nagy elődöt is annak idején 
szembefordította. Szapolyai hát más - és hívei szemében szintén 
árulásszámba menő - lépésre szánta el magát: megkérte feleségül a gyűlölt 
özvegy királynét, békét kínált a trónra igényt tartó Ferdinándnak, akit a 
csehek II. Lajos örököseként időközben már királyukká is tettek. Mária a 
kérőknek nemet mondott. Ferdinánd a bécsi Szent István-dómban, udvara 
jelenlétében, az oltár előtt trónuson ülve fogadta Szapolyai követét. A követ 
az oltár elé érve, kéznyújtással akarta üdvözölni a trónoló Habsburgot. Az 
mozdulatlanul, gőggel elnézett a feléje nyújtott kéz fölött. 


Nincs megalázóbb, mint egy társtalanul maradt, üdvözlésre szánt tenyér. 
A követ dühében magyarul kezdett szónokolni. Elvezették, Ferdinánd 
lefogatta. A Habsburgoknak eszük ágában sem volt Szapolyai királyságát 
elismerni. 


Sem állandó királyi hadsereg, sem  egyesség a nagyhatalmú 
Habsburgokkal, s mindehhez biztosan várható új török támadás — vészterhes 
jövendő! Csak a jelen volt biztató: I. János az országnak tényleges ura volt. 
A határokon belül nem volt vetélytársa. Az országnak csaknem egytizede a 
magánbirtoka volt, 160 ezer jobbágyportából 12 ezer, magánjövedelméből 
tarthatott és tartott is akkora udvari katonaságot, hogy a magyar főurak 


közül senki sem mérkőzhetett vele. A katonai erővel szintén rendelkező 
főméltóságok neki engedelmeskedtek. A török támadás pedig csak nyárra 
várható — télen az ozmán nem hadakozik -, és az is valószínű, hogy nem a 
következő nyárra. 


A trón megszilárdítására, a  hurokként köréje feszülő feladatok 
megoldására, úgy tetszett, van János királynak egy kis ideje. Politikai 
okossággal sietett is azt kihasználni. Hogy békejobbját Ferdinánd 
elutasította, követei útján nyomban csatlakozott az európai Habsburg- 
ellenes szövetséghez. Megbízásából a zenggi püspök még 1526-ban útnak 
indult, s megjárta Velencét, Párizst, Londont. 1527-ben Fontainebleau-ban 
szövetséget kötött I. Ferenc francia királlyal. 

Csakhogy János király biztató jelenét nem a török fogta mérhetetlenül 
rövidre. 1526 decemberében Pozsonyban az özvegy királyné, a nádor és 
néhány főúr kimondta Ferdinánd királyságát. Értsd: , megválasztotta" 
Ferdinándot királlyá, bár ő úgy tartotta, hogy a trón örökségként, ősei 
szerződései alapján megilleti. És Ferdinánd a nemzeti érzékenységre 
tekintettel elfogadta ezt a , választást". 


I. János nemzeti király homokórája ettől sebesen lepergett. 


Az Írottkő oldalában 


1527. A deák két tenyerével árnyékot vetve erőltette a szemét. 
— Látja-e már? — kérdezte az úrfi. 
— Merre? 


Az úrfi a deák válla mögé lépett, majd akkora volt, mint a tanítómestere, 
s előrenyújtott karral mutogatott. — Ott a két jegenye között. Már a porfelhő 
is látszik a levegőben. — S hogy a deák újra egy tétova mozdulatot tett: — 
Kelmednek aztán igencsak megrontotta a szemét a sok írás-olvasás! 

— De hát nem az a két jegenye, hanem az a másik, ott túl — lendült előre a 
szemet árnyékoló kéz, s mutogatott. — Hogyne látnám. Vértesek! 

— Azok. 

Az Írottkő oldalában álltak, s lesték, hogy jelennek meg az osztrák 
tartományok felől, s hogy kígyózzák végig a szélesre taposott utat az idegen 
vértesek. 


A lovasok éle már a két leskelődő alatt kanyargott, széles porfelhőjük 
füstcsíkként húzódott a levegőben, s ott hátul a két jegenye között még 
egyre új és új csapatok áradtak. És a teherszállító segédhadak még sehol. 

— Sokan vannak. 

— Sokan! Lehetnek több ezren is. 

— Ha látta volna, úrfi, a tevéket! — mondta a deák. — A török tevéit. 

— Micsoda? 

— A tevéket, a múlt nyáron. Csak a tevék két napig vonultak. Lehettek 
vagy harmincezren. Hatosával vezette őket egy-egy ember. Mert a török 
nem hozott kocsikat, még az ágyúgolyónak való ércet is, azt mondják, tevék 
hozták a hátukon. 


Az úrfit izgalomba hozta ez a kép: tevék imbolygó vonulása végig a 
magyar Alföldön. 

— Aztán kelmed látta őket? 

— Láttam, a hegyről, bizonyos rejtekből. Mert a nép messze vidéken 
elfutott előlük, de Bodor Dénes uramat Zápolya úr küldte, hogy meglesse 
őket, s én vele voltam. 

— Miért nem lovakat hoztak, szekereket? 

A deák megvonta a vállát. 

— A teve erősebb, nagyobb is. Meg egy lóért vagy egy tucat olyan roppant 
dögöt kapni. Meg ember se kell hozzá annyi. Nagy úr a pénz ott is. 

— Lovuk nem is volt? 

- Dehogynem! A katonáknak, a szpáhiknak. De olyan tengersokan 
voltak, hogy az a hadseregnyi teve se tudott nekik elég gabonát hozni. Buda 
alól visszafelé már éheztek, pedig nem is azon az úton indultak haza, amin 
jöttek Mohácsról. 


Alattuk a völgyben a vértesek kígyója hatalmasan elnyújtózott, s 
feltűntek mögöttük a gyalogosok. 

— Igencsak jönnek — mondta az úrfi, hogy mondjon valamit. 

A deák összehúzott szeme végigsiklott a nyugat felől egyre befelé áradó 
seregen. 

— Azt tudnak — mondta fojtottan —, vonulni. Mostan Róma alól jönnek, 
hol a spanyol király parancsára elfogták a pápa őszentségét, és kirabolták a 
várost. Mint a sáskák után, nem maradt más utánuk, csak a száraz ág és a 


puszta fal. A pápa, mondják, még az ősi, megszentelt aranytiarákat is 
egybeolvasztatta valami ötvösmesterrel, s úgy dugdosta el, nehogy V. 
Károly fejét díszítsék. 

— Spanyolok? 

A deák tett egy tétova mozdulatot. 

— Úgy mondta a hír, hogy spanyolok meg vallonok meg németek. De hát 
a spanyol király adta őket kölcsön, hogy Ferdinandus beülhessen 
Magyarországba. De a húga könyörgésére, Mária királyné szavára bezzeg 
nem adta őket tavaly, amikor bizony elkeltek volna. 

Az úrfi rántott egyet a fején. 

— Ezen most már kár búslakodni. Így lett király Zápolya urunk. 


A deák csodálkozó, komor tekintetet vetett rá, s aztán csak annyit 
mondott: 


— Ideje, úrfi, hogy számoljuk őket. 


A másik király koronázása 


1527. november. Koronázást hirdetnek újra a székesfehérvári Szent Szűz- 
templom harangjai, nagy, ünnepélyes koronázást, éppúgy, mint egy évvel 
ezelőtt. 1527 novemberében vagyunk. Vivátozik a nép, vivátozik az 
, Ország", melynek még annyi híja sincs, mint egy évvel ezelőtt volt. Hiszen 
most ott van, köszvényes bénaságában magát hordszéken vitetve, Báthori 
nádor is, Perényi Péter, mint egy év előtt, éppúgy nyújtja a koronát, 
Podmaniczky István nyitrai püspök, mint tavaly, éppoly ünnepélyes 
tisztelettel helyezi a király felkent fejére. Mindenki vagy ugyanaz, vagy régi 
ismerős, még a király oldalán álló két nőalak is: az egyik Mária királyné, II. 
Lajos özvegye, a másik Anna, az új királyné, Lajos húga, kinek fején régi 
szokás szerint szintúgy megpihen István koronája. Csak a király új: 
Ferdinánd osztrák főherceg s a múlt év óta (mert a cseh rendek előbb 
iktatták Lajos örökébe) cseh király. Minden az ország , régi szokásai" 
szerint történt, Ferdinánd nem ragaszkodott a trónörökléshez, elismerte a 
választást, beköltözött a magyar királyok budai palotájába, s még a 
koronázás előtt országgyűlést is tartatott. 

De hát hol van a palota előbbi lakója, a trón tegnapi birtokosa, a tavaly 
koronázott király? János Tokajnál csatát vesztett, mondják, háromezer 
halott maradt a csatamezőn: annyi volt a serege, s most valahol Erdélyben 


bujdosik. A török szultán közel 150 ezer embert vonultatott fel, hogy 
megdöntse II. Lajos uralmát, János ellen elég volt tízezer spanyol és német 
zsoldos. Ferdinánd hát kezébe foghatja a koronázási kardot, és bátran 
vághat vele a négy égtáj felé annak jelképeként, hogy megvédi vele az 
országot. Joggal teheti, a hatalma látható: a tízezer zsoldos két hónap 
leforgása alatt egyesítette csaknem az egész országot, hódoltak neki az 
országrészeket birtokló nagyurak is. Hogy az új király, Ferdinánd idegen 
zsoldosainak eltartása sok volna az országnak? Hogy a jobbágytól 
erőszakkal szedik a zsoldravalót, a mezővárosokat, ahol telelnek, föleszik 
és kifosztják? Persze igaz, de tízezer kapzsi, gazdagodni vágyó fegyverest 
még el tudna viselni a két-hárommilliós ország. És hogy a király idegen, a 
királyi udvar idegen (Ferdinánd csak spanyolul és franciául tud), ehhez a 
magyarság hozzá lehetett szokva. 


Ferdinánd betöltötte az országos tisztségeket, fogadkozott, hogy a királyi 
tanácsba csak vérbeli magyarokat választ, híveinek birtokokat is 
adományozott, és még pénzt is adott, bár persze módjával. Ha az urak 
össze-összejöttek egymás közt esti poharazásra, ilyesféle beszélgetések 
estek meg közöttük: 

- De hát gondolják meg, uraimék, mire törekedett Mátyás király! 
Csehországot, az osztrák tartományokat és Magyarországot akarta 
egyesíteni, hogy e nagy birodalom közös erejével fordulhasson a török 
ellen. Amiért ő annyit fáradt, íme, itt van. És Ferdinandus király nemcsak 
ura e temérdek birodalomnak, hanem a világ legnagyobb hatalmasságának, 
V. Károly császárnak öccse is. A császár majd megsegíti az ő édes öccsét, 
ha erre szükség volna, ahogy most is megsegítette. 


— Mit nem mond tekegyelmed, hogy a magyar vitézség egymagában 
elegendő volna? Ej, ej, édes egy öcsémuram, a virtus nem minden, ide ágyú 
kell, meg jó szakállas puska meg vértes vagy páncélos lovasság. Vitéz 
katona még akad, de hol van annyi ágyú, annyi puska, annyi szerszám, 
annyi páncél ebben az országban, amennyi kell, ha kell?! 


És az urak megnyugodhattak, hogy az ország védelmét a legjobb kézre 
bízták, gondját a legalkalmasabb, a legjobb személy vállára helyezték. 


A papok nagy gondja 


1527. november. Gyulafehérvárott a papok feje már másodnapja főtt a 
nagy gondban. Az öreg énekes kanonok, aki rangban első volt közöttük, 
remegő kézzel egyre csak a bibliát forgatta, mégsem lelte a megfelelő 
passzust. Mert a jelképes példázatok tanulságát ugyan sok mindenre 
alkalmazni lehet, ha tetszik, erre, ha tetszik, amarra, de a kérdésre, amit 
János király feladott nekik, mégsem leltek egyenes választ. És ha leltek 
volna is, ország-világ előtt övék miatta a felelősség. Azt pedig nem 
vállalhatják, nem és nem! Miért ők legyenek János úr védőpajzsa? Miért 
őket szidja, átkozza a keresztény világ Rómától Madridig, Párizstól 
Wittenbergáig? Azazhogy Párizs azért mégsem, Párizs aztán semmit sem 
szólhat. De amit megcselekedett I. Ferenc francia király (elég hatalmas úr 
hozzá!), megcselekedheti-e vajon baj és megszólás nélkül Magyarország 
királya? Ha ugyan király még egyáltalában János úr? 

Az énekes kanonok úr telt, öreg arcát hogy megfonnyasztotta két nap 
alatt a vértanúság szele. Mert bizonyos, hogy János úr nem ismeri a tréfát. 
Hogy püspök uruk, a minap megboldogult Gosztonyi János, meghúzatta a 
gyulafehérvári harangokat annak örömére, hogy Ferdinándot Fehérvárott 
megkoronázták, nem rátörtek éjnek idején szegény fejére János úr főember 
pribékjei, és saját kezükkel úgy megkínozták (és mi módon!), hogy másnap 
meg is halt! Püspök uruk ily komisz és szörnyűséges legyilkolása után most 
meg ők feleljenek a kérdésre. 


És ha legalább bizonyos volna, hogy János király milyen választ akar. De 
vajon bizonyos-e, amit már önmagában hosszan vitattak, hogy igenlő 
választ kíván? Nem lehet rajta eligazodni. Mert János király maga elé 
hívatta őket, ott ült magába roskadva, fázósan összegörbedve egy hatalmas 
medvebőrön, és igen merev, kelletlen arccal megkérdezte: 


— Feleljetek rá, kanonok uraimék, a hites káptalan nevében: mit tanít a 
vallás, szabad-e keresztény fejedelemnek a pogány törökkel szerződni? Két 
nap múltával lássam írásban a választ! 

S azzal mehettek. 

És ha Jézus azt is mondja: , Add meg a császárnak, ami a császáré"? — 
mégis ők oldják meg János úr kezét. És őket átkozza majd János úr mellett 
mind az egész ország. 


, tiéd az én uram, mindenével" 


1528. január. I. János követe, Lasky Jeromos lengyel nemes, hasra vágta 
magát a fényességes szultán előtt, ahogy erre tanították. Aztán 
beszédkészsége minden erejével, szóvirágai minden színpompájával 
dicsérte a szultán mérhetetlen hatalmát és dicsőségét. Közben szája 
remegett, hangja el-elcsuklott. A félelemre jó oka volt. Követként jött, de 
valójában inkább fogoly volt. 1527. november 22-én mutatta fel János 
megbízólevelét, és sok kérdezgetés, faggatózás, tárgyalás és szemrehányás 
után, csak január végén került a szultán színe elé. Hányszor hallotta már: 
miért nem küldött János király előbb követséget, hiszen a szultán már 1526- 
ban elfoglalta országát, miért csak most akar tárgyalni, amikor bajban van? 
Hogy merészelt János úr beülni a magyar királyi székbe a szultán tudta és 
beleegyezése nélkül? És így tovább. Lasky a csűrés-csavarásba, a 
magyarázkodásba újra meg újra beleizzadt. Legszívesebben kereket oldott 
volna, csakhogy a szállását, minden lépését őrizték. A szultán most 
válaszában újra elmondta vagy eldörögte neki, amit Lasky már eleget 
hallott. S erre ő kínjában így kiáltott fel: 

— Tiéd az én uram, Magyarország királya, mindenével! 

S ekkor Lasky számára váratlan dolog történt. A szultán kegyes 
jóindulatáról biztosította a követ útján János királyt, s többet ígért, mint 
amit a király vagy követe valaha is remélhetett. Sajnos, túlságosan sokkal 
többet. Azt mondta, nem segélycsapatot ad, hanem személyesen jön 
megsegíteni Ferdinánd ellen János királyt. Évi adóról, tízezer aranyról, 
melyről Lasky Ibrahim nagyvezérrel már javában alkudozott, többet nem 
volt szó. (Valóban, János nem adózott a töröknek egész uralkodása alatt, 
míg Ferdinánd és utódai a békéért bőségesen, vagy 30 ezer aranyat fizettek 
évente.) 

Vajon ily módon, Lasky révén János király hívta be 1529-ben a törököt? 
Kevéssé valószínű! Inkább azt lehetne mondani, Lasky akkor került a 
szultán elé, amikor már a következő évi nagy háborút Ferdinánd országlása 
miatt eldöntötték. Mit számított I. János a török politika mérlegeléseinek 
serpenyőjében akkor és ott, Konstantinápolyban? Alig többet egy véletlenül 
alászálló porszemnél. A török tudta, hogy János uralma összeomlott, s 
Erdélyben bujdosik. Tudta, hogy Ferdinánd király Budán berendezkedett, a 
magyarok meghódoltak neki, meg is koronázták, s van némi s 
nagymértékben növelhető katonai ereje is. Azt persze nem tudhatta, hogy a 
tárgyalások alatt vagy az elkövetkező napokban János király kimerészkedik 
Erdélyből, sereget gyűjt, s Ferdinánd tábornokával szemben újra csatát 


veszt, olyan megsemmisítő csatát, hogy kénytelen kimenekülni országából 
Lengyelországba. S azt se tudhatta, hogy Ferdinánd az év elején elhagyja 
Budát, székhelyét, hogy oda soha többé ne ülhessen vissza, s azt sem, hogy 
a magyar urak az általános elégedetlenség miatt már az év végére felkeresik 
Jánost, a száműzött királyt, s országába visszahívják. 

Ám amit tudott, elegendő volt ahhoz, hogy megcsinálja a maga terveit a 
tőle függő magyar királyságról, s ebbe János felhasználását — nagyon is jól 
jött az — beiktassa. 


Evforduló a csatamezőn 


1529. augusztus. Kis lovascsapat tör előre Pécs városából a Duna felé. 
1529 augusztusát írjuk. Hogy hova mennek, még nem tudják, mert a török 
vezeti őket. Nem foglyok, dehogy foglyok, nem kell őket félteni! Pedig 
azért dideregnek és izzadnak, s a legszívesebben szerteszaladnának, 
ahányan csak vannak. Szolgák és nagyurak egyaránt, mert vannak köztük 
nagyurak is. Az az ezüstszerszámos lovas, aki díszöltözetében a középen 
jár, elégedetten nézhet végig rajtuk. Most nem hagyták magára a hívei, mint 
tavasszal Tápé alatt, hogy körülötte csak szolgák maradtak, azok kísérték el. 
Az urak meg sarkon fordultak és elvágtattak, mikor Szapolyai tudtukra 
adta, hogy találkozni mennek a törökkel. Elvágtattak, és azt mondták: 


— Menjen, ha tetszik neki, magában! 


De most itt vannak vele, és itt van két főpap is, Frangepán Ferenc 
kalocsai érsek szerzetescsuhában, és Brodarics István püspök is. S persze itt 
van — ha már az egyháziakról van szó — a barát, Martinuzzi is, a pálos 
szerzetes, akinek a későbbiekben elég nagy szerepe van. Török részről 
pedig nem kisebb úr várja a csapatot, s vezetteti magához I. János királyt, 
mint Szulejmán szultán. És amit még a lovasok nem tudnak: éppen Mohács 
mezejére vezetteti. 


Milyen volt, milyen lehetett I. János és a szultán találkozása? Mint 
érintkeznek, hogy beszélnek egymással azok, akik népek sorsát döntik el — 
nyugtalanító kérdése minden kornak. A véletlen úgy hozta, hogy tudjuk, 
milyen volt ez a találkozó, Szerémi György, a kortárs — némileg persze 
kikerekítve  — elmondja nekünk. (Idézni is szokták mind a 
történelemkönyvek.) Szegődjünk hát mi is Szerémi elbeszélése szerint 
János királynak nyomába! 


, Az a kismérföld, melyen a király a császárhoz ment, le volt terítve 
bársonnyal s különféle puha kárpitokkal egészen a császár sátráig. 


Amikor János király megérkezett az első sátor, Ajaz basáé elé, az 
mindjárt drága ruhát hozott János királynak, ezt ráadták, s a sajátját átadták 
a királyi felség kamarásainak. Amikor pedig elérkeztünk Ibrahim basa 
sátrához, másik drága és Ajaz basáénál is gyönyörűbb ruhát hoztak; amazt 
levették a királyról, és Ibrahim basa ruháját neki ajándékozva, ezt újra 
ráadták. 


Amikor János király már megpillantotta a császárt, nyomban leszállt a 
lóról, gyalog ment a törökök császára felé, s vele a magyar főurak, akik a 
királlyal voltak. 


Amikor a császár megpillantotta sátra alól a királyt, mindjárt kisietett a 
sátorból, s a király és a császár, egyik a másikat karjával körülfonva, 
megölelte egymást oly módon, mint ahogyan Júdás Krisztust. És ott már 
szemben beszélt a császárral a király magyarul, egészséggel és jó 
szerencsével üdvözölte, s az ajándékot, melyet az ifjú tartott, átadta, 
azonfelül mondta, hogy ő császári felsége nagy irgalmasságot cselekedett 
vele a hűtlenjeitől való szorongattatása nagy szükségének idején. E 
szavakat a magyar-török Mehmed (vele tárgyalt Tápénál János) mind 
előadta a császárnak török nyelven. 


Viszont a császár olyképpen ajánlotta magát, hogy ha a magasságos Isten 
őt megőrzi, akkor kétségtelenül, egészen biztosan visszahelyezi őt székébe, 
budai királyi székébe, s azonfelül visszaadja neki a Szerémség egész 
tartományát, várakat, kivéve kettőt; Nándorfehérvárt és  Szabácsot. 
Azonfelül még, míg én e világon élek, megvédelek ellenségeidtől, míg csak 
egy dárda lesz török kézben. Azért ne félj!" 


Történészeink a magyar történelem egyik legszomorúbb pillanataként 
szokták emlegetni ezt a második Mohácsot, hol három évvel a csata után a 
magyar király hűbéresként hódol a szultánnak, és mint más források 
mondják, kezet is csókol neki. Pedig akárhogy történt is, lesznek ennek a 
kornak szomorúbb pillanatai is. Ez a találkozó Szapolyai szempontjából 
inkább diplomáciai nyereség volt, mint veszteség, s ha ő uralkodásra 
termett volna, ha diplomáciai sikereit ki tudta volna használni, úgy a 
nemzeti megaláztatás megteremhette volna a maga hasznos gyümölcseit is. 
Így csak annyi eredménye volt, hogy János az év őszén valóban már Buda 
várából nézhette végig, hogy vonul haza a török, foglyok és rabolt kincsek 


tömegével — mondják, el is sírta magát a rabszíjra fűzött keresztény foglyok 
láttán. De ő a távozó nagyvezértől, Ibrahimtól még ajándékot is kapott, 
megkapta minden ellenszolgáltatás és minden nagyobb hűhó nélkül a 
magyar államiság jelképét, a királyi koronát. A mohácsi találkozót leíró 
Szerémi persze János-párti, és mond nem egy képtelenséget. Szó sem 
lehetett például arról, hogy a török a déli részek, a Szerémség visszaadását 
ígérte volna. Az igazsághoz az áll közelebb, amit Frangepán Ferenc, a 
ferences barát mond, aki bevallja, hogy igenis ő megcsókolta Szulejmán 
kezét, mert ezzel a megalázkodással, mint Attila előtt Leo pápa, lelkek 
ezreit mentette meg a pogánytól. , Az országot ekkor mi, a török hívei — írja 
— tartottuk meg, nem Ferdinándék." 


Így igaz, és elég szomorú ez is. 


Aki átevez a Dunán 


1529 ősze. A köztudat régóta úgy tartotta, akié Buda, azé az ország is. Így 
hát most megint János királyé (1529 őszén vagyunk), aki hamarabb, mint 
egy év alatt — ha nagy áron is — lengyelországi bujdosóból ismét valóságos 
király lett. Nem mintha nem lett volna olyan magyar politikus, aki ne akarta 
volna Budát vele szemben — és ami nagyobb dolog: a törökkel szemben is 
megvédeni. Nádasdy Iamás, Buda várkapitánya, a habsburgiánus politika 
egyik legkorábbi híve, szilárdan, élete árán is védte a nem túlzottan erős 
várat. Budát tehát lehetett azért védeni — lehetett volna már 1526-ban is —, 
bár tartós török ostromot ugyan Magyarországnak egyik vára sem bírt volna 
ki, és a nagy várépítkezések után is csak egy vagy kettő (Győr, Érsekújvár). 

A török 1529 nyarán ostrom alá vette Budát Nádasdy miatt, és ki tudja, 
meddig és hogyan ostromolta volna, ha Ferdinánd német zsoldosai nem 
féltették volna a kelleténél jobban az életüket. Ahogy akkoriban mondták, 
, praktikálni" kezdtek a törökkel, s amikor a szabad elvonulásért folyó 
alkudozást Nádasdy eltiltotta, megfogták a parancsnokot, megegyeztek 
vagy megegyezni véltek a falakon keresztül bekiabáló törökkel, aki a 
szultán által személyesen aláírt szabad elvonulást biztosító levéllel hitegette 
őket. Nádasdy ennek köszönhette az életét, a zsoldosok a halálukat. Mert 
amikor a zsoldosok a törököt beengedték, mind egy szálig levágták őket — a 
későbbiekben oly gyakran ismételt álnok csel a nyugati hadijoghoz szokott 
zsoldosoknak meglepő lehetett, csak éppen idejük nem maradt eltöprengni 
rajta —, Nádasdyt viszont a janicsárok vitték a nagyvezér, Ibrahim elébe, aki 


Istvánffy Miklós korabeli történetíró szerint megszidta, hogy magyar létére 
miként merészelte a várat János magyar királlyal, no meg a törökök 
hatalmas császárával szemben védeni; majd két csauszra bízta, hogy lökjék 
a Dunába. A Duna-parton azonban Nádasdy megpillantott egy csónakot, 
kirántotta magát a csauszok közül, beugrott a csónakba, s valami 
deszkaszállal evezgetve, áttért a túlsó partra, János király táborába. 


Ezt a végső életösztöntől hajtott átevezést Budáról, Ferdinánd várából 
János táborába — bármilyen valóságos volt is — értsük jelképesen is. 
Ferdinánd egyik legelső, leghűségesebb és talán legderekabb híve most 
évekre éppoly hűséges János-párti lesz. Miért? Mert ahogy 1527-ben 
Ferdinánd spanyol vértesei eltaposták azt a , szittya" vágyálmot, hogy 
magyar nembeli király meg tudja szervezni és meg tudja védeni az 
országot, úgy taposta most szét Szulejmán azt a sokkal megalapozottabb 
hitet, hogy a Habsburg-nagyhatalom megoltalmazza. Nem a kocka fordult 
meg a két király között — arra még volna mentség —, hanem a magyarság 
mondhatatlan szenvedéseinek forrásaként mindkét politikai elképzelés 
csődöt mondott. Ferdinánd Magyarországot nem tudta védeni, csak Bécset. 
S igaza volt az adott pillanatban Frangepán Ferenc már idézett mondásának: 
amit Magyarországból egyáltalában menteni lehetett, akkor és ott a törökös 
magyarok mentették. 


János lehetetlenné teszi magát 


1530. Az a rettenetes drágán megfizetett tapasztalat, hogy sem I. János 
önálló magyar király, sem a Habsburg-világhatalmat képviselő Ferdinánd, 
hanem csupán János, a török vazallus képes meggátolni az ország végső 
pusztulását: valamiféle kordába, vagy inkább áldozatra szánt mederbe 
szorítani a török átvonulását, mely most már időről időre várható volt — ez a 
tapasztalat megkövetelte volna a nagy családok, az országos méltóságok 
részéről János király egységes támogatását. Ez a harmadik, ez a 
szégyenteljesen rossz út talán mégis járhatónak bizonyult volna. Ahogy 
Nádasdy, aki Ferdinándért az életét is kockára tette, most világosan erre 
lépett. 


Csakhogy ennek a valósággal számoló politikai gondolatnak lassú 
érvényesülését meggátolta az országos urak egymás elleni fenekedése, a 
tomboló feudális anarchia. Meggátolta a vagyonszerzési láz, mely 
fegyveres szolgák birtokában lehetővé tette az ellenséges szomszéd 


kifosztását, nyájai elhajtását, vagyonának felprédálását, sőt a zűrzavar 
fokoztával egy-egy város kifosztását és felégetését is. Meggátolta továbbá 
maga János király, aki élete álmát, a királyi hatalmat immár másodszor 
elérve képtelennek mutatkozott a kormányzásra. Ez az előre nem látható és 
ki nem számítható véletlen: János tehetetlensége, akarati összeroppanása 
oda fajult, hogy tanácsosai heves tiltakozása ellenére, rábízta az ország 
kormányzását egy kalandorra. Amire a magyar történelemben nem volt 
példa, saját maga helyett, egészséges, érett férfiként kormányzóvá nevezte 
ki Luigi Gritti török ékszerkereskedőt. Vagy legyünk pontosabbak: Luigi 
Grittit, a velencei dózse törvénytelen fiát, a szultán udvari szállítóját, 
Ibrahim barátját vagy érdekszövetségesét, a portánál a magyar ügyek 
bennfentesét, aki három héttel azután, hogy Magyarországra a törökkel 
bejött — 1529-ben mint magyar királyi , főkincstárnok, kamarás, helytartó és 
egri püspök" írja alá a nevét. Gritti rémuralmat teremtett, irtani kezdte János 
leghívebb embereit, s ékszerkereskedő lévén, pénzt, dc$ágaságokat harácsolt. 
Vagyonát 98 tevén, 30 öszvéren és négy kocsin hordatta maga után, míg 
végül háromévi kormányzóskodás után Czibak Imre püspököt is megölette. 
Ezzel betelt a mérték. Czibak rokonai összeszövetkeztek ellene, és 
Medgyesnél fegyveres szolgáival együtt levágták. De hogy befejezzük a 
gondolatmenetet: János támogatását végül gátolta a török is, aki most már 
csaknem évenként átvonult Magyarországon, és ott rabolt, ölt, fosztogatott, 
ahova csak elért. Úgyhogy ezekben az években, 1529-től a harmincas évek 
közepéig, az ország sorsának javítására mindegyik addig járt út 
eltorlaszolódott a magyarság vezetői előtt. 

Hogy mik voltak ennek a rajtunk kívül eső, világpolitikai okai, azt 
hamarosan látni fogjuk. De előbb még arra vessünk egy pillantást, hogy 
azért közben a magyarság java sem ült odahaza ölbe tett kézzel. 


A szétvert gyűlés 


1532. március. Még csak a környékről érkeztek meg az urak, de máris 
telve volt Berenhidán a két kastély: esténként a templomban gyűltek össze, 
ott inkább elfértek. Még ha háromannyian jönnek, akkor is. Hideg volt a 
templom, 1532-nek még csak mácrciusát írták. Az urak forralt bort ittak 
maguk melegítésére, szegfüves, zsályás, kakukkfüves vagy mézes bort, ki 
hogy szerette. Futva hozták nagy, fedeles kupákban a tűzről a csatlósok. De 


a bor azért nem vidámította fel őket. Vártak, hümgettek, nem kezdtek 
semmibe. 


A templom körül fegyveresek álltak. Nemcsak odabent, kint is égett 
néhány szövétnek, hogy látni lehessen, hogy az érkező csatlósok, hírvivők, 
fullajtárok egyenest jöjjenek. 


A falu körül a hegyeken, az utak mentén egymást váltották az őrségek. Ki 
közeledik, melyik uraság, jó előre tudták. Délről, északról, kelet felől jöttek 
a hírhozók. Hiszen nem akármiféle gyűlés ez: megmondták, megírták 
magának Ferdinandus királynak is, ország dolgában gyűlnek. Országgyűlés 
ez, ha kell, királyválasztó országgyűlés. 


Igaz, nem a nádor hívta össze, akit ez ősi szokás szerint illetett, hiszen 
Báthori halála óta nincs nádor. Thurzó Elek országbíró, helytartó csupán. És 
egyik király se hívta össze, sem Ferdinánd, sem János. De hiszen éppen 
őmiattuk gyűltek egybe, hogy legyen végre egy király, aki meg tudja védeni 
az országot. És ha a kettő közül egyiknek sincs ehhez se módja, se akarata, 
akkor — magukban nagy titokban eldöntötték — királlyá tesznek egy 
harmadikat. És meghívták ide Berenhidára, hogy minden ország-világ előtt 
történjék, V. Károly császár, Lengyelország, a Habsburg örökös 
tartományok, a cseh korona országainak képviselőit, a moldvai és 
havasalföldi vajdákat, a pápa követét. Jöttek is lengyel és cseh urak, jöttek a 
pápa, a császár és a vajdák követei, nem volt ilyen népes az a gyűlés, amely 
Jánost, sem amelyik Ferdinándot megválasztotta, ha még mindig nagy híja 
is van. Híres családok fejeit várják még. És nincs itt Thurzó Elek sem, csak 
egy kemény levelet küldött, s azt is kibélelte egy másikkal: Ferdinánd király 
tiltó parancsával. De itt van Majláth István, ő a legnagyobb úr Erdélyben, 
akinek szavajárása Jánosról, hogy , már igen unom őkegyelmét", bejárta az 
egész országot. Itt van Nádasdy Tamás, aki olyan szerencsésen átevezett — 
életét mentve — Ferdinándtól Jánoshoz. S jön Perényi Péter is, a korona őre, 
aki most Sárospatakon olasz mesterrel építkezik. Erősíti a várat, s valami 
díszes lépcsőt is épít odabent a várudvaron — telik neki arra is —, szépet, 
újmódit. Csakhogy ő egész haddal jön, négy-ötszáz fegyveres kíséri, s 
mikor végre belép a templomi tanácskozásra, behúzott nyakkal súgnak 
össze mögötte a felvidéki urak. 


— Tavaly a tisztjei felverték a falvaimat. Erős fiúkat, szép lányokat 
válogattak, s vitték őket. Az én jobbágyaimat! 


— Nálam is próbálkoztak — így a másik —, de egy legény hírt adott. A 
csatlósaim úgy hozták vissza szegényeket őkegyelme kocsiján. Nem is 
merte a kocsit kérni tőlem. 

— A töröknek küldi le őket, mert a fia fogoly, váltságdíjként. 

— Küldje a maga jobbágyait, vagy azt se! Mi jogon? Küldje az aranyait! 

— Mikor a szultán Bécset szorongatta, csak úgy nyüzsgött a sok szemét 
rabszolgakereskedőtől Pest városa. Azt mondják, egy meszely mézet ha 
adtak egy fogoly német zsoldosért. 


-— Nem is ér az többet. Roggendorf alatt negyvenezer jött Buda alá. 
Feléltek, felprédáltak mindent, s ugyan mire mentek? A vár János úré 
maradt, pedig igencsak megáhították. De ha a török jön, abba nem 
akaródzik nekik beleharapni! 


A kezdetben fojtott hang érdesen felcsattant. S egyszerre az urak egész 
kis gyűrűje fogta körül a beszélgetőket. 

— Tudják kegyelmetek, mit tettek a bitangok? Szegény jobbágyaimat 
parázson sütögették, hogy hol van a vermelt gabonájuk. Az menekedett 
meg előlük, aki bebújt családostul, marhástul a pilisi rengetegbe. 

— Hajaj, uraimék — szólt bele az egyik úr a gyűrűből —, jó annak, aki 
Erdélyországban vagy a Felvidéken él, talán még nem is látott törököt. De 
bezzeg nézzék meg az én szép lacházai birtokomat, ami a pogány útjába 
esett! Az udvarház rom és üszök. A hatvannégy jobbágycsaládból nyolc ha 
előkerült. Mert az bebújt a szittyós közepibe. A többi sehol. 

— Azért kell olyan király — vágott egy másik a szavába —, aki már a déli 
végeken megveri, visszaűzi őket. Nem dibdáb ember, aki a kezét csókolja! 
Ha nyom valamit is a latban János úr a töröknél, kérje vissza tőle a 
Délvidék várait! 

A Jánost fitymáló szóra ketten is a középre nyomultak. 

— És Ferdinandus — heveskedett az egyik —, aki csak meghátrál, kivonul, 
visszakozik. Bécsben üldögél ölbe tett kézzel. Az jobb kegyelmeteknek? 

— Legföljebb követet küld — vágta bele a másik. 

— Úgy bizony, követet — kapott a szón az előbbi —, azt mondja a követ a 
szultánnak: Ferdinánd békét akar. Adja vissza a szultán Nándorfehérvárt, 
Szendrőt, az egész Szerémséget. Tudják kegyelmetek, mit felelt rá Ibrahim, 
a nagyvezér? Elmosolyodott, s úgy kérdezte: , Magát Konstantinápolyt 
ugyan ne adjuk-e?" S vágta ki őket, hogy félúton csúszva jöttek! Ez király, 


ez a tyúkeszű?! Most aztán készülődnek megint, minap jött a híradás: 
nyárra ismét nyakunkon a török. 


- És ha Perényi uramat megtennénk?  Megtennénk legalább 
főkapitánynak? 

— Perényi uramat, ugyan! — Halkított a hangján a szóló, s körülnézett, 
hogy vajon nem állnak-e a közelben a nagyúr hívei. — Aztán mit tenne, ha 
áhítozik is a koronára? Ide százezer fegyveres kell. Hogy ő veri meg a 
törököt? Amikor fegyveres szolgái élén a török elé vágtatott, hogy ő 
Ibrahimmal tárgyalni akar — mi lett? Tudja mindenki. Szolgáit levágták, 
maga az édes egy fia fogsága árán szabadult. Az eszement! 

— Pszt! Hallgasson kegyelmed! 

A templomajtóban hirtelen kiáltozás támadt. A szó visszhangosan zúgott, 
de nem lehetett érteni. Csak az indulatos nagy mozdulatok látszottak. Valaki 
jött, hírvivőféle lehetett, azt vették körül, és taszigálták. Végre Aggházy 
uram odaráncigálta az érkezőt az oltár elébe. 


— Mondja kend jó hangosan — parancsolt rá a fegyveres legényre —, hogy 
az urak is hallják! 


A legény a lovaglástól még fulladt hangon beszélt: 


— Kendy uram őkegyelme tiszteletét jelentem. Meghagyta őkegyelme, 
megmondjam, hadak jönnek a gyűlés ellen. Győr városából kiindult 
Landsknechtek. 


— Micsoda! — A hirtelen hangzavarban egy további szót sem lehetett 
hallani. Akik elöl voltak, körbefogták a legényt, s egymást túlkiabálva 
faggatták. Ki látta? Hányan vannak? 


Perényi Péter felkapaszkodott a szószék lépcsejére. Tollas süvegét a 
kezében lobogtatva jelezte, hogy szót kér. 

— Uraimék — kezdte -—, ha lesz itten országos gyűlése hazánk rendjeinek, 
ha nem, holnapra elválik. Ha tudunk dönteni a töröktől való szabadulásunk 
dolgában, ha nem, egyet mégis nagy és erős szövetséggel 
megfogadhatnánk. Megfogadhatnánk — emelte fel a hangját —, és szent 
kötelékkel magunkat kötelezhetnénk, hogy mind, akik itten vagyunk, a két 
király között dúló háborúban egymás birtokait, jószágát, várait, ha el is 
foglaljuk, magunknak meg nem tartjuk, hanem visszaadjuk annak, akit illet 
tulajdona szerint. Ok a harcra, pusztításra ezzel is kevesbedik. 


Perényi hirtelen hagyta abba. Gondolatfordító, nehéz csend lett. S a nagy 
csendbe akkor egy rekedt hang belekiáltott: 

— Megtartjuk a gyűlést! Mit beszél... Királyválasztó gyűlés ez! 

De másnap hajnalban mégis megapadt a gyűlés népe. Néhány dunántúli 
úr lóra ült s ment, búcsút se igen mondva. Mert a hír a Landsknechtekről 
addigra bizonyos lett. És ami gyűlés egyszer apadni kezd, az hirtelen apad. 

Azért egy elfogadott és jóváhagyott felirat mégis indult Berenhidáról 
Ferdinánd királyhoz (az Erdélyben tétlenkedő s a gyűlés miatt híveire igen 
megorrolt Jánossal nem volt mit kezdeni). S nem is azon a hangon íródott, 
amellyel az alattvalók királyukkal szólni szoktak, nem is azon a hangon, 
amelyhez Ferdinánd szokva volt. Fogalmazni legalább józan, politikus 
elmék fogalmazták — csakhogy nekik módjuk, hatalmuk több cselekvésre 
nem volt. 

, A királyi felség legyen meggyőződve afelől, hogy ha az országot meg 
akarja tartani — írták —, hadakat kell küldeni és kimutatnia készületeit. Ha 
ezt megtette volna, a magyarokat mind megnyeri, és az ellenséget elijeszti. 
Ha ezt nem teszi, Magyarországot biztosan elveszti. Ezt az országot már 
nem lehet többé levelekkel, követek vagy bármi fényes ígéretek által 
megtartani és oltalmazni, hanem csak tettekkel..." És ez is benne állt: 
, Fogadjon fel felséged az ország védelmében húszezer magyart zsoldjába." 


A spanyol udvarban 


1532 nyara. A követ már négy napja várt. Ott ült a fogadásra felöltött 
díszruhában, csak éppen a prémgalléros, hímes dolmányt vette le magáról, s 
bújt egy kényelmesebbe. Máskülönben készen állt, hogy a felség elé 
vezessék. Csakhogy nem vezették, s ettől olyan volt, mintha fejbe verték 
volna. A nap déltől odatűzött a szokatlanul ívelt, mór ablakokra, hiába 
húzatta be a függönyöket a szolgáival, odabent fojtó meleg volt. S ő ki sem 
mozdulhatott, mint egy fogoly. Ez a hirtelen meleg, ez is lankasztotta. 
Granadában nyár van már, amikor Bécsben még csak kezdődik a tavasz. 
Útközben az osztrák hegyek között még hóban bukdácsoltak a lovak, el- 
elakadt a nehéz kocsi. Pedig hat lovat fogtak elébe. 


Hogy sietett! Kelés még éjszaka, szürkület előtt, rázkódás az utakon 
egész álló nap, s még fáklyafény mellett is a korai estékben. De az egyenes 


utat a francia király, Ferenc birtokain át, meg kellett kerülnie. Hajó hozta 
végül Spanyolországba. 

Hogy sietett mindig. És Károly őfelsége nem fogadja. 

De most! Hallja az ajtó előtti lépteket, s mégis összerezzen a halk 
kopogásra. Agya diktálni kezdi az ezerszer elismételt üdvözlő mondatokat. 

— Őfelsége a császár ma Cortezt, Új-Spanyolország főkapitányát kérette — 
sima udvariassággal közli a spanyol. — Talán az esti órákban lesz ideje. 
Hacsak nem kéreti a mexikóiakat vagy a pápa őszentsége követét, az még 
excellenciád előtt érkezett. 


Ötödnap este volt, hogy Károly fogadta. Két udvaronc spanyol jött érte, 
félhomályos márványtermeken siettek vele végig, a gyertyafényben is látta, 
hogy minden csupa kárpit meg aranyozás, több, pazarabb, mint odahaza 
Bécsben. Aztán szinte betaszították egy ajtón. Ott állt a császár 
dolgozószobájában. Úgy fogadták hát, ahogy kérte. Károlyon s kívüle nem 
volt senki a teremben. 


A nagy ébenfa íróasztal mögül sápadt, viaszos arc fordul felé. Károly 
feketében van, csak a fehér nyakfodra világít. 


Fél térden kezdi az üdvözlő szavakat, s akkor a császár feláll, s kinyúl 
feléje; nem, nem kezet nyújt: a pecsétes levelet kéri. Átadja, s nem mer 
felegyenesedni. Tudja, Károly előtt még Ferdinánd király is, a saját édes 
öccse, állva és levett kalappal szokott szólni. Úgy mondja tehát, ahogy 
kezdte, fél térden. 

Károly nem figyel rá, olvas. 

— Felséges öcsém nem ismeri a mi gondjainkat — hallja egyszerre csak 
maga fölött a császárt. — Nem ismeri. 

Károly leült, s a követet nagy kegy éri, a császár int, hogy az egyik 
zsámolyon maga is helyet foglalhat. 

— Pénzt kér hadakra, építésre — folytatta a császár —, meg hadakat is kér. 
De a békekötés, a diplomáciai térnyerés nehezebb útját nem járta végig. A 
fegyver csak az utolsó eszköz, ultima ratio, de az ész minden lehetőségét 
előbb meg kell próbálni. 

A követ egy fejmozdulattal elárulta, hogy szívesen szólna, de a császár 
jelezte, hogy ne szóljon. 

— A mi célunk, mondja meg excellenciád öcsémnek, legeslegelsősorban a 
francia király hatalmának visszaszorítása. De hát ezt őfelségének éppoly jól 


kell tudnia. Ha a francia király, kivel én készen állnék akár egy szál karddal 
is megverekedni, nem volna, mi lennénk a keresztény világ egyedüli urai. 
Akkor hatalmunkban állna a betolakodó ozmán erőket a keresztény seregek 
összefogásával egész Európából kiűzni. Úgy, ahogy ezt a pápa őszentsége 
többször is javasolta. De addig, amíg a szultán hadai koronánk itáliai 
birtokait is fenyegetni tudják, míg kalóz gályái Iripolisz földjéről kiindulva 
hajóinkra rátörnek, tengerparti városainkat rabolni merészelik, addig 
tartományaink határain túl a szárazon hadakat vezetni ellenük esztelenség. 


A császár lélegzetet vett, s a pillanatnyi csendet használta ki a követ. 


— Felség — mondta —, nem a tartományok határain túl. A török vezet 
háborút tartományainkra, valamint a magyar királyságra. 


A császár türelmetlen, elhárító mozdulatot tett. 


— Erről később. Jelentse meg őfelségének, hogy saját tartományaink 
maguk is elegendő gondot okoznak. A német rendek területén elterjedt 
eretnekség pártolására az északnémet birodalmi grófok Schmalkalden 
városában összeszövetkeztek, s mivel Krisztus urunk igaz követői ellen 
szövetkeztek, ellenünk is tették. Miattuk is a mi gondjaink szaporodtak. 


Károly kutatva nézett végig az aktákkal teli nagy íróasztalon, s egy 
nagyobb ívet maga elé tett. A követ azonban az előbbi visszautasítás miatt 
nem mert megszólalni. 

Az ívet most a követ elé tolta. 

— Tudós férfiak által rajzolt térkép ez a török szultán birodalmáról. Elég 
rátekinteni, nagy kiterjedésű, roppant birodalom ez. Ereje hadtudományban 
jártas férfiak számítása szerint vetekszik a miénkkel. Vízen igen, de a 
szárazon nem helyes vele az összecsapást kockáztatni. Minden hadierőnket 
egy lapra tenni fel. 

— Felséged látta — vett magának mégis hirtelen bátorságot a követ —, vagy 
hírt kapott róla, hogy a múlt őszön, Bécs alól milyen rendezetlenül vonult 
el. Akkor a rácsapás talán tönkre is tehette volna. 

A császár ajka megrándult. 

—- Én tiltottam meg akkor az üldözést, Ferdinánd öcsém makacs 
ragaszkodásával szemben! Túl nagy kockázattal járt volna azon az 
ismeretlen senkiföldjén. 

— A magyar királyságban! 

Károly neheztelő hangsúllyal javította ki: 


— Őfelsége magyar tartományában. 


— De felséged jól tudja — merészkedett el az illem végső határáig a követ 
—, hogy ott, azon a területen egyetlenegy kis vár, ha szabad emlékeztetnem, 
Kőszeg vára maga feltartotta a szultánt. Az ostrom idővesztesége miatt tört 
meg a szultán hadiereje. A várra költött pénz tehát busásan kamatozott, 
méghozzá az összes tartományoknak. 


A császár felállt, s ez a kihallgatás végét jelentette. 


— Jelentse excellenciád felséges öcsémnek — mondta megkeskenyedett 
szájjal —, hadra ne gondoljon, csatába ne bocsátkozzék, míg a békekötést 
meg nem próbálta. Ez annál inkább Istennek tetsző és alattvalói 
boldogulását szolgáló dolog lesz, mert hathatós segítséget úgysem várhat 
sehonnan. A pápa őszentsége ugyan oda fogja adni az egyházi tizedeket az 
uralkodóknak törökellenes segélyként, de mi jól tudjuk, egyik uralkodó sem 
fogja azt a török ellen fordítani. Elbocsátjuk hát excellenciádat azzal, hogy 
válaszunkat őfelsége levelére kancelláriánkon majd kellő időben átveheti. 


A válaszban pedig, mellyel a követ sietve indult vissza Ferdinándhoz, ez 
volt: 


, Minél tovább gondolkodom az Ön szükségei, helyzete és az én 
helyzetem felől, annál inkább meggyőződöm, hogy az én ügyeim 
rendezetlensége miatt Önnek érdeke, hogy minél előbb békére lépjen." 


A béke és a béke ára 


1533. Hosszas békealkudozások után Szulejmán szultán ünnepélyes 
nyilatkozatot tesz: fiává fogadja Ferdinánd királyt, leányává az özvegy 
Mária királynét (a mohácsi holt király feleségét), s adó nélküli hűbér 
gyanánt kegyesen meghagyja Ferdinánd kezén Magyarország nyugati 
országrészeit. Ferdinánd ugyanúgy, ugyanolyan jogon birtokolhatja hát a 
maga részét, mint ahogy öt évvel előbb János király kapta az országot. 
Török szempontból ő se több, mint János — mindkét magyar király 
Szulejmán vazallusa. (Csakhogy Ferdinándnak ezért be kellett küldenie 
Konstantinápolyba Esztergom várának kulcsait, ez volt a fegyvernyugvás 
ára, melyet Ibrahim nagyvezér ,, a kielégült hiúság mosolyával" adott vissza 
a Habsburg-követnek, vagyis hogy a vár tényleges átadására nem tartott 


igényt.) 


Dubois francia hadtudós jelentése a szultánnak 


1538. Fényességes Padisah, Leghatalmasabb Uram! 


Kegyelmességed kitüntetett a feladattal: tárjam fényességes tekinteted elé 
mindama gondolataimat, melyekkel csekély, de a haditudományokban 
járatos elmém Bécs városának elfoglalását segíteni képes. Boldoggá tesz, 
Uram, hogy bölcsességed lehajlik hozzám, és az én tapasztalatokban 
gazdag, de Hozzád mérten szegényes bölcsességemre figyelmez; boldoggá 
tesz, hogy az ozmán birodalom hőn áhított célját a magam szerény módján 
szolgálhatom. 


Vizsgálódó tekintetem, mely Felséged parancsa szerint behatolt az ozmán 
hadiszervezet és hadviselés titkaiba, és ugyanakkor ismeri a keresztény 
uralkodók  hadiszokásait és erejét is, nem látja a feladatot 
megoldhatatlannak — hatalmad és bölcsességed, Uram, mit meg ne tudna 
oldani! —, ha jól is látja a nehézségeket. Ezek a nehézségek — mint ahogyan 
a hadvezetés művészetében is lángeszű elméd jól tudja — nem a hadierők 
egymáshoz való viszonyában, sem nem a hadifelszerelés különbségében, 
hanem a csaknem lebírhatatlan távolságban és a hadiellátás és utánpótlás 
kérdésében mutatkoznak. Mert ami a haderőt illeti: birodalmad hadserege, 
Uram, olyan erős, oly felülmúlhatatlan, hogy nemhogy a magyarok 
magukban (még ha a kettős királyság meg nem osztaná őket), hanem a 
magyarok összes szomszédaikkal egybefogva sem tudnának vele sikerrel 
szembeszállni. Nem a hízelgés, hanem a tényeket vizsgáló tudós szem és 
elfogulatlan száj mondatja ezt velem. Békében is fegyverben tartott 
hadsereged, mely háború idején megkétszerezhető, nagyobb, mint amit 
például a leghatalmasabb keresztény király, a francia, háborúba indulva 
egybe tud gyűjteni. Dicső őseid és Te magad is, Uram, birodalmadat úgy 
rendezted be, hogy az teljes egészében hadsereged erejét szolgálja. Ezzel 
szemben ellenfeleid hadaikat a háborúk alatt is nehezen vonják egybe, 
alattvalóik . lassan, — húzódzkodva gyülekeznek, — zsoldoscsapataikat 
hosszadalmasan toborozzák, kiképzésükre, hadifegyelmük begyakorlására 
pedig elegendő időt fordítani nem tudnak. Bátran állíthatom, hogy 
nagyságban, kiképzésben, felszerelésben seregeddel egész Európa együttes 
ereje sem vetekszik. 


Nagy fölényeddel szemben Bécs városát a távolság és az időjárás védte 
mind ez idáig. Hadakozni Európa hideg éghajlata alatt az ozmán sereggel 


mintegy száz napon át, az ősz beálltáig lehet. A június 1-ével Drinápolyból 
elindított seregnek szeptemberben már vissza kell fordulnia. Kilenc 
esztendővel ezelőtt, a mi számításunk szerint 1529-ben, magad is 
tapasztaltad, Uram, hogy október hónapban Bécs alatt havazott, rettenetes 
szenvedést és rengeteg nehézséget okozva még a visszavonulásban is. Száz 
nap alatt kell tehát Magyarországon át felvonulni, Bécset körülzárni és 
ostrommal elfoglalni. Szűkös idő a roppant feladatra. Viszont tágas, nagy 
idő a seregek élelmezése és utánpótlása szempontjából. Ily nagy 
hadsereggel hadakozva ugyanis, 120—-150 ezer fővel, az élelmezés terén az 
útba ejtett országokból, kivált Magyarországból semmire sem számíthatunk. 
Az a terület, melyen a seregek végigvonulnak, ekkora embertömeget el nem 
tarthat; puskaporral, lőszerrel, igavonó barommal el nem láthat. 
Bölcsességed előrelátó gondoskodása jól tudja ezt, minden keresztény 
királyoknál jobban, akik botorul reménykednek abban, hogy seregeik 
háborúk idején magukat élelmezik, s így legalább annyira tartózkodnak a 
szűkösebb vidékek felkeresésétől, mint amennyire kerülni kívánják a döntő 
csatákat. Bízvást állíthatom, hogy Magyarországon átvonulva egészen Bécs 
vidékéig nagyobb erőkkel összeütközni nem fogsz — bölcsen kerülik azt a 
felvonulással járó éhínség és a kockázat miatt a Habsburg-hadvezérek. 
Különösen most, hogy Ferdinánd király egyetlen támadó kísérlete Eszék 
városánál oly csúfosan megbukott, nem is az ozmán hadierő, hanem a 
zsoldosok éhsége miatt. A felelősségre vont hadvezér, Katzianer sorsára 
jutni egyetlen más hadvezető sem akar. Magyarországon tehát a szűk idő 
miatt gyorsan kell átvonulnia az ozmán hadnak, és át is tud az vonulni, ha 
az élelmezés-utánpótlás egyetlen biztos és sima országútjáról le nem tér. Ha 
a sereg mindig is megmarad a Duna vonala mellett. 


Az én bölcsességemtől, mellyel figyelmeddel kitüntetsz, jobb tanács nem 
telik: a hajók számát kell növelni, rájuk kell alapozni mindennemű szállítást 
a nagy drinápolyi raktárakból a mozgó seregig. Ez az egyetlen módja, hogy 
szükséget ne szenvedj. A hajók folyamatos vontatása a part mentén néhány 
rendelettel könnyen biztosítható. A Duna menti várak: Buda, Visegrád, 
Esztergom és Győr elfoglalása és lerontása a legsürgősebb feladat. 

Mielőtt még észbe kapva, komolyabb megerősítésükbe bele nem 
kezdenek. 

Hatalmas seregeddel, Uram, mellyel megütközni a szerencsétlen és 
hebehurgya Lajos királyon kívül egyetlen összegyűlt nagy keresztény had 
sem merészelt, ily módon biztosan eléred célodat. Az erős és okos oroszlán, 


ha kell, két ugrással éri el zsákmányát. Első legyen a várak, és a második 
lesz már maga Bécs. 


A szultán megjegyzése a jelentésen 


Dubois ismert dolgokat mond. Az ozmán erővel a gyaur királyok 
egyesített ereje sem vetekszik; a sereg szervezete, felszerelése, a katonák 
hadijártassága, fegyelme felülmúlja az övéket. Támadni csak én tudok. 
Helyesen méri fel: a terjeszkedésnek egy gátja van — a távolság. A roppant 
út alatt a sereg romlik, az élelmezés gondja szorongató, mert az elfoglalt 
területre nem számíthatni. Buda elfoglalása után ezért is vonultam ki 
Magyarországból. Ezért nem hatoltam be Erdélybe. A szekéren való 
szállítás kudarcba fullad. Nándorfehérvártól Bécsig 20 ezer szekérre volna 
szükség és 100 ezer igásállatra. S állandóan úton kellene lenniük. Ekkora 
felvonulás fenntartása túl nagy erőt köt le, s túlzottan ingerel a rajtaütésre. 
Ha a hadakozás száz napjára Nándorfehérvárott felhalmozott élelmet 
hajóval szállíttatom, igaz, könnyebb. De a Dunát követni mégis 
könnyelműség, mert akkor a gyaurok, az útirányt tudva, déli hadseregüket 
is Bécs alá vonják. Ezért vonultam két ízben is a Dunát elhagyva, 
Magyarország nyugati tájain át Bécs felé. De Bécs, akárcsak Buda, 
megtarthatatlan. Dubois ostoba, ha azt hiszi, be akarom kebelezni az ozmán 
birodalomba. Nem. Elegendő cél: mint János királyt (bár volna hívebb és 
szilárdabb), oly függővé tenni Ferdinándot is. Csakhogy Ferdinánd 
felfuvalkodottságában erősebbnek hiszi magát, mint amilyen. Kár volt 
fiammá fogadnom,  fegyverszünetre  méltatnom, hogy aztán ő 
rugódozhassék ellenem. Bécs elfoglalásával majd belátja az esztelen, hogy 
kezem a torkán van. 


Arany , Török Bálint"? című verse, és ami mögötte 
van 


1541. augusztus. Török Bálintnak, a törökverő és fogolyként a 
Héttoronyba zárt Arany János-hősnek körülbelül annyi köze van Török 
Bálinthoz, a XVI. századi magyar főúrhoz, az Újtorony rabjához, mint Toldi 
Miklósnak, a Nagy Lajos korában valójában élt híres-nevezetes Tholdi 
Miklós vitézhez, kinek történetét elsőként Ilosvai Selymes Péter dolgozta 


fel 1574-ben. Sőt, mintha Török Bálint esetében még közelebb állna egyik a 
másikhoz. 1541-ből több adat maradt fenn, s Arany az adatokhoz mindig is 
hűséggel ragaszkodott. Egyet azonban megváltoztatott alapjában: az emberi 
minőséget. TIholdi, a valódi hős emberi minőségét nem ismerjük, de a 
valódi Török Bálintét nagyjából valószínűsíteni tudja a tudomány, s kissé 
szomorúan tépdesi meg a költő által adományozott babérokat. Pedig a 
dráma megtörtént, úgy, ahogy Arany megírta. Kövessük is nyomon némi 
kiegészítéssel: 

Izabella királyné Budában 

Azt se tudja, hova lesz buvában: 

Két ellenség kétfelől szorítja, 

Szivét a gond százfelől borítja. 


De hát legelőször is ki ez az Izabella királyné? Keveset mondunk azzal, 
ha ideírjuk, hogy Zsigmond lengyel király lánya, és János király özvegye, 
akit vagy másfél évvel a halála előtt, vagyis 1539-ben vett el Szapolyai. 
Még messzebbre kell visszamennünk. Oda, arra az igen kínos pillanatra, 
amikor Ferdinánd a magyar tanácsban hívei elé tárta a törökkel kötött 
szerződést, azt, amelyben a szultán nagy ünnepélyesen fiává fogadta, és a 
nyugati országrészeket — a hatalmában tartott területet — adó nélküli 
hűbérként nekiadta. Nem mondhatni, hogy a magyar tanácsosok jó képet 
vágtak volna a dologhoz, szó nélkül lenyelték volna a békát: hogy most már 
ők is — uruk révén — a török szultán alattvalói. Hanem inkább azt 
bizonygatták a derűlátó királynak, hogy semmit se higgyen az alakoskodó 
töröknek, erősítse hadait, szabadítsa meg az országot, mely védelmét várta 
tőle, amikor királlyá fogadta. S azt is megmondták: a törökellenes harc 
feltétele a Jánossal való béke, a polgárháború lezárása. 

A két király hosszú huzavona után, V. Károly és a pápa nyomására, 1538 
februárjában békét is kötött. Ez az úgynevezett nagyváradi béke Ferdinánd 
részére még mindig rendkívül kedvező volt. Szövege kimondja, hogy akár 
lesz utódja a nőtlen Szapolyainak, akár nem, halálával országrésze 
mindenképpen Ferdinándra vagy örököseire száll. De addig is, míg a kettős 
királyság fennáll, János hívei a béke kihirdetésekor Ferdinánd híveivel 
tartott közös gyűlésen leteszik a hűségesküt Ferdinándnak. Ez az együttes 
gyűlés pedig közös nádort választ, mely mindkét király területén egyformán 
a király helyettesítője. Az utóbbi cikkely óriási lépés előre, vagy 
helyesebben vissza az egységes Magyarországhoz! Mert a kettős királyság 


idején is gyakorlatilag egyetlenegy nádor vezethette volna az országot 
mindkét királyságra kiterjedő hatalommal. 


De hát joggal kérdezheti az olvasó: hogyan függ össze ez a békekötés 
Izabellával, János Buda várában búsuló özvegyével? Egyszerűbben, mint 
gondolnánk. A nagyváradi béke titokban tartott béke volt. Titokban kellett 
tartani, mert a török soha, semmilyen körülmények között ebbe a békébe, 
vagyis Magyarország Habsburg-egyesítésébe bele nem ment volna. A 
nagyváradi békét csak akkor lehetett volna kihirdetni, nyilvánossá tenni, ha 
már a Habsburg-hatalom elegendő katonai erőt vont volna össze az 
országba a várható török támadás kivédésére. Méghozzá a felvidéki és az 
erdélyi részekbe is. 


Az elsősorban veszélyeztetett ugyanis János király volt. Az ő uralkodását 
igazán csak néhány jól-rosszul védhető magánvár és néhány száz fegyveres 
biztosította a szultán szaván, kegyén kívül. S most lép be ebbe a történetbe 
megint Lasky Jeromos lengyel nemes, akire talán emlékszünk még: János 
követeként ő vágta magát hasra a szultán előtt, ő kiáltott fel a dívánban: 
, liéd az én uram, Magyarország királya, mindenével." Ennek éppen tíz 
éve. Lasky most is követ. Most is a szultán előtt van, csakhogy Ferdinándot 
képviseli. És Lasky új megbízója parancsára feladja a szultánnak régi 
megbízóját: pontról pontra ismerteti a nagyváradi békét. Jókora vermet ásva 
— remélte, síri nyughelyül szolgálót — János királynak. Hogy Ferdinánd 
miért rúgta fel a békemegállapodást, milyen indokok alapján, és mit remélt 
János elbuktatásától, ma is rejtély. Mindenesetre János életében már 
második alkalom ez, hogy a Habsburg-diplomácia titkos megállapodásukat 
a töröknél följelenti. (A későbbiekben is gyakorolt fogás ez, János 
Zsigmond, I. János fia, majd Bethlen Gábor is visszakapja Bécsbe címzett 
titkos leveleit a szultántól vagy követétől.) 

Tény, ami tény: János király még a , beárulás?" évében megházasodik: a 
Habsburg-ellenes politikát folytató Zsigmond lengyel király lányát veszi el, 
Izabellát. Utódot akar — későbbi tetteiből kiderül: uralkodóházat akar 
alapítani. 1540-ben a házasságból fiúgyermek születik. A gyermeket apja 
már nem látja, noha születését még hírül veszi, maga meghal Budától távol 
még az év nyarán. Csakhogy halála előtt Martinuzzit, királyi hatalmának 
legfőbb intézőjét és birtokosát még megesketi: fiát, János Zsigmondot 
megkoronáztatja, számára a királyi hatalmat megőrzi. A váradi szerződés 
végrehajtásáról tehát szó sincs, sőt éppen az tesz esküt végre nem hajtására, 
aki azt minden igyekezetével és diplomáciájával létrehozta. Ez a pillanatnyi 


ellágyulás ura halálos ágyánál, ez az eskü Martinuzzinak majd az életébe 
kerül. 


A váradi béke elárulása cselekvésre ingerelte a törököt. (A későbbiekből 
világos: minden egyesítési kísérletre törvényszerűen új háborúval felelt.) 
Mindenesetre a csecsemő királyságát a János számára átengedett 
országrészekre elismerte, gyámjait: Martinuzzit, Török Bálintot és Petrovics 
Pétert meghagyta a hatalomban, de most már évi adó ellenében, sőt 1541- 
ben maga jött , megsegítésükre?". Izabella Buda várában valóban azt se 
tudta, mit tegyen, mert a várat egyfelől Ferdinánd hadai ostromolták, 
másfelől közeledett alá a török sereg. Ha beengedi az ostromlókat, 
Ferdinánd hadait, vége fia királyságának, de a fiát elismerő szultán 
közvetlen közelsége éppúgy nyugtalanította. Bár a ,,törökös?" János király 
felesége volt, a korra jellemző rettegés és irtózás a töröktől az ő idegeiben is 
ott élt. 


Összegyűjti budai tanácsot: 

, Jó emberek, adjatok tanácsot: 

Boldogasszony temploma keresztjén 

Török zászló lengjen, vagy keresztyén?" 

Izabella nem tudott dönteni, igaz, de hatalma sem volt hozzá. Hadainak, a 
vár védőinek a gyámok parancsoltak. Összehívni nem merhette Buda 
polgárainak tanácsát, de titokban felbiztatta a derék magyar polgárokat, 
akikben éppen úgy élt a félelem a töröktől, mint benne. Ők aztán Török 
Bálint és György barát, vagyis Martinuzzi háta mögött megegyeztek az 
ostromló német tábornokkal, Roggendorffal, hogy kinyitják a Mátyás- 
templomi temetőkert kis vasajtaját, amit senki sem őrzött. Egy kikötésük 
volt csak: a beengedett fegyveresek magyarok legyenek. Ezeknek kellett 
volna az éj leple alatt lefegyverezni a kapuőröket, kinyitni a kapukat. A 
magyarok pedig ismerték Budát — sötétben is. És a magyarokat inkább 
ismerték a várbeli magyarok. Csakhogy a magyarokat Roggendorf is 
ismerni vélte. Iehát német katonákat küldött. A magyarok iránti nagy 
bizalmatlanságában magyar vezértársát, Perényi Pétert, a korona őrét 
mindkét koronázás idején, nem is avatta be a tervbe. Ebből lett a tragédia, 
elsőnek a német katonák és a magyar polgárok tragédiája. A belopakodó 
németek nem értettek szót a magyar tanácsurakkal, s amint kisereglettek a 
temetőből a templom elé és a környező utcákba, nem tudták a magyar 
jelszót. A vár pillanatok alatt megbolydult, az őrség rájuk tört, s aki nem 


tudott közülük átjutni, visszabújni azon a tűfoka ajtón, azt levágták. Fráter 
György a polgárokon véres bosszút állt. 


De hát — kérdezhetné valaki — nem képtelen esztelenség ez? Egyfelől ott 
áll a vár alatt Ferdinánd meglehetős nagyságú serege, akkora, hogy Buda 
megvédésére képes. Másfelől közeledik és augusztus 22-ére meg is érkezik 
a vár alá a szultán — miben bízhattak a csecsemő király gyámjai, s miben a 
várat védő katonák? Abban, hogy a korabeli szokások szerint nekik a török 
előtt nem kellett volna a vár kapuit megnyitni, a vár tartása a szultánnal 
szemben nem lett volna barátságtalan lépés. Persze ha a szultán orra előtt 
átjátsszák Ferdinánd kezére, az a Szapolyai-párt azonnali végét jelentette 
volna. A teljes eltöröltetést a föld színéről — ezt jól tudta Fráter György. 
Jelentette volna a török bosszúját egyfelől, másfelől kényre-kedvre való 
kiszolgáltatottságot a gyanakvó, a bosszús, a nagyváradi békeszerződést 
semmibe vevő Ferdinándnak. Meleg helyzet volt ez mindenképpen, és 
valószínű, hogy a gyámok választásába a hatalomféltés is belejátszott. 
Arany János Török Bálint szájába adja ennek a politikának a szavait: 

— , Áruló az, áruló a neve, 

Verje meg a magyarok Istene, 

Aki Budát — gyilkolom a fattya! — 

Kettő közül egynek is feladja." 


Bár valószínűbb, hogy ezt a politikát a Török Bálintnál sokkal eszesebb 
Fráter György találta ki. De Arany Istvánffy Miklós latin nyelvű történeti 
munkája alapján írja a verset, s ő is, mint Istvánffy, céloz arra, hogy a barát 
a törökkel összejátszott. Hogy volt, mint volt igazából, nem tudjuk; 
Istvánffy is jó ötven évvel az események után írja, amit ír. Arany az ő 
nyomán Buda török kézre kerülésének tragédiáját olyan drámaian adja elő 
Török Bálint című művében, alig lesz mit hozzátennünk: 


Győzedelmes ütközet elmulván, 
Izeni a Szolimán nagy szultán: 

, Fiam Bálint, magyarok vezére, 
Jöszte hozzám ebédre, ma délre. 
Jöszte hozzám az ország nagyával, 
Izabella királyné fiával: 

Atyja után én vagyok az atyja, 
Árvaságát meg sem is siratja." 
Gondolkozik a Bálint magában 


Nem lesz-e jobb maradni Budában? 
Mintha sugná, valami azt mondja: 

Ne menj, Bálint, a török táborba! 
Király-asszony ellenben azt mondja: 

, Török Bálint, te segíts bajomba: 
Gyermekemet nem adom barátnak, 
Szivében nincs érzelme apáknak." 

, Neked adom hűséges jobbágyom! 
Neked is van két fiad Torbágyon: 
Mintha egyik volna most öledbe", 
Viseld gondját, úgy adom kezedbe." — 
Hosszas ebéd a török szultáné, 

Hátra van még a fekete kávé; 

Török Bálint tétova tekintget: 

, Körülfogott a jancsár bennünket!" 

, Nézz ki, fiam, gyenge kis apródom! 
Látsz-e nagy port a budai úton?" 

— , A szombati kapuja kitárva, 

Ott megyen a sok török Budára." 

, Nézz ki megint, édes kis apródom; 
Jaj Istenem, be szörnyen aggódom." 
— , Izabella királynét csalárdul 
Költöztetik kifelé a várbul." 

, Harmadszor is nézz ki még, apródom; 
Oh! hogy erről tenni már nincs módom... 
— , Boldogasszony tornya tetejében 
Félhold ragyog a kereszt helyében." 


Nem sok az, amit ezen kívül tudunk. Szulejmán nem adta jelét annak, 
hogy el akarná foglalni a várat; ahogy 1529-ben és 1532-ben is, nagy, 
kényelmes sátortábort veretett Pest alatt. Majd a mohácsi csata 
évfordulójának napjára meghívta sátrába a csecsemő királlyal a királyság 
főembereit. Maga nem kívánt a várba látogatni, az vészesebb lett volna. 
Igaz, Török Bálint valóban nem akart a szultán elé járulni, de nem csupán 
vitézi tettei, hanem a török rabokon elkövetett kegyetlenkedései miatt. A 
vendégeskedések alatt — ma sem tudunk többet annál, amit Istvánffy ír — , a 
város megtekintésének ürügyével" a janicsárok beszivárogtak a várba, s az 
őrséget lefegyverezték. Furcsa, nagyon furcsa, mert nem lehet egy várba 


valami ürüggyel csak úgy beszivárogni, és volt azért ott fegyveres 
elegendő. 


A szultán aztán nyomban intézkedik, kész terve lehetett, Török Bálintot 
elfogatja (az ő szempontjából a gyámok közül Török Bálint volt a 
legveszélyesebb, hadakhoz értő, vitéz nagyúr), a csecsemő királyt pedig 
Fráter Györggyel visszaküldi Izabellának, és kijelöli hűbérként juttatott 
birtokaik határait: Erdélyt és nyugati előbástyáit Lippával és Iemesvárral, 
valamint a tiszántúli részeket. János király országának többi részét birtokba 
veszi Buda székhellyel, és megszervezi török közigazgatásukat. Werbőczit 
megteszi a Budán maradt magyarok bírójává. Maga három nap múlva, 
szeptember 2-án megjelenik a budai Nagyboldogasszony-templomban a 
kutbén, a pénteki istentiszteleten, hol a kalifa nevét imába foglalják. A 
mohamedán szent törvény szerint ilyen várost nem szabad többé a 
hitetleneknek visszaadni. 


Addigra már Izabella királyné a csecsemő királlyal és Martinuzzival 
útban van új országuk: Erdély felé. 


A szultántól kapott ökrök húzzák a királyné kocsiját, mert a lovakat a 
németek ostroma alatt a katonák megették. 


Gyászos, nyomorúságos végpillanat volt ez, egyben a 150 éves török 
megszállás kezdete. 


Vajon mikor és miért döntött úgy Szulejmán, hogy Magyarország egy 
részét a török birodalomhoz csatolja, s hogy ebben a döntésben mi része 
volt az egyesítési törekvésnek: a váradi szerződés elárulásának, csak 
találgathatjuk. 


Maga a tény a fontos: Buda, az ország székvárosa, egyre növekvő 
területekkel a török birodalom része lett. 


Martinuzzi éjszakája 


1551. december. Az alvinci várkastély tele volt fegyveresekkel. A 
hidegben fáztak az olasz és a spanyol zsoldosok, s az éjszakában most 
szorosan egymáshoz bújva aludtak a szobákban és a folyosókon. Szakállas 
puskák és dárdák mindenütt a falnak támasztva, s alattuk lélegző, hortyogó 
rongycsomók, Castaldo cassanói őrgróf csapatának java. Martinuzzi a maga 
seregeit előre is küldte a következő napi szálláshelyre, hogy a kifagyott 
zsoldosoknak több helyük legyen. Nem szokták ezek az erdélyi telet s a 


hegyek közti vonulásokat. Azért is hagyta, hogy beszállásolják magukat 
vajdai várába, s ne a környék falvaiban éjszakázzanak. Mert ezek félnek a 
falvakban hálni, meg reggel ki is rabolják a népet. Jobb így, Castaldo is 
nyugodtabb, ha körülötte vannak az emberei. Ez az újonnan érkezett tiszt, 
ez a Sforza Pallavicini az olaszaival meg szereti a kényelmet. De akkor 
miért jött ide, és hogy védi majd meg Lippa várát a töröktől? 

A belső udvaron a kastélyszobák már sötétek. De az erkélyes 
díszszobában még egyre dereng a fény. Két gyertya ég az öreg tölgyfa 
asztalon, s előttük könyököl Martinuzzi. A fény éppen csak a gyötrött arcot 
világítja be, s a barátcsuha kámzsás nyakát. Ahogy meg-meglobban a 
gyertya, a szálában kavarog a sötét. 

,AZz udvari bolond azt mondta: áruló vagyok. És én hebegtem 
zavarodottan, hogy én nem, s hogy nem miattam veszett el Buda. Jó 
mulatság volt Izabella asszonynak s az udvarnak. Nevethettek, hogy a 
bolond, neki szabad, kimondta, amit gondolnak. De hol volna ez az udvar, 
hol volnának ezek az urak nélkülem?" 


Az inak megfeszültek a töprengő karján, olyan súlyosan szorította 
könyökét az asztalra. , Az ostobák! — mondta ki hangosan. — Kettőig már 
nem tudnak gondolni. Számukra csak egy van: a jelen. De hogy mi volt és 
mi lesz belőle? 


Az én árulásom, hogy Buda odaveszett — így mondják. — Hogy az ország 
három részre szakadt! Nem az ő bűnük, hogy két királyt választottak, s nem 
a két királyé, hogy egyik se védte meg az országot. Milyen egyszerű a 
szemükben minden: Fráter György áruló, mert nem adta át a várat a vén, 
tehetetlen Roggendorfnak, aki meg se tudta volna tartani a szultánnal 
szemben. De ha meg is tartja, ki védte volna meg a keleti részeket, Erdélyt a 
szultán haragjától? Ám a budai tanács, az igen, az hitünk és nemzetünk 
mártírja, mert a hátam mögött összepaktált a némettel, és ezért rájuk 
csaptam. A bűnösöknek lakolniuk kellett. Hogy átkozódott, hogy üvöltött 
az a menyecske, a fiatal bíróné, mikor az ura bűnéért a szultán 
rabszolgájának elhurcolták. Erre igen, erre tíz év után most is emlékeznek. 
De hogy merészeltek ők, a polgárok dönteni ilyen országos dologban? Mi 
vér folyt volna miattuk! ... Csak a kapukra... a kapukra gondolnom kellett 
volna!..." 


Az arc kivonta magát a gyertyafényből. Martinuzzi felemelkedett, s nagy 
léptekkel róni kezdte a szobát. 


, Isten előtt minden tettünkről számot adunk, neki tudni kell. De mit 
számít ezeknek Isten? Tele vannak fertelmes eretnekséggel. Az Úr tudja, 
amit tettem. Tudja, mennyit könyörögtem a pápa őszentségének, a 
császárnak, az összes keresztény fejedelmeknek, küldjenek elegendő erőt a 
török ellen. Az ország egyesítésének ez az egyetlen módja. Minden más 
lépés, minden elhamarkodott tett a nép nyomorúságát szüli, városok égését, 
vidékek pusztulását. Én kész voltam mindig mindenre, ami lehetséges volt. 
Még Buda elestének évében aláírtam és Izabellával aláírattam a gyalui 
egyezményt, mely János Zsigmond részét megint csak általadja Ferdinánd 
királynak. Mi kimentünk volna Erdélyből, ha ők be tudtak volna jönni. De 
az a sereg, amelyet a keresztény fejedelmek teljes összefogásából 
szerveztek, nemhogy Budát visszavette volna, de még meg se merte 
ostromolni. Pesttel gyürkőzött, s szétzüllött a rossz palánk alatt. 
Nyolcvanezer ember!" 

A gyertyák gyenge fénye meg-meglobbant, ahogy fel s alá járt a 
fehércsuhás barát. 

, Mit értünk el a gyalui egyezménnyel és mit Pest ostromával? Annyit, 
hogy Szulejmán, a vén róka ráébredt, hogy Buda megtartását biztosítania 
kell. Maga jött ismét a hadakkal, és széles sávban kitolta a bekebelezett 
területek határát. De a bécsi haditanács nem tudja, nem érti, mert talán rá 
sem néz az atlaszra. Pedig csak be kellene karikázni az 1543 nyarán 
elfoglalt várak neveit. Így szépen: délen Valpó, Siklós, Pécs; s észak felé: 
Simontornya, Palota, Székesfehérvár, Tata, Esztergom. És most össze kell 
kötni őket egy vonallal. Ezt elértük! És csak Székesfehérvár, az egyetlen állt 
ellen, de azt is végül a polgárok föladták. Ki is végeztette őket a szultán. Ez 
semmi nekik. De az én kegyetlenkedésem a budai polgárokon, az igen, az 
égre kiált." 

A töprengő most megállt az ablak előtt. Odakint holdfény világította be a 
tájat. A benti fénytől opálos ólomüvegen át, ridegen, egy metszet 
keménységével rajzolta ki a havas földeket. 

, Bolond, vén bolond! — mondta magamagának. — Sok mindent tudni 
kellett volna. Hova lett az a nagy eszélyesség, amellyel magadnak 
hízelegtél? Nem vagy benne most nyakig vágyaid csapdájában? Micsoda 
hiúság, micsoda őrület, hogy te, a senkifia, a barát, akit az urak félnek, de le 
is néznek, te egyesíted majd Magyarországot! Mit hittél? Hogy majd 
Ferdinánd nevében visszaszerzed az országnak, ami belőle elveszett? És 


amikor Izabella nem akarta, mert a képzelet nélküli asszony úgy tartja: jobb 
ma egy veréb, mint holnap egy túzok, te fegyverrel kényszerítetted. És most 
is fegyverrel vitted ki országából, hogy általadjad Erdélyt, egyezség szerint, 
Castaldónak. De által tudja venni? Nem. Nincs ezeknek se seregük, se 
pénzük. Csak ígéret lakozik bennük. Üres ígéretek soka." 


Odakint ködöt kavart a szél. Nagy, szürke foszlányai óriási alakokként 
vonultak el a szeme előtt. S ahogy az ólomüvegre meredt, odabent már 
hallotta is a szavukat, a szitkot, a gyűlölet őrjöngését, a fogcsikorgatva 
mondott meghunyászkodó beszédet.  Feláldozottak,  megkínzottak, 
legyilkoltak, kifosztottak szavát. A sorsuk mind általa telt be, az ő keze, 
akarata által. 


, Nem — kiáltott fel a fehércsuhás —, nem igaz! Vagy mégis éppen így 
igaz, így? Másképp kellett volna? Castaldo a legszívesebben megüzenné a 
szultánnak, hogy ezentúl már ő az úr Erdély földjén. De mi lesz az ő hatezer 
spanyoljával, ha egyszer a szultán megmozdul? Küldött volna Ferdinánd 
nagyobb sereget! És ne ilyen kapitányt, aki majd megőrül félelmében. Aki 
még az én huszárjaimtól is úgy tart, hogy vonulásuk idején lovon, 
fegyverben virrasztja át az éjszakát a vérteseivel. Aki egyre azt szimatolja, 
mikor hozom a nyakára a törököt." 


Lecsillapultan elmosolyodott, s kiült arcára az elégedettség. 


, Persze hogy lehazudtam a beglerbégnek, Szokoli Mohamednak, hogy én 
engedtem be a király katonáit a határmenti várakba. Persze hogy szabad 
elvonulást adtam a Lippában benn szorult Ulemán basának, akit Castaldo le 
akart vágatni. Majd ily gyenge erővel magam ellen ingerelem a törököt. Ha 
új, nagy erők nem jönnek, ha a keresztény hatalmak össze nem fognak, 
tavaszra amúgy is nagy böjtje lesz annak, ami mostan történt. Az évi adót és 
ajándékot is rendre beküldettem a portára — hiába nézett rám, mint bolondra 
vagy árulóra Castaldo." 


, lavaszra..." Egyszerre olyan szorítást érzett, mintha valaki herkulesi 
karral a bordáit ropogtatta volna. ,, Tavaszra minden kiderül. S a török többé 
már nem fog velem alkudni." 


Két kézzel kapott a homlokához, a kétség olyan erővel fogta el. , Hiába 
lett légyen hát minden szolgálatom, törekedésem! A magam ügyét 
elhibáztam? Az ország dolgát rosszul szolgáltam? Síri vermet ástam csupán 
magamnak is, másoknak is? Nem a két királyság egyesítése lett volna a cél? 


Hanem Erdély? Az erős Erdély, a töröknek adózó, köpönyege alatt 
virágzó?" 

Pattanásig feszülten állt az életét megtagadó nagy felismerésben. 

, Igen. Így. Így kellett volna. De Erdély vajdája én vagyok mostan. Még 
nem veszett el minden." 


Odakinn az ajtó előtt egy zuhanás. Kiáltás, a vas csattanása. Előrelépett. 
Vele szemben felpattant az ajtó kettős szárnya. Kivont kardokon villan a 
kinti fáklyafény. Felé meredő kardokon. 


— Áruló kutya! — kiáltotta Sforza Pallavicini. — Most meghalsz, törökök 
szolgája! — És leszúrta. 


A barát halála után 


Történt pedig ez tíz évvel Buda eleste után, 1551. december 17-én. 
Magyarország esztergomi érsekének, a római egyház bíbornokának, a 
Ferdinánd által csak nemrég kinevezett erdélyi vajdának, vagyis Martinuzzi 
Fráter Györgynek a teteme pedig hónapokig temetetlen feküdt az erkély 
alatt az udvaron, hova gyilkosai kihányták. A szultán Erdély átadása miatti 
haragjában 1552-ben a békét semmisnek tekintve, megint egész 
országrészeket hódoltatott meg, mint a váradi egyezség után is. Elveszett 
Erdély nyugati széleinél Iemesvár, az egész Temesköz, Arad, Lippa, 
Karánsebes, Csanád vára. A budai basa bevette Veszprém, Drégely, 
Szécsény, Hollókő, Ság, Gyarmat, Buják várát. A palásti csatában megverte 
és elfogta Teuffel Erazmust, a királyi főkapitányt (a gyilkos Pallavicini is 
fogságba esett). Az egyesült török sereg (mintegy százezer fő) elfoglalta 
Szolnokot, és sikertelenül megostromolta Eger várát, melyet Dobó István 
mintegy kétezer emberével oly hősiesen védett. Akkor beállt az ősz, és a 
török téli szállásra vonult. Ferdinánd felmentő serege csak október végén 
gyűlt össze Győrnél, majd — ahogy ez már több ízben is történt a nagy 
kínnal összetoborzott keresztény haddal — harc nélkül feloszlott. 


1555. február 14. A pápa felmenti bűnük alól Martinuzzi gyilkosait. 
1571. május 25. János Zsigmond halála után az erdélyi rendek 


összegyűlnek, és fejedelemmé választják a legtekintélyesebb erdélyi főúri 
család fejét, Báthory Istvánt. A választás után felbontott szultáni fermán is — 


tartalma nyilván nem volt titok — őt jelölte ki a töröknek adózó, önálló 
Erdély fejedelmévé. 


II. A három részre szakadt ország élete 
Néhány szó a világosság kedvéért 


Mi történt eddig? 1526-ban a török megverte a magyar sereget, 
odaveszett a magyar király; 1541-ig az ország két, egymással háborúskodó 
király uralma alatt élt; 1541-ben idegen kézre került Buda, Szulejmán Buda 
székhellyel az ország középső részét bekebelezte a török birodalomba. 
Martinuzzi halálával meghiúsultak a megmaradt részek egyesítésére való 
törekvések; I. János fiának, János Zsigmondnak fejedelemségéből kialakult 
az erdélyi fejedelemség, Báthory István az első választott erdélyi fejedelem. 


Az immár közel hatszáz éve fennálló egységes magyar királyság most 
hosszú időre darabokra hull szét. 

Nyugati és északi karéját, vagyis (a tengertől a Kárpátokig haladva): 
Szlavónia, Horvátország és a Dunántúl megszabadult területeit, valamint a 
Felvidéket Erdély határáig a Habsburgok uralma alatt álló királyi 
Magyarországnak hívják; dél felől tekintve a belsejét, a Pécs, 
Székesfehérvár, Nógrád, Hatvan, Szeged beszögellést hódoltságnak; ez a 
folytonosan növekvő terület a budai pasa igazgatása alatt a török birodalom 
része; Erdély pedig, az Alfölddel határos területekkel, az úgynevezett 
Partiummal a töröknek adózó s a török hatalmi befolyása alatt álló önálló 
fejedelemség. Ez a három részre szakadt állapot 150 évig, a felszabadító 
háborúkat lezáró karlócai békéig (1699), sőt bizonyos mértékig annál is 
tovább tart. 

Durva számítással öt nemzedék váltotta egymást a magyarság életében 
ezalatt a hosszú és félelmetes emlékű korszak alatt. 


Hogy az események sokaságának arányát némileg érzékeltessük: az 
eddigiekben mi nagyjából egy nemzedék életét, mintegy harminc évet 
kitöltő eseménysort mondtunk el. A továbbiakban azonban nem fogunk 
ötször ennyi eseményről tüzetesen számot adni, inkább arról lesz szó, 
hogyan élt ez az öt nemzedék a 150 éves török kor mindennapjaiban. 


Mielőtt , azonban nekifognánk, és  hosszabb-rövidebb  karcolatok, 
életképek vagy elmélkedések sorában vázolni próbálnánk az eljövendő 
korszakot, oszlassunk el egy közkeletű tévhitet, azt, hogy a 150 éves török 
kor örökös háborúban telt el. Ez a tévhit a legtöbb ember fejében 
megfordul, pedig a tények cáfolják. Hiszen említettük, hogy eddig is már 


hány békekötés volt. (1533: a szultán Ferdinándot fiává fogadja, 
fegyverszünet; 1545: fegyverszünet; 1547: ötévi béke; 1559 és 1562: újabb 
és újabb béke Ferdinánd és a török között. 1568-tól 93-ig pedig megint béke 
van, s a következő század első fele, 1606-tól 1664-ig teljes egészében 
úgynevezett béke.) Csakhogy az is igaz, hogy ezek a kínkeserves és hosszan 
elhúzódó diplomáciai tárgyalások nyomán létrehozott békekötések vagy 
fegyverszünetek ritkán jelentették a harcok vagy legalábbis a határ menti 
csetepaték és rablások végleges elnyugvását. A határok örökösen sebes 
vagy üszkösödő területek maradtak — hosszan elnyúlva az ország 
legközepén -, és a béke idején is pillanatonként lázba hoztak egész 
nyugodalmas országrészeket. 

A közhiedelem tehát nem egészen indokolatlan. Ám annak az életében, 
aki harminc-negyven évet — ennyi volt az átlagos életkor — ért meg, 
pergetett le ennek az időszaknak valamelyik szakaszán, a béke és a háború 
viszonylata másként oszlott meg. Az megért reményekre jogosító, tervekre 
ösztönző, , a — mindennapok gondjaival — és  örömeivel telített 
fegyvernyugvásokat vagy békés időszakokat is. Az ember örök sarkallója, a 
jóreménység becsapta legalább annyira, hogy élte a maga mindennapi 
életét, hogy megtette, amit kellett. Az élet nem állt meg. Ne gondoljuk, 
hogy a XVI. századi Magyarország, akár a hódolt részeken, ugyanaz a 
puszta ország, mint ami lesz majd, és ahogy bennünk él, a XVII. század 
végére, a felszabadító harcok befejezésével. Sőt nagyon is lakott, nagyon is 
elevenen élő ország ez még. S mert az 1541 utáni Erdélyről ízelítőt adtak 
már Martinuzzi vívódásai, most előbb a hódoltsági jobbágysors, majd a 
dunántúli végvári világ egy-egy történetét, jellemző pillanatát keltjük életre 
a következő lapokon. Az új fordulópontig, 1566-ig ezek rajzolják ki az 
események madártávlatképét. 


Buga Mihály Duna menti jobbágy története, 
avagy a hódoltsági falvak sorsa 


1541—1560. Azt, hogy Bálint urat a török elvitte, hamarost megtudtuk. 
Egy lovas legény jött Torbágyról, az mondta. A falu népe még odabent volt 
a szénás szittyók mögött az öregerdőben, csak az tudott oda bemenni, aki 
ismerte a járást. De a legény járt már ott, tudta. Hinni nem hittük ugyan 
neki, hogy egy ilyen nagyurat csak úgy elvigyenek. Váltig erősködött pedig, 


hogy odahaza Torbágyon nagy a gyász. Hogy a török kiment-e, nem tudta 
vagy nem akarta mondani. November hava volt már, nyakunkon volt a 
hideg, kellett volna tudni. Ideje lett volna visszaköltözni a faluba, ami 
megdőlt, tönkrement, megcsinálni. Rendesen, szépen berendezkedni télire. 
Csakhogy még egyre itt volt a török. Nem értettük. Máskor november 
havában már egy fia törököt sem lehetett látni. Folytatni lehetett az életet. 
Lehetett szántani meg vetni tavasszal, mert aratás előtt sosem ért a mi 
földünkig a sereg. De most az öreg látófákról kitetszett, hogy a budai úton, 
a falunktól nem messze, mindig van valami mozgás. A vén nyakas Csuhás 
Péter azt mondta: , Nem jönnek azok be mihozzánk!" És vissza is ment az 
özvegy menyével meg a két kis unokájával a házába. De az útról mégis 
észrevehették őket vagy a kéményük füstjét. Később láttuk, amint az öreg 
egy lovas török mellett fut, csuklóval volt a nyeregkápához kötözve. 


Harmadnap aztán a szittyós legelőn ott állt egy kis csapat lovas. A vén 
Péter meg jött befelé hozzánk a rejtekúton, nagy kiáltozva, hogy jöjjön ki a 
bíró. Annyi tisztesség volt benne, hogy az utat szándékkal azért elvétette, 
bele is merült a vízbe derékig. 


Kimentünk elébe a bíróval. Vitt egyenest a törökökhöz. Nem volt mit 
tenni, menni kellett. 


A törökök közül elénk léptetett az egyik lovas. Törve beszélt magyarul, 
de érteni lehetett. Azt mondta, hogy az úr, a falu urasága, nincs többé. A mi 
urunk most már az a szpáhi úr, a lovasok közepén. Vessük le magunkat 
elébe a földre. 


Nagy bajszú, nagy orrú ember volt a szpáhi, sokkal többet nem láttunk 
belőle. Jó kis török lovon ült, pirosra volt festve a ló sörénye, farka. A 
nyeregből bámészkodva keresztülnézett rajtunk, mint aki meg sem lát. A 
tolmács deák meg egyre mondta a magáét, hogy költözzünk be a faluba, de 
nyomban, meg ne próbáljunk még egyszer ide a víz közé elbújni. Hogy ő 
jön majd, mindnyájunkat összeír név szerint. Most már a szpáhi úré a tized, 
ami az úré volt. Az adót a kapuk után fizetjük. Jó lesz, ha máris gyűjtjük rá 
a pénzt. 

Mondtuk, hogy pénz, az nincsen, szegény jobbágyok vagyunk. Sötéten 
nézett. Jó az aranyforint is — mondta — meg a német király ezüstgarasa. Ha 
jönnek az úton kereskedők, adjunk el nekik mindent, de gyereket nem, őket 
is számba veszik. Baj lesz, ha nincs pénz. Neki is külön jár az összeírásért. 


Még hosszan beszélt, hogy miért mit kell fizetni, lakodalomért, 
temetésért. Tilos kardot viselnünk, színes papucsban, csizmában járni, 
színes ruhában pompázni. Ilyesféléket. Azzal elmentek. 


Mi meg visszaköltöztünk, meglehetős félelemben attól, ami ránk 
következik. 


Aztán jött az adóíró deák. Addigra már a szomszéd falvakból megtudtuk: 
meg kell kenni a kezét. Aranycsilingeléstől okosodik a tolla. Hát jó. Nem 
voltunk mi még akkor földhözragadt szegény emberek. Volt mit eladnunk. 
Különösen hogy Bálint úr tisztjei az idén nem jöttek se tizedért, se adóért. 
Isten tudja, hogy maradtunk ki, mi gátolta őket. Mi meg a török 
érkezésének hírére nem hagytuk úgy, ahogy minálunk szokás, keresztben a 
földeken a gabonát, hanem bíró urunk okos szavára kicsépeltük, 
elvermeltük. Újmódi dolog ez, de hasznos. Aztán amikor a török árusok 
jöttek, titkon kivermeltük, eladtuk. Az árusok adtak pénzt, török pénzt is. 
Amikor jött az adóíró deák, és számlálni kezdte a kapukat, vagyis hogy 
hány ház van a faluban, mindjárt kitetszett, hogy őkelme duplán lát. De bíró 
uram behívta, és megigazította a látását. Jól megigazíthatta, mert olyan 
házat is lakatlannak vett fel nem egyet, ahol kint száradt a karón reggelről a 
tejesköcsög. 

Nem is tudtuk még akkor, milyen nagy haszonnal szolgált nekünk ez a 
derék ember. Szépen éldegéltünk volna, ki tudja, meddig, ha a szpáhi úr 
egyszerre csak a kádiánál, a török bírónál be nem panaszolja, és az a fejét 
nem véteti. Akkor új adóíró deák jött, s azzal már nem lehetett okosan 
beszélni. 


A baj csőstül szakadt ránk. Az új deák nem maga jött, hanem az adószedő 
defterdárral. Az nem sokat teketóriázott: a legényeivel levonatta a bírót, s 
megverette. Azután kezdte csak kérdezgetni. Minden házhoz odament, ha 
lakták, ha romba volt, meg kellett mondani, ki a gazdája, mi lett vele, hova 
lett. Bizonygatta, hogy ha nincs a föld alatt, akkor ő visszahozatja. Hogy a 
szpáhi úr jobbágyai nem dolgozhatnak másnak, ha egyszer a fényességes 
szultán a szpáhi úrnak adta őket. És hogy Mehmet szpáhi majd eligazítja a 
dolgukat. Ebből tudtuk, hogy közben az urunk is megváltozott, nem az már, 
akit a szittyós legelőn szemtől szembe láttunk. Aztán a legényei, ami pénzt 
s élelmet találtak, szekérre rakatták, s elvitték. Ott maradt a falu csúnyán 
megkopasztva. Csak a marha maradt hibátlanul odakint a legelőn. Az már 
nem érdekelte őket, még adózni sem kellett utána. 


Ez volt az én szerencsém. 


Egy este, nem sokkal ezután, a látófán a gyerek igencsak tutulta, hogy 
lovasok jönnek. Mire ezt-azt eldughattuk volna, már nyakunkon is voltak. 
Nem az úton jöttek, hanem a rétek felől. Nem törökök voltak, hanem hát 
magyarok, Bálint úr szolgái. Egyiket-másikat ismertük. Azt mondják, az 
adóért jöttek — azt is az uraság szedte be akkoriban —, no meg a tizedért. Elő 
hát a pénzt, de íziben! Merthogy a mi késlekedéseink miatt ők nem szegik a 
nyakukat. Bíró urunk nagyon buta képet vágott, dörzsölni kezdte a 
szakállát. 

— Pénz, az nincs — nyögte. 

Ez kellett csak nekik! Kétfelől estek a szakállába, s úgy tépték. Mi meg 
térden kapdostunk a lábuk után, s húzogattuk őket vissza, és könyörögtünk, 
hogy a bírót ne bántsák. Jajgattunk, hogy most járt itt a török adószedő, 
amink volt, elvitte. 

Nem hitték. Mi itt tollasodunk, míg ők odaát a vérüket ontják. Így 
mondták. És istenes emberhez nagy méltatlanul káromkodtak hozzá. A bíró 
akkor már a földön volt, ketten is térdeltek rajta. 

Valamit mondhatott nekik, mert egyszerre csak fölengedték. Úgy kellett 
lábra támogatni. Elcsoszogott, s hosszan turkált a nádtető megfeketedett 
kévéi között. Egy kis bőrtarsolyból tíz aranyat számolt le. Annyi volt benne. 
Ettől a legények tisztje egy kicsit megengesztelődött. De azért nem hagyta a 
dolgot annyiban, a bírót még nem eresztette. 

— Hát a többi? — kérdezte. 

— Nincs több. 

- Meglátjuk! — Intett egy legénynek, s fáklyát gyújtatott vele. S 
odatartatta egy arasznyira a száraz, öreg nádhoz. — Mostan mi a tetőt 
meggyújtjuk. Ha van még benne rejtekpénz, reggel majd meglátni, de akkor 
kendet itt akasztatom fel a ház romjai előtt. Utoljára mondom, most még 
előadhatja. 

De a bíró csak letottyant a földre, s elsírta magát. 

S mikor a tiszt fölébe hajolt, belekiabált az arcába: 

— Gyújtassa fel kegyelmed! Nosza, gyújtassa! 

A tiszt fölegyenesedett, s úgy kiabált a fáklyát tartó legényére: 


— Arrébb azt a fáklyát, te barom! Tüzet fog az a rozzant tető, s nyakunkra 
hozza a törököt. Oltsd el, de tüstént! 


Aztán a pillanatnyi csendben megint csak elbődült: 

— Lóra! 

S ahogy jöttek, még a sötétedés előtt nekivágtak a szittyós réteknek. 
Azon az éjszakán bíró urunk eltűnt. 


Reggel a kisunokája jött el hozzám, s azt mondta, öregapja tiszteltet. Vén 
ember ő már, az életből elege van. Ami még kell neki, azt a víz megadja. 
Halat, sulymot, madártojást. Ne is keressük. A falu gondját pedig rám 
testálja, úgymond, én bírom magam a legjobban. 


A népek is mind azt akarták, amit ő. Rá kellett állnom, nem volt mit 
tenni. 


Lovas legényt küldtem hát még ugyanazon a napon a szpáhi tisztjéhez. 
Ahhoz a félszeműhöz, akit már láttam többször. Jól szájába rágtam a 
legénynek, hogy mit mondjon. Rabló emberek jöttek, így szóljon, 
magyarok-e, törökök-e, nem tudjuk, beszéltek így is, úgy is. A bírót 
megölték. Be is küldtem a legénnyel a halottért járó pénzt. 

Aztán sírt ásattam, friss sírt, hogy jól lássák, s még fejfát is ültettem rája. 
Nyugodni persze ebben az új sírban nem nyugodott senki. 

Velem ne hajkuráztassák végig a vizet az öreg bíró után! 


Egy másik legénnyel a szomszéd falvakat szaladtattam végig. Ha van a 
környéken marhavásárló tőzsér, ide irányítsák. A fiú szerencsével járt, hozta 
is magával a tőzsért, derék magyar volt Győr városából, aki a budai pasa 
írásával járta a hódoltságot. 

Volt akkor már nekem a szittyós legelőkön egy egész kis gulyám. 
Tartottam is rideg pásztort hozzá, se földje, se háza, se családja ember volt, 
odakint élt egész éven át a szárnyék mellett a kontyos kunyhóban. 
Behajtattam vele öt pár barmot, vagyis öt bokrot a legszebbekből. Mondtam 
a tőzsérnek, ha az árukat megadja, máris elhajthatja őket. Estig 
alkudoztunk, akkor mégis megadta. Kékesszőke, villás szarvú barom volt 
mind, a legjobb magyar fajta. 


Tele zacskó pénzt kaptam értük. Ide is, oda is dugtam belőle, fa odvába, 
ól alá, fal mélyébe. Csak a nádba nem, mert azt már túl sokan tudhatták. Jól 
megjegyeztem, hol mennyi van, hogy ha kell, bizton tudjam. Engedni 
tudjak harácsszedőnek, tizedvivőnek, úgy ne járjak, mint az öregbíró. 

Aztán sorra jártam a portákat, s embernek is, asszonynak is mindenütt 
megmondtam: ha bíróvá tettek, hallgassanak is a szavamra. Perlekedés, 


civakodás, huzavona a mi falunkban nem leszen. Tőlünk senki nem megy 
se elhajtott marháért, se jussáért, se birtoksérelméért, se bármi miatt az orra 
vérét panaszolva a szpáhi kádiájához. Az semmi jóra nem vezet, csak a 
kádia pénzmagját szaporítja. A töröknél a bíráskodás is adó. Hanem az 
leszen itten a törvény, amit az öregek szava nyomán én magam mondok. 


déd 


Menyegzőért, temetésért amúgy is fizetni kell, más bajunkért ne fizessünk. 


Nem huzakodtak, ráálltak. Akkor még azt mondtam: a szpáhi úr nem 
azon gazdagszik, amit a defter az adókönyv szerint megvesz rajtunk, arról 
őt is elszámoltatják. Hanem azon, amit a járandóságon felül belőlünk 
kiszorít. És ő alkalmatosan szorít is rajtunk, mert hogy megélünk-e, neki 
édesmindegy; ma itt van, holnap ott. Hány szpáhi urunk volt eddig is. Ha a 
tisztje látja, hogy az asszonyok szorgalmatosan dolgoznak, látja a falu alatt 
a veteményeskerteket, hagymát, fokhagymát, káposztát, lencsét, borsót, 
alma- és körtefákat; lát kecskét, juhot, méheket, örül a mája. Mert akkorára 
becsüli azoknak jövedelmét, hogy az adóra sem futja az igazándi 
jövedelem. Hiába minden igyekezet, jobb sorsra mi imigyen nem jutunk. 
Mást kell csinálni. Az asszonyok tartsanak baromfit, mi férfiak tartsunk 
barmot. Egyik sem adózik. A szittyós legelő még aszályos évben is jól 
füvell, a barom kevés bajjal nagyra nő rajta. Az ára meglehetős. Ha 
tavasszal, ami pénzünk csak van, mindenért üszőborjakat szerzünk, őszre, 
jövő tavaszra jó haszonnal eladhatjuk. Az öreg makkos erdőben a víz 
közepén meg tartsunk disznót. Megél ott télen is ridegen, feltúrja a makkot 
a hó alól is. Eladni ugyan nem lehet, de lesz zsírunk, húsunk egész álló 
évben. 


S így is lett, megcsináltuk. A kertek tavaszra eltűntek. A gyümölcsfákat 
kivágtuk. Nem mondom, fájt nekem is értük a szívem. Jött az adószedő, 
felütötte a defterkönyvet, lapozta s bámult, megint lapozta, megint bámult. 


— Hol vannak a veteményeskertek? — kérdezte. 

— Az idén nem vetettünk. 

— Hát a gyümölcsfák? 

— Egy szálig elférgesedtek, kivágtuk. 

Hümgetett. 

— A fényességes Allah törvénye, hogy ami nincsen, az után ne adózzunk 
— mondtam, és ajándék dénárokkal erősítettem a szón. 

Vállat vont, s valamit odaírogathatott, mert több szó csakugyan nem esett 
se kertről, se gyümölcsösről. 


Ez meglett volna. És a baromtartás is bevált. Nemcsak a budai tőzsérek, 
de a dunántúliak is tudták már, hogy hozzánk érdemes baromért jönni. 
Hallottam magától a kecskeméti bírótól, hogy a győri nagyvásáron megvolt 
a mi marhánk becsülete. 


A kevélykedő ember persze nem sejtheti, mikor teszen az Úristen egy 
fagallyacskát elébe, amin majd elbotlik. Ez a fagallyacska, ami a vesztünket 
okozta, istenes dolognak tetszett, az is volt. Nemhiába mondja a zsoltár: 
, Azt bünteti, kit szeret." Bennünket az Úr temploma miatt büntetett, a 
kevélységünket miatta alázta porig. 


A mi falunknak, amely tudj? isten még a honszerző Árpád idejéből való, 
ez tett pontot a történetére. Elmondom, hogy volt. 


A nép itt minálunk mind a reformáta hitet vallotta, mert urunk, Bálint úr 
is azon élt. A templomunk öreg templom volt, még a pápista időkből, de az 
első égéskor — még az édesapám emlékezett rá — megdúlták, éppen csak a 
tornya maradt. Ha kijött olykor a kecskeméti prédikátor, hát a lábánál 
gyűltünk össze, ott dicsértük az Urat. Azt mondja egyszer a prédikátor, 
hogy nem olyan rossz rom ez, meg lehetne építeni. Istennek tetsző dolog 
volna. Bár ne mondta volna, bár ne kapott volna a szón az én kevélységem! 


Egy őszön aztán nekifogtunk, megépítettük. A régi követ raktuk vissza — 
valamicske új kellett azért —, meszes habarccsal megkötöttük, s a tetőt is 
rendben megácsoltuk hozzá. Az asszonyok már odabent meszeltek, amikor 
bevetődött hozzánk egy török. A szpáhi egyik embere. Nézte, nézegette jó 
hosszan, odaállt az asszonyok mellé, s incselkedett velük. Tudott pár szót 
magyarul. Kezével mutogatta a feje körül, hogy bolondok. És mondogatta 
hozzá: , Nem szabad! Nem szabad!" 


Másnap ott volt két fegyveressel a szpáhi tisztje. Az az egy szerencsém 
volt, hogy nem találtak a faluban. Szétszalajtotta persze a népet, hogy 
tüstént teremtsenek elő, de annyi eszük, bátorságuk volt nekik, hogy oda 
nem jöttek, ahol tudták, hogy vagyok. A tiszt átkozódott, dárdával döfködte, 
verte a friss vakolatot, bele is tört a dárdája. Isten ujja ez — akkor este még 
azt hittem. De nem az volt. A budai kádia elé visz — azt kiáltozta, még 
megkeserülöm, az egész falu megkeserüli. Jaj lesz nektek, hitetlen gyaur 
kutyák! 

Még akkor éjszaka a hold sápadt fénye mellett belovagoltam 
Kecskemétre. Szittyóson, ereken át meg végig a gyér-füves homokon. 
Sosem az úton, amerre a török cirkál. A járást már ismertem, de éjszaka 


minden más. Prédikátor uramat hajnaltájt vertem fel. Elmondtam, mi 
történt. Fogta a fejét, nyögött, hosszan nyögött. Hogy ő nem úgy gondolta. 
Hogy írás nélkül nem szabad. Hogy a budai pasa írása kellett volna. Hogy ő 
szegény tehetetlen prédikátor, az Isten átka törökkel szemben csak az Isten 
kegyelme segít. Bízzak az ő végtelen kegyelmében. 


Sok jóval hát nem biztatott. Összeszűkült a szemem, ha nagyon méregbe 
hoznak, mindig összeszűkül. 


— Ide figyeljen kegyelmed — mondtam fojtott szóval —, ha már ilyen nagy 
bajt hozott a fejemre, jobb tanácsot nem tud?! 


Ettől kicsit észhez tért. Azt mondta: menjek futton-futva a budai 
kádiához. Sok pénzt ígérjek, nagyon sokat. Talán ad írást, talán nem. De ha 
nem is ad, akkor is eszébe veszi, hogy az ügyemben pénz van. Akkor, ha 
elébe állít is a szpáhi, nem ütteti el egyenest a fejemet. Mindene a pénz. 


Nem volt ez rosszul kigondolva. És én sem tudtam jobbat. Prédikátor 
uram imigyen hát megemberelte magát, s még friss lovat is adott alám. 
Bántotta a lelkiismeret. 


Másnap értem fel Budára, sok bajjal, törődéssel. Instanciáztam a 
kádiánál, no de szemtől szembe vele nem beszélhettem. Az is csudás 
szerencse volt, hogy a tolmácsoló deákja meghallgatott. Magyar lehetett az 
is, ügyünket pártoló, keserű kis ember. Vonta a szemöldökét, ráncigálta a 
bajuszát, amíg elbeszéltem. Azt mondta, megjelenti a nagyságos kádiának, 
ha majd jókedvében találja. Ha hoznak is vasban, jöjjön a faluból bízott, 
igaz emberem, s hozzon magával pénzt. S csak vele traktáljon. Vele 
beszéljen. És hogy mennyi pénzt? Hát úgy ezer arany azért elkelne. 


Úgy szédültem ki tőle. 


Mire visszaérkeztem, fel volt bolydulva a falu. A népek rólam már 
letettek. Ráerőszakolták a bírói süveget az öreg Ambrus reszketeg fejére, 
neki úgysincs sok hátra, érte már nem kár. A szpáhi fegyveresei naponta ott 
jártak közben, körbenyargalászták a falut, senkit sem engedtek a földekre, 
engem követeltek. S ha nem, hát eleven férfi nem marad a népből. Majd 
megismerjük még Allah haragját. S nem volt kétség, hogy bizony 
megismertetik. De ez még csak a kisebbik baj volt. A nagyobb baj akkora 
volt, amitől még az én fejem árán sem szabadulhattak. Ezt, míg oda voltam, 
addig csinálták eszement félelmükben. Még szerencse, hogy a török 
egyelőre nem jött rá. De hogy előbb-utóbb rájön, bizonyos volt. 


Tudtam, hogy elvesztem. Nemhogy a bíróságnak, a csendes 
tollasodásnak — mindennek befellegzett. Nem segíthet rajtunk a kádia 
tolmácsdeákja, sem ezer aranyért, amit honnan vegyünk, sem többért. Isten 
minden csapásával egyszerre látogatott meg bennünket. 


Amíg én oda voltam, betoppantak megint a falunkba Bálint urunk 
csatlósai. Megfordultak ők nálunk azóta is, hogy én vagyok a bíró, évente 
egyszer-kétszer. Amit a tisztesség diktált, no meg a békesség kedvéért, 
mindig is megadtuk nekik. Sok jajgatás, panaszkodás meg sóhajtozás 
közepette, hogy nagyon azért ne szokjanak ránk. Ők csinálták most a bajt. 
A síró-rívó, kezüket tördelő asszonyokat meg a tehetetlen öreg Ambrust 
látva ráébredtek, hogy ez az ő nagy alkalmuk az önkéntes, kockázat nélküli 
jobbágyszöktetésre. Hogy ezzel milyen bajt hoznak az itt maradt községre, 
nem bántotta őket. A legényeknek nagy titokban fülükbe sugdosták, hogy 
ne hagyják magukat a töröktől veretni, más bűnéért halálra korbácsoltatni. 
Ők általviszik őket a Dunán, át a királyi területre szegény úrasszonyuk 
birtokára. S tizenkét legény ráállt, aki csak házas nem volt a községben. 
Ambrus úgy tett, mintha nem tudná, nem mert ellenkezni. A legjobb, 
legerősebb munkáskezek hagyták oda a falut. Itt maradtam vagy harminc 
családdal, öregek, gyerekek, alig akad meglett korú ember. És persze a 
magam ellen ingerelt török éktelen bosszújával. Az pedig rám csap le, meg 
ezekre a nyomorultakra. 


A nagy bajban Isten megvilágosította az eszemet. A lehetetlent kellett 
megkísérelni. Este volt. A török már elment. A férfiakat egybehívattam. 
Megmondtam, mi vár ránk. Egy szalmaszálba kapaszkodtunk csak, ha az 
éjszaka minden javunkkal, barmunkkal elérjük Kecskemétet. Az a szultán 
birtoka, oda nem ér el a szpáhi keze. Ők megállnak a határban, s elbújnak. 
Én bemegyek, ha a bíró, akit jó komámnak ismertem, befogad, és az ottani 
kádiával elintézi, hogy az a szemét behunyja, akkor megmenekedtünk. Ha 
nem, elvesztünk. Nem a budai kádia, a kecskeméti kapja majd az aranyakat. 
Prédikátor uram is rajta lesz, és segít, mert ha nem, a mi balsorsunk ország- 
világ előtt foltja lesz az ő becsületének. 


Késő éjszaka lett, mire megindultunk. Az asszonyok hajtották a kocsikat, 
mert a férfiak a gulyát vitték, azt hosszan kellett úsztatni. A szekereket én 
vezettem, nagy kerülővel, délnek a járt úton, majd a tocsogókon át végig az 
alacsony vizeken, hogy nyomunk ne maradjon. Nem mondom el, micsoda 
éjszaka volt. Micsoda kínkeserves vonulás. 


Az út mentén, mielőtt letértünk volna róla, van egy kis halom. Az volt a 
mi földünk határa. Fölkapaszkodtam rá. A hold gyenge felhők között 
bujdokolt, fehér-feketén mutatta a világot. Visszanéztem. Az Isten háza, 
melyért egykor Krisztus Urunk s mostan pedig mi szenvedtünk, ott 
derengett a falu közepén. Körülötte öreg nádtetőkkel feketélltek a viskóink. 
Odalátszott az udvarom is, a pajtám. A templomdombon a temetőkertünk. 
Minden sírban ismerős vagy ismerősünk ismerőse. Csak egyik üres, az 
öregbíróé. Az már nem ide temetkezett. 


Leléptem a halomról. Akkor láttam utoljára a falunkat. 


Győr várának építése 


1560 körül. Francesco Benigno olasz építőmester olyan türelmetlen volt, 
hogy a várakozás közben több ízben is rajtakapta magát, a kezét tördeli. 
Annyi gondja-baja van az építkezésen, amelyet meghagyták, cito citissime, 
a lehető leggyorsabban kell csinálni, s akkor most meg Salm gróf, a 
várkapitány váratja. Mindenért az ő feje fő, mindenki az ő fülét rágja. És 
nem megy a munka, dehogyis megy. S ha még a várkapitány netán 
előhozakodik a Veszprém megyéből jött jobbágyok dolgával — pedig 
sejtette, hogy elő fog vele hozakodni -—, akkor, úgy érezte, itt, ültő helyében 
megüti a guta. Mert ebben az országban az isten se ismeri ki magát, és az 
ördög se tud a dolgokon eligazodni. Odahaza, olasz földön a munkáért, aki 
elvégzi, bért kap. De itt... Ennek jár pénz, de nem kapja meg. Annak nem 
jár pénz érte. Olyan is a munka! Ha csoda nem esik, holnap a kőmíves 
mesterei abbahagyhatják a falazást, s állhatnak tétlenül egy hétig. Persze az 
ő pénzén, mert őket saját maga fizeti. Megdermed a mész, eszi a fene az 
egészet. S miért? Mert azok a szerencsétlenek az árkot a bástya alatt nem 
ássák. És még őneki róják fel, hogy megbiztatta őket! Őneki! 

Felugrott, hogy legalább az izmain mozdítson. 

Az ajtóban ott állt előtte a várkapitány. 


z Építőmester uram, tessék - mondta tartózkodóan, de nem 
barátságtalanul. 

Benigno szinte berobbant előtte a szobába, s azonmód rákezdte: 

— Várkapitány uram, nézze meg a saját szemével, gondolja meg maga, 
adjon tanácsot a saját bölcsességével, mit tegyek, mit lehet itt tenni. — 
Gyors, nagy kézmozdulatokkal beszélt, gondolta, jobb, ha ő támad. — 


Megdermed, megmerevszik az égetett mész, nem lehet a falazást 
abbahagyni. És aztán jön az eső, meglátja, jön az eső, beáll az ősz, ebben az 
országban nyár végén itt az ősz, majd megtelik vízzel a várárok. Ki fog 
akkor beleállni, ki fogja mélyíteni addig, amíg kell? 

Salm nyomban átlátott az olasz taktikáján, s csaknem elnevette magát. 

— Építőmester uram — mondta nyugodtan —, ördögöt a falra?! Szép, derült 
idő van. És itt hosszú az ősz, nem úgy, mint az osztrák tartományokban. 
Sose féljen! — De azért meg nem állhatta, hogy a magas hangért vissza ne 
fizessen. — Persze a tervek, ugye... hogy így mondjam, félelmetesek. 
Félelmetesen nagyszabásúak. Az aggodalomra, belátom, akadhat ok. 

Benigno mintha golyó érte volna, úgy sikoltott: 

— A tervek, várkapitány uram! A várépítés tervei! Azok a tervek. . . 

Salm belevágott: 


— Nagyszabásúak. Nem mondok mást. Túl sok kő, túl sok mész és túl sok 
föld kihányása kell hozzájuk. 


— De a tüzérség mai állapotában! Az ágyúk falbontó össztüze idején. . . 


A kapitányt most már mulattatta, hogy az olasz milyen szépen ráharapott 
a horgára. Egy kicsit játszani akart vele. Módjával persze, hiszen a tudós 
mester buzgalma az ő javát szolgálta, ha most bajt is okozott. Folytatta hát. 


— De a kő, Benigno uram — mondta —, gondolja meg, itt Győr városában 
honnan vegyünk annyi követ?! 


Az olasz a fejéhez kapott nagy kétségbeesésében. 


— Hát sárvárat akar? Sárvárat! Mert a magyarok kitalálták, hogy a 
tölgyfacövekek közé döngölt föld állja az ágyúgolyót. Nem is ők találták ki, 
és nem is állja igazánból. 

— De állja. Eger vára is ilyen sárvár, ilyen palánkvár. A tölgyfacövekeket 
befonták kosárfonással, s kívülről sárral megtapasztották, hogy ne lehessen 
felgyújtani. Százezer török nem bírt vele. 

Benigno szinte toporzékolt. 

— Mert nem voltak ott a szultán francia tűzmesterei. Aki ért valamit a 
haditudományokhoz, tudja, már megbocsásson, az ilyen sáncot rézsút kell 
lőni. Akkor a sárpakolás leválik, lehull a fatörzsekről. Rőzsét kell alávitetni, 
sok-sok rőzsét, nagy tűznek valót, és egy éjszaka leég a sánc, a földje pedig 
menthetetlenül szétomlik. Csak temetkezni való az ilyen! 


— Nono, mi sem temetkezésre készülünk! — csendesítette Salm. 


— Az én terveim sem arra készültek! Drága temető volna. És nem is azért 
hagyta jóvá a haditanácsban maga Ferdinánd őfelsége. Ezek a tervek olyan 
nagysza... 


— Drágák! — vágott bele Salm most már maga is bosszankodva. — A nagy 
bástyaművek rengeteg pénzt emésztenek. Öt vármegye jobbágysága nem 
győzi a föld kihányását. Pozsony, Sopron, Vas, Győr és Veszprém megye 
jobbágy népe dolgozik, jól tudja, építőmester úr! Ha senki bele nem szól a 
munka hagyományos formájába. — És a szeme haragosan villant, hogy az 
olasz értse a célzást. 


Benigno úgy tett, mintha nem értené. 

— Sarokbástyák nélkül nem vár a vár. A puszta négyszögvár nem védhető. 

— Miért ne volna? — ingerelte tovább szántszándékkal Salm. 

— Hogy miért? — kapott a szón az olasz. — Hát tessék! Ide rajzolok, szabad 
a lúdtollat, egy négyszögvárat. Itt a négy várfala. Az egyiket, mondjuk, öt 
katona támadja. Itt vannak. Egy lövéssel hányat lő ki belőlük a bástya 
nélküli várfalról? 

A kapitány ránézett a papírra. 

— Egyet. 

- Na látja, gróf úr, de ha én a vársarkok helyére megépítek egy 
háromnegyed körívű bástyát, teszek bele két-két ágyút, akkor a sarokból 
oldalról lőve, egy lövéssel esetleg mind az ötöt eltalálhatom. Nem beszélve 
arról, hogy az oldaltüzet sokkal rosszabbul állja a katona, mint a 
szembetüzet. 


— Ezt mindenki tudja — mondta szárazon a kapitány. — De Benigno uram 
tervein, melyeket persze én nem kívánok bírálni, csak a nehézségekről 
beszélek, nem körbástyák vannak, hanem sokkal nagyobb kiterjedésű 
olaszbástyák, sőt füles bástyák. 

— Azért — vágott megint bele az építőmester —, mert a körbástyáknál 
mindig marad bizonyos holt tér, hova a szomszéd bástya tüze el nem érhet. 
Mert a körbástyás és persze az olaszbástyás váraknál is mindig a 
szomszédos bástyák ágyútüze védi magát a bástyát, no meg a köztük levő 
várfalat. De a szomszédok tüze ide, amit most bevonalkázok, nem ér el. Itt a 
bástya esetleg megmászható. Ha viszont — melegedett bele a magyarázatba 
— a bástyák vonalát szögletesre váltom, és a holt tér végéig kinyújtom, így, 


ahogy most a rajzom mutatja, akkor a holt tér eltűnik, a bástyaoldal véges- 
végig védett. A füles bástya meg az ágyúállást is védi. 

— Ez igaz — mondta Salm, miközben érdeklődve követte az olasz mester 
ügyes kezét. A többit úgyis tudta, de ez újdonság volt számára is. A béke 
kedvéért sietett elismerni: — Nem gondoltam volna. 


— No, ugye?! Ne is nehezteljen érte, gróf uram, van ennek elegendő 
fortélya. Milyen szöget zárjon a két bástyaél, milyet a bástyanyak a 
várfallal, az úgynevezett kurtinával. Csupa-csupa számítás, nem is 
mondom, dehogyis untatom vele. És véges-végig minden számítás, 
másképp fabatkát sem ér. Csakhogy énelőttem itt mindenki úgy építkezett, 
ahogy éppen jött neki. 

— Benigno uram — emelt egy kicsit a hangján Salm -—, azért nem 
mindenki. A győri püspök úr például és utána Nádasdy Iamás, a nádor 
őméltósága. 

— De magyar módra építkeztek. Az északi oldalon túl magasra vették a 
falat, abból le kell bontanom. Mert ha a vársíkhoz képest, melyen az 
ellenséges ágyú áll, a fal túl magas, akkor összedől egykettőre. A régről 
maradt magyar várak jó részét azért kell most lebontani, mert az ágyúk 
tűzerejétől úgyis összeomlik, védeni is öngyilkosság. Nem tudom, miért, 
hogyan történt, de szerintem húsz évvel ezelőtt kellett volna a magyaroknak 


per. , 


a várak átépítésébe, korhoz illő megújításába belefogni. 

— Csakhogy nem hagyta a török, az volt a békeszerződés ára. 

— Ej, szerződni is más, építkezni is más! — legyintett az olasz. — Mindenki 
tudja. 

Salm úgy tett, mintha nem értené. 

— No de visszatérve — folytatta az építőmester —, ha lejjebb bontom a 
falat, védetlen marad ott néhány háztető. Azokat szintén le kell bontani, 
mert tüzet fognak az ostrom első napján. Az ellenség azon kezdi. Csakhogy 
az már nem az én dolgom. Kötelezni kell rá a polgárt. 

— Nehéz lesz — vetette közbe hangsúlytalanul a kapitány. 

Az olasz felhorkant. 

— Hogyhogy nehéz? Meg kell lennie! 

— A város polgárait én nem kötelezhetem. A város földesura a győri 
káptalan. Az bizonyos esetekben, és akkor is kártalanítás mellett, 
kötelezheti őket, ha ugyan úgy tetszik neki. Ha a káptalan rajta lesz, akkor 


kártalanítást fog kérni a magyar kamarától; ha a magyar kamara megígéri a 
kártalanítást, és történetesen tud is fizetni, aminek az esélye csekély, akkor a 
káptalan majd intézkedik, és talán még a polgár is kap valamicskét a 
pénzből. De ahogy a magyarok mondják: sok víz lefolyik még addig a 
Dunán. 


Az olasz a fejét fogta. 
— Micsoda ország! 


-— Egyszerűbb sokkal -— folytatta Salm -, ha építőmester uram 
megfelelőleg megerősítteti a fal alját, és belefoglalja a kiadást az előre nem 
látott költségek regestrumába. Az építkezésre most úgyis van pénz a pápa 
őszentsége adományából, és megajánlották a költségek fedezését a felső- és 
alsó-ausztriai rendek. 


— Csakhogy nem fizetik — tört ki az olasz —, és építeni csak pénzből lehet! 
Sok pénzből. És a falat már a székesegyház körül úgyis magasabbra vettem 
saját szakállamra, mert másképp a gyönyörű templom elpusztul. És ha nem 
jön az az ausztriai pénz, akkor a jövő héten már a saját költségemből 
építkezem! 

— Benigno uram — csattant fel Salm most már haragosan —, ez az 
építkezés az ország évi jövedelmének több mint negyedét meghaladja! 
Mindeddig csak úgy dőlt rá a pénz. Mit szóljak én, és mit a várbeli vitézek, 
akiknek múlt évi zsoldját is csak ígérgeti a zsoldfizető mester! És akiknek a 
betevő falatjuk abból a hozomra álló zsoldból jóformán ki sem telik. De 
Benigno uram a saját kőfaragói konyháján jól tartja a földhányó veszprémi 
jobbágyokat, így van. Azzal nem törődik, hogy az én vitézlő szolgáim 
elkeseredésükben, hogy már a földtúró parasztnak jobb sora van náluk, mit 
beszélnek énnekem. Majd rebellió lett a dologból. 


— Ej, éhes ember hogy ásson, hogy hányja a földet? — viszonozta az olasz 
az indulatot. — Azóta megy a munka a Sforza-bástyánál, hogy enni kapnak. 
Vannak vagy harmincan-negyvenen. Úgy jöttek, úgy tudták, hogy kenyeret 
és két tál ételt ad a város, mint Kanizsa építésekor. 


— Azt nem Kanizsa városa adta, hanem az építő. 

— Én sem sajnálom tőlük! — S Benigno egy nagyúri mozdulatot tett. 

— De öt vármegye éhes jobbágyát, portánként egy ember jön, nem fogja 
tudni megetetni. 

Benigno tiltakozva emelte a kezét. 


— No, azt nem — morogta, s csaknem a tettenért csínytevő zavarával 
nézett a kapitányra. Mert ha a hír végigfut a vármegyéken, abból még neki 
is, a kapitánynak is elég baja lehet. 

— Látja, látja — Salm egyszerre barátságosabb lett, ő sem akarta a tudós 
mesterrel túlfeszíteni a húrt —, a szabott törvényen nem jó változtatni, és 
azonfelül senkinek sincs tengerbe vetni való pénze. Benigno uramnak sincs. 
Végezetül annak jeleként, hogy miközöttünk nem maradt harag, még egy 
utolsó szót: mindenki abból a pénzből gazda, ami már a zsebében van. Mert 
amit csak ígérnek: ebben az országban az a pénz nincs. Abból nem 
építkezik. 

A mester tétován elmosolyodott, mint aki még nem tudja, mire megy ki a 
dolog. Salm tovább folytatta: 


— A vár, ha felépül itt, megmarad, és Benigno uram szolgálatainak tisztes 
díja szintúgy megmarad — kamarai adósságnak. Soha nem kerül bele a 
zsebébe. 


Az olasz kesernyés fintorral, de elnevette magát. 
— Megértettem, gróf úr! Irántam való jóindulatát még megszolgálom! 
S kiviharzott, mert a falazómesterei odakint már lármázva keresték. 


Bajvívás Babolcsa alatt 


Jó legényök vitézök végházakban, 

Vannak gyakran terekkel bajvívásban, 

Az körösztyén hitért gyakor harcokban, 

És jó hírért, névért sok országokban. 

Tinódi Sebestyén 

1565. , Köszönetünket és magunk ajánlását a babócsai vitézeknek! Ím, a 
mostani időben azért tettünk mi egy kopját a kaputok elé, hogy aki felveszi, 
velünk a viadalhoz is készen legyen. Halljuk mi úton-útfélen, hogy 
bennünket ti ócsároltok, szidogattok, mert nem hagyjuk, hogy a török 
császár birodalmában fosztogassátok a népet. Márpedig vagyon nekünk 
tisztességünk,  becsületünk, hitünk, nem vagyunk sem ökör-, sem 
kecskelopó tolvaj népek, ne szidogasson bennünket senki. Azért, aki 
közületek a kopját felveszi, álljon ki velünk szál magában, vagy ha akar, 
szolgáival. De igaz vitéz legyen, próbált, jó hírű. A választ elvárjuk 


hozzánk, Verőczére. A vívásban pedig semmi fondorlat ne legyen. Isten 
éltessen benneteket! 


A verőczei törökök?" 


A babolcsai magyar várkapitány, Ormándy átvette a levelet, s fitymálva 
böngyörgette. 

— No, ki leszen — szólt emelt hangon -, aki majd jól a szakállukba pörköl? 

Egyszerre mozdultak többen is, de morgolódva, kedvetlenül. 

— Úgyse hagyja a német! — kiáltott valaki. — Két év előtt is mi volt miatta! 


Bosszúsan pislantgattak a várudvar túlsó vége felé, ahol szűk plundrában, 
vastag bőrsüvegben német gyalogzsoldosok rajzottak. 


— Feladnak minket megint! 

A németek hadnagya máris áttörtetett a vitézek gyűrűjén, s belepislantott 
a várkapitány válla fölött a levélbe. 

— Kell nekik a praktika — szólt a bajusza alatt németül, megvetően. 

De a kapitány, úgy látszik, megértette. 

— Márpedig ez a viadal megleszen — mondta ércesen, és még a fejét is 
rárezzentette. — Nincs miért tiltani többé. Vége a békességnek. Maga a 
császár hirdet a pogányra keresztes háborút. 


A vitézek csoportja megbolydult. Egy hórihorgas fővitéz előretörtetett. 
Mintha a lobogójuk lenne, úgy lengedezett fölöttük őszes, barázdált feje. 

— Engedjen engem tekegyelmed — szólt a kapitányhoz. — Engem meg a 
két szolgámat. 

— Káldy uram?! — kiáltott Ormándy. — Ismét Káldy uram? — De a vitézek 
csak hümgettek: ha akar, legyen. Látszott, hogy nagy a becsülete az öreg 
fővitéznek. 

— Úgy hát írja meg a deák a válaszlevelet — intett a seregdeák felé a 
kapitány —, de a bajvívás eminnen legyen a Dráván, nehogy cselt vessenek a 
besték az átkelésnél. Mert ily módon szokták. 

Káldy megragadta a fiú vállát. 

— No, gyere, öcsém! — Bementek az udvar nagy írókamrájába. 

A seregdeák kinyitotta az íróládát. S megfaragott két fehér lúdtollat. 
Káldy türelmetlenkedett: 


— Írjad! , Ti verőczei törökök — diktálta a vitéz —, én a ti vasas kopjátok 
két derék szolgámmal egyetemben felvettem. Aki vívni akar közületek, 
készen legyen, s álljon föl Péterhida alatt a Dráva-mezőn, holnap kora 
reggel. És fegyver legyen nála, egy jó kopja és egy éles kard, semmi több. 
Páncélban, sisakban. És a viadal mindhalálig legyen. Mert ha Isten nekem 
adja a diadalt, hát én fejét veszem." 

Megszorította a fiú vállperecét. 

— Megvan? 

A seregdeák buzgón írta a papírlapra. 

— , Látom, igen cirkáljátok — folytatta Káldy —, hogy ki légyen az, aki a 
kopját felveszi. Amikor Nándorfehérvár magyar kézben volt, én tibennetek 
sokat ismertem. Akkoron Szendrőben Baly bég tartotta a szandzsákot, azon 
eszetekbe jut." 


Káldy kitekintett az ablakon, úgy gondolkozott. A fiú meglepetten nézett 
fel a fénybe mártott arcra. , Nándorfehérvár? Réges-rég lehetett az! Ez a 
deres fejű óriás a hetedik évtizedét taposná?!" 


— , Akkoron megrablánk a császár földjét, és reánk támadott két vajda: 
egyik a zonoki, a másik a runiki. Mindkettőnek ott fejét vettük, és a zonoki 
vajdának én vettem el a fejét. Azért arról meggondolhatjátok, hogy ki 
vagyok én!" 

A fiú most már emlékezett. Nándorfehérvár még Mohács előtt esett el. Ez 
a fővitéz látta azt a Magyarországot, amelyen nem tapodott még a török. 


— , Amikor aztán a végszendrői vajda bosszút állni alászállott a fejérvári 
mezőre — mondta tollba Káldy érces, nagy hangon, mintha csak a török ott 
állna előtte —, én kapucsibasa Amhát szenderőinek vettem a fejét. Azért 
azon is eszetekbe vehetitek, hogy ki vagyok én!..." 

Káldy nagyot fújt. 

— No, jól van — mondta. — Írd még oda, öcsém, kelt Babolcsán, az Úr 
1565. esztendejében et cetera. — Nekiindult az ajtónak. — Eljön érte a kis 
szolgám. — S már döngött mögöttük a padlat. 


Szinte kicsordult nagy tarkaságában másnap napkeltekor a szűk babolcsai 
várpiac. Zöld, meggyszín, skarlát ünnepi  dolmányokon, csillogó 
dárdavégeken, kapálódzó lovak farán sikonkázott a langyos, vöröses fény. 
A kapu előtt Káldy fekete páncélban, tollas sisakkal, most emelték rá a 


lovára. Az óriás, szőke sörényű állat belerengett. Két másik páncélos vitéz 
leste az öreg parancsait: két fia, ők vele együtt vívnak. Néhány 
kiöltözködött legényke sürgölődött körülöttük: az unokái. A címeres Zrínyi- 
zászlót meglengette a reggeli szél. A várkapitány maga is tollas sisakban a 
sereg elé léptetett, s felrikoltott a kürt. A kantárszárak megfeszültek. 
Dörrent a várkapu, s aztán feldobogott a híd, s a fényes sereg a harmatos 
reggeli csillogásban belelovagolt, egyenesen keletnek, szinte a kelő, óriás 
napkorongba. 


Egy domboldalban megállt a had, hogy bevárja az előreküldött 
cirkálókat. 


Azok jöttek is hamarost, s jelentették: most kelnek át a Dráván a verőczei 
törökök. Vagy másfélszáz lovas. Ugy tetszik, nem készülnek cselre. 


A kapitány erre rendelkezni kezdett. A csapat kettévált. Egy részük 
ellovagolt keletnek, Istvándi mögé. A többiek még várakoztak kis ideig. 
Aztán hajrá, megindultak, át a kihalt falun, Péterhidán, s kivágtak a Dráva- 
rétre. 


A jókora füves téren békésen, díszben várakoztak a török lovasok. 
Vörösre, kékre festett lovaik felbokrétázva, zászlóik kibontva. És a síposaik 
fújják, egyre fújják. Így távolból csupa rokon meg ismerős. Tömött bajszok, 
olajos, keleti arcok, széles mongol pofacsontok. 

A várkapitány hívatta a seregdeákot. A vezérek tolmácsaikkal 
előrementek egyezkedni. Lassan közelebb s közelebb vonult egymáshoz a 
két had. 


Munkába kezdtek az igazlátók, kétfelől is kimérték a teret. A sereg a 
tojásdad rétdarabot óriás, tarka gyűrűjébe zárta. A bajvívók felálltak, a 
törökök is páncélban, leeresztett sisakrostéllyal. 

Aztán a csendben felrikoltott a kürt, szinte csattant a hangja, s a három- 
három küzdő a súlyos kopjákkal egymásnak rontott. 

Micsoda robogás! A nehéz lovak alatt reng a föld. A kopja, mint a nyárs, 
mered előre. 

Körül a nézők lélegzetét mintha láz hajtaná, az erek megfeszülnek, az 
orcák vörösek. Az ember csak a szemében él. Most, most érik el egymást! 
A kopják vashegye, akár a kígyófej lengedez, lesi prédáját a levegőben. 

A török vívók nem állták, félreugrottak. A lovak a súlyos páncélosokkal 
úgy robogtak el egymás mellett, mint a nekivadult bivalyok. 


De a bajvívók már fordultak is, a dárdahegyek óriás fénycsóvákat írtak a 
levegőbe. Újra elölről kezdődött a robogás. Már közelebbről. Elérik 
egymást! Most, most ez a pillanat! Egy reccsenés, sikoly s vad, irtózatos 
robaj. Zuhog a vas, nyerítenek a felborult lovak. Az egyik ifjú Káldy 
felnyársalta a törökjét. De a lova veri a füvet, vicsorít, nem tud fölkelni. 
Maga is lassan tápászkodik. Visszazuhan kétszer is. Végre áll. Néz, de 
vakon. Akkor végre észreveszi az átszúrt törököt. Mint a részeg, úgy 
célozza meg, s háromszor is hozzávág, míg felmutathatja a kardja hegyére 
tűzött, izzadt, törzs nélküli főt. 

Bőg az éljen, a taps. A síposok és kürtösök riadója megállítja a viadalt. 
Hadonásznak, verik a nyeregkápát az öklök. A győztest, lovukról leugorva, 
közrefogják a társai, s elvezetik. Ingadozva lép. Hátul bontják róla a 
páncélt, bent iszamos a vértől. 


Közben azok négyen újra nekirugaszkodnak. Már harmadszor, már 
negyedszer. Habosak a lovak, izmuk hullámzik, feszül a nedves, fénylő bőr 
alatt, nagyokat horkannak. Kígyóznak a kopják, keresik a testet. 

Az öreg Káldy felvijjog, úgy döf, hogy szinte áll a nyeregben. A török 
mellvértje megkondul. Recseg a kopja, kapaszkodik a kéz, a ló két lábra 
hőköl. 


Káldy kiugrat (mestere a lónak), a török ló és lovasa hempereg a fűben. 
Meghullámzik a gyűrű, kavarog a kiáltás, óriás tölcsér a levegőben, tombol, 
őrjöng a had. 

— Éljen! Éljen! Győzelem! — S túloldalt felmerednek magasra a kopják. 

Káldy mint a héja csap a törökre. Leveti magát a lóról. Irtózatos az ereje. 
Kardja megvillan magasra szökve. 


Akkor egy török, mint a nyíl, odapattan, s ráborul a sebesültre. A bátyja, 
a testvére. Az igazlátók rohannak hozzá. Káldy feléje csap, de az még így 
sebesülten is, kulcsolt kézzel, térden bukdácsolva, könyörög a másikért. 
Úgy verik, rúgják, vonszolják odébb. Az öreg magyar megáll, körülnéz, 
tétovázik. Megölheti, úgy tartja a jog. S ebben a pillanatban borzasztó zajjal 
zuhan szinte a lába elé a másik fia. 

Az öreg feljajdul, hagyja ellenfelét, lép a fiához, de már mellettük a 
győztes török bajvívó, kezében görbe kard. A Káldy fiú hörög, tápászkodik, 
de nem bír. A török hozzávág a nyakára. 

Az öreg előreugrik, s felfogja a csapást. A török felkiált tiltakozón, vadul 
s veszekedett dühvel rohan rá. Káldy derekasan állja, de vágják kétfelől is 


az igazlátó törökök. Az öreg hátrál a lova felé, de már ott áll a fia, viaskodik 
ő is. Ketten négy ellen. 


Bőszülten, ordítva érkezik a két magyar igazlátó. Csattannak a pengék, 
valaki lezuhan. 


— Árulás! Árulás! — Körös-körül süvítve repülnek ki a kardok, s irtózatos 
dühvel robban egymásba a két sereg. S a kidagadt ér, őrjöngő izom vág, 
döf, nyomakszik, öl. — Hitszegés! Bosszút! Bosszút! 

Harmadfélszázan viaskodnak ott, ahol az előbb az a négy. Hol vannak 
már azok? Harmadfélszáz lovas törne, vágna előre, hiszen ha volna hely, 
mintha két vízesés robbanna össze, csak torlódnak a lovak, le se hull a fűre 
a halott, s holttá lesz odalent a paták alatt, aki ép. Körül szétcsap a levegőbe 
a csatamoraj. Reccsen a csont, kondul, csattog a kard. Üvölt a hadakozó 
had. 


A számra nagyobb török sereg megnyomja a magyart, szorítja hátrafelé. 
Észre sem veszik, már ingoványos a fű, a ló besüpped csüdig. Fáradtan 
mozdul, nem ugrik el a kard elől. Ebből már nincs menekvés. Későn 
eszmélnek fel. Oldalt a Dráva, mögöttük a mocsár. 


De a magyar kürt szól, egyre szól, sikonganak a hangok vészriadóban. S 
akkor Péterhida felől megelevenedik a rét, kék, barna, lila dolmányok 
tarkasága rajzik elő, s vágtat a török hátába. Az elrejtett tartalék had. 


Nő, egyre nő a csapat, szinte szállnak a lovak, máris dobog a föld, 
villognak a dárdák. 


A török ocsúdik. Csapdába került. Megfordul, vissza, vissza, s rohan a 
gázlónak. Egy csapat szpáhi ugyan szembeszáll még a rohammal, de a többi 
szalad. Egy pillanat csak, a szpáhikat legázolja a roham, s aki még ideát 
maradt a törökből, elhull, vagy megadja magát. 


Vége! Győzelem! Micsoda győzelem! 


Távol valahol harang kondul, dél van. A mozdulatlan levegőben hosszan 
rezeg a messze hang. Szinte csilingel, mint az ezüstcsengő. A színek a 
gyönyörűséges déli fényben, a zöld s benne a sok-sok piros, belevágnak a 
szembe, vibrálva szökkennek fel. Milyen harsány tarka is a rét! Vérpárás 
szablyák (nagy lapulevelekbe törlik őket a vitézek), türkiz kaftánok, 
meztelen nagy tetemek. 


Az öreg Káldyt most kötözik fel a lóra. Már nem él. Két fia igazgatja a 
köteléket, az unokái tartják. 


Körös-körül a mezőben mindenki sürög, szorgoskodik. Vetkőztetik a 
tetemeket, kötözik a sebesülteket, láncra fűzik a foglyokat, van vagy 
tizenöt. S mikor már minden együtt van, a zsákmány, a halottak — a magyar 
sereg sietve elindul haza. 


Munkába veheti hát a csatahelyet a feledtető, rendbe szedő természet. 


A szultán sátrában 


Vérszopó szelindek, világnak tolvaja 

Telhetetlenségednek eljött órája. 

Isten bűneidet tovább nem bocsátja, 

El kell menned, vén eb, örök kárhozatra! 

Zrínyi Miklós, a költő 

1566. augusztus. A szokott időben, ahogy mindennap, bementem a 
szultánhoz a sátorba. Így parancsolta meg Szokoli Mohamed nagyvezér. A 
hatalmas, zöld színű sátor a gyaurok által Szemlék dombnak nevezett 
magaslaton állt, túl a várbeli ágyúk hatókörén, de még mindig jó kilátással a 
mocsár közepén csakugyan szigetként ülő Szigetvárra. Éles szemnek 
minden, ami odalent történt, kitetszett, hangyaméretben. Elfoglaltam 
szokott helyemet a már testemhez igazodó párnán, mely előtt rézsút 
rögzített asztallap is volt írószerszámmal. Ez a tisztem, itt ülni órák hosszat, 
és várni, míg dolgom akad. Nesz nélkül, jelenlétemet egy mozdulattal sem 
mutatva, merev törzzsel, térdben hajlított, keresztbe tett lábbal. Az én 
arcomon soha senki nem láthatja, hogy mit gondolok, érzek, vagy hogy 
egyáltalán gondolok-e valamit. Ezért lehettem a szultán titkára, ezért 
kerültem el mindeddig elődeim végét: a selyemzsinórt. Tisztem csupán az, 
hogy világosan írásba foglaljam vagy foglaltassam, amit a szultán határoz. 


Nehéz szolgálatom alatt csupán egyszer történt, hogy azt a zsinórt már a 
nyakamon éreztem. A szultán, aki kimért, hideg, de nagy indulatú, már nem 
tudom, miért, az anatóliai szandzsák béget megfojtani parancsolta. Mikor 
jött a jelentés a parancs végrehajtásáról, haragra lobbant, s rám tört, hogy 
miért adtam ki olyan sietve a parancsot. Azt feleltem, kissé ugyan 
körmönfontabban fogalmazva, mint most, kívánja-e hogy az ilyen 
természetű parancsait bizonyos késedelemmel, mondjuk, két-három nap 
után adjam csak tovább. 


Rám villant a tekintete, és ott maradt hosszan rajtam. 


Éreztem, hogy elsápadok, és a lábam megremeg. A szultán dölyfös nagy 
esze többet értett a szóból, mint amennyit én belerejteni véltem. Leolvastam 
az arcáról. 


Szárazon csak annyit mondott: 
— Bolond nem vagyok, Ferudin. Másnapra mindig meglegyen. 


Akkor éjszaka hajnalig hallgattam az ajtóm előtt a lépteket, hogy mikor 
ér oda az a három néma udvari hóhér. Nem felejtem el neki azt az éjszakát! 


Csend van idebent, s ha a lenti ostrom hangzavara, az ágyúk bőgése, a 
puskák puffanása egy-egy pillanatra kihagy, akkor a szél zúgását, idebent a 
legyek zümmögését is lehet hallani, mert azok erősen rajzanak. Kivált most, 
hogy az őrök a bejárat függönyeit felvonták, és a napfény csaknem a szultán 
lábáig betűz. 

Van időm nézelődni, van időm gondolkozni. Lent ég a vár, most már a 
belső vár is. Ez az események végtelen láncolatában egy részlet 
végkifejlete, mely a szereplők sorsát eldönti, s új szereplőket hoz. Eldönti 
nyilván az enyémet is. 

Furcsa. Pedig mindig vigyáztam arra, hogy én ne legyek résztvevő. Hogy 
sem a dolgok alakulása, sem alakítása ne érintsen. A közöny, azt hittem, az 
én kívülállásom, bensőm szabadsága. Gyanítom mégis, hogy éppen ez a 
közöny tett tökéletes szolgává. De hogy így lehet, így van, csak most, ebben 
az utolsó három napban bizonyosodott meg bennem. 


Tévedtem, mert elvakított, hogy körülöttem mindenkit szenvedélyek 
vezettek. Szulejmánt az egyedül üdvözítő hit terjesztése. Öreg napjaiban 
lefogyva, elgyötörten, ingerülten-áhítatos lett, azt akarta, hogy minden tette 
a mozlimok dicsőségét szolgálja. Nagy esze volt és nagy indulata, de 
mintha az esze hiába számította volna ki a kiszámíthatót, valami véletlen 
mindig közbejött volna. Ezért lett egyre indulatosabb. Így lett kegyetlen is? 
Nem úgy volt kegyetlen, hogy a kegyetlenkedést kedvelte volna, hanem 
hogy megszokta: vérrel uralkodik. Sok vérrel. Allah törvényeit azonban 
jobban a szeme előtt tartotta, mint a gyaur királyok és fejedelmek a gyaur 
próféta törvényeit. Foglyait például sohasem kínoztatta, akit életben 
hagyott, arról gondoskodott. Főrangú rabjainak jobb dolguk volt az 
Újtoronyban vagy a Jedikulában, mint a szegény éhező, láncra vert, falhoz 
vasalt töröknek Bécsben. 


Az esze járását is ki lehetett számítani. Csak oda kellett figyelni. Fölénye 
ellenfeleivel szemben mindig is az volt, hogy ő figyelt rájuk, míg azok nem 


figyeltek rá. Ismerem az összes követi és kémjelentéseket, minden az én 
kezemen ment keresztül. Jól tudom, hogy ez a gyaur nagyuraság, Zríni, 
akinek meg vannak számlálva már az órái, a bécsi haditanácsban azt 
javasolta az új királynak, Miksának, hogy a kötött békével ne törődjön, az 
elmaradt adót be ne küldje, hanem minden erőt összeszedve indítson 
ellenünk nagy háborút. Támadjon ő, országa békében is elpusztul, de a 
csatával nyerni lehet. Ez világos beszéd volt — még Szulejmán is azt 
mondta, bár Zríni szálka volt a szemében mindig is. Vagyis hogy Zríni a 
maga módján, a maga tehetősségében rendíthetetlen ellenfele volt. Mikor 
Katzianerral, Ferdinánd elmenekült tábornokával már a szultán egyezségre 
lépett, a tábornokot Zríni ölette meg, Buda alatt az ostromló gyaur sereget ő 
mentette meg. Sziget várát ő nem adta át, pedig a fogoly Török Bálint jogán 
a szultán minden szerződéskötéskor magának követelte, sőt a tíz év előtti 
ostromakor Zríni felmentette a várat, Babolcsánál megvervén Ali pasa 
seregét. Mindezt Szulejmán nagyon is az eszében tartotta; kevés gyaur 
dicsekedhetett ilyesmivel. De az új bécsi király félt, beküldte az elmaradt 
adót, és követei, a fülem hallatára, a béke fenntartásáról fecsegtek. Igen, de 
közben uruk már megtámadhatta János király fiát, János Zsigmondot, 
tőlünk kapott jussában, az erdélyi fejedelemségben. Ha Bécsben 
odafigyeltek volna Szulejmánra, tudhatták volna, Erdélyre büntetés nélkül 
sohasem áhítozhatnak, ezt Szulejmán nem tűrte, és nem is tűri. Ez 
szemében hadüzenet volt. Mikor a hír a múlt évben megjött, az idei háború 
már el is határoztatott azon nyomban. S az is, hogy maga vezeti. Az 
ostobák! Nagy ijedelmükben megpróbálták aztán azzal menteni magukat, 
hogy János Zsigmondot beárulták. Lássa a szultán: méltatlan az ő 
védelmére. Mintha az változtatna a tényen, hogy ők Erdélyt el akarták 
foglalni. Mind itt voltak a kezemben az erdélyi fejedelem Bécsbe küldött 
levelei, titkos alkudozásai Miksa királlyal. Amikor most, Magyarországra 
érve, Zimonyban tisztelgő látogatásra jött a szultán elé János Zsigmond úr 
(ugyanaznap kívánt sok szerencsét az új háborúhoz követe útján a francia 
király), az egész leveles csomagocskát én magam nyújtottam át neki. Volt 
bizony abban nemcsak árulás, de Szulejmán személyes gyalázása is 
elegendő. Az arcán a gyaur főméltóság tudott uralkodni, amikor pecsétjét, 
aláírását meglátta, de a keze remegésén nem. Azt, aki csak ott volt, 
észrevette. 


Szulejmán azt mondta neki: 


— Fiam, ne aggodalmaskodj miatta, egy pillanatig se hisszük, hogy a te 
leveleid. 


S mikor a gyaur a sátorból kilépett, Szokoli Mohamed nagyvezérhez 
fordulva még hozzátette: 


— Persze hogy az ő levelei! De ha a trónról letesszük, új fejedelmet kell a 
helyébe tenni. Az újra elárul, vagy megpróbálja. Ez legalább most már fél. 
És tudja, a magyar királlyal ellenünk nem tanácsos szerződnie. Hála a 
magyar királynak, megnövekedett irántunk való hűségében. 


Így ütött vissza rájuk a saját cselük. 


Ha jobban odafigyelnek a szultánra, azt is megtudhatták volna, hogy 
most Szigetváron át készül Bécs ellen. Én magam fogalmaztam a 
rendeletet, mely eltiltotta hódolt jobbágyainkat a kétfelé való adózástól. 
Megtiltottuk, nem tűrtük többé, hogy a magyar uraknak is adót, tizedet 
fizessenek. Miért? Mert Szigetvárt a pécsi vilajet, ahogy a gyaurok 
mondják, Baranya és Tolna megye jobbágyai tartották fenn. De ezeket a 
gyaurokat az istenük is el akarja veszíteni, mert az eszüket vette el. Nem 
értették azt sem, hogy a szultán mostani felvonulása is óvatosan, 
nagyeszűen és mégis teljes világossággal erre, Szigetre tört. A kémek 
jelentették: azt hiszik, Eger ellen megy, kiköszörülni a régi csorbát. Hogy 
lett volna ez célja ily nagy, ily okos hadvezérnek, mikor Buda biztosítására 
többé Egerre már nem volt szükség! De volt igenis az osztrák tartományok 
irányában Szigetvárra. És a hadifelvonulás, az is nagyszerűen volt 
kigondolva. Szulejmán három külön sereget küldött ki védeni magát 
minden oldalról. Egy Gyulát vette ostrom alá, a másik Székesfehérvár alá 
ment, hogy észak felől ne érhesse váratlan támadás. A harmadik 
Károlyváros alá, hogy nyugatról meg ne lephessék. A fősereg pedig nagy 
nehezen átkelvén a megáradt Dráván, a gyaur naptár szerint már augusztus 
6-án körülfogta és ostrom alá vette Szigetvárat. Ha az a nagy gyaur sereg, 
közel 90 ezer ember, amely ma is Győr és Komárom között táborozik, 
elébünk jött volna a Dráváig, soha a roppant áradásban, mely két hidat is 
elvitt, át nem jöttünk volna. Hat napig tartott így is a szűk hajóhídon a 
puszta átvonulás. 


Akkor már ott, a vízáron megbukott volna, amit oly nagy ésszel 
Szulejmán előre kitervelt. Pedig hogy értett hozzá! Micsoda lázas 
szenvedéllyel tervezett. Az én tisztem legfőbb gyönyörűsége mégis az volt, 
látni szótlanul és közelről ennek a nagy észnek és ennek a kíméletlen 


hatalomnak állandó bukásait. Mert a magában gondolkodó ember egyedüli 
reménye az élet kiszámíthatatlanságában leledzik, a szolgáló ember 
önbecsülése a kényszerítő erő összetörettetésében. Nem sok elégtétel, de 
valami. 


Micsoda ésszel el nem gondolható, képzelettel meg nem jósolható 
helyzeteket teremt az élet. Előttem a völgyben huszonötezer hulla fekszik. 
Vagy kint rothad a füvön, vagy már elkaparták. Mert mi törökök eltemetjük 
a holtakat, s nem bánunk oly kegyetlenül velük, mint a gyaurok, akik 
egymásra rakják őket, akár a fát az erdőn, körülfonják valami sövénnyel, s 
így csinálnak tetemhalmot, vérhalmot, tetemvárat, étkeül adva mindet a 
madaraknak. Itt a sátor körül csak gyaur fejek vannak a póznákon. Előttem 
a bejáratnál négy janicsár őr, lecövekelt dárdával, mozdulatlanul, s most 
nemsokára jönnek a zenészek, hogy játsszanak a dicsőséges szultán 
tiszteletére, ahogy naponta szokták. Előttem a völgyben folyik az ostrom, 
ég a vár, buffognak az ágyúk, aki él, rohan, izzad, tusakszik, öl, míg itt 
nyugalom és árnyék. Csak a legyek ne zavarnának. Ezek a fényes zöld 
legyek, szemmel követni tudom, ahogy a fénysávon átrepülve egyre 
gyűlnek. És mozognom, hajkurásznom őket nem illendő. 


Különös is ez a világ. A kiszámíthatóból hogy lesz kiszámíthatatlan. 
Nyolc napja volt a mohácsi csata negyvenéves évfordulója. Szulejmán ezt 
az évfordulót sosem felejti el. Előhozatta a díszlovát, felsegítették, s 
végiglovagolt a táboron. Utána indult az első nagy roham. Hitte, a végső. 
Azért indíttatta azon a napon. 


Soha még ily sok leleménnyel, ily mindenre gondoló megfontolással nem 
láttam előkészítve ostromot. Mennyi okosság és mennyi áldozat! A tavat, 
mely a vár három szigetét körülvette, a gát elvágásával már előbb 
lecsapoltuk. A víz alól előtűnt pállott, síkos tófenéken át három töltés épült 
a vár megtört bástyáihoz. Palánkkal védett töltések, melyeknek erős 
végállásai fölébe emelkedtek maguknak a bástyáknak. Épülésüket, lassú 
nyújtózásukat a bástyák felé, gyakran néztem innen Szulejmán oldalán. A 
környék erdeiből az egyberótt fakötegeket és zsákokban, fonott kosarakban 
a földet a nagyvezér a várig gyaur jobbágyok ezreivel hordatta, kiket persze 
Zríni ágyúval, puskával, íjjal halomra lövetett. De így parancsolta 
Szulejmán, hisz Allah törvényeinek ily sarkalatos megszegése, a ráják 
harcba küldése, nélküle nem eshetett volna. Öreg szeme már nem látott jól. 
Én mondtam el neki Zríni bosszúját: ő, aki a szultánt érkezésekor bástyáin 
véges-végig piros szőnyegek kirakásával üdvözölte, most rab törökök 


felkaróztatásával válaszolt. Szulejmán fel sem szisszent rá, csak 
megszámoltatta, hány fő. Volt csaknem háromszáz. De a töltések rendre 
felépültek, ha jobbágy ott is pusztult több ezer. A töltés vége és a bástya 
között persze még mindig volt egy kis rés — ott volt legmélyebb a tó -—, 
amelyet nehéz lett volna földdel, gyapjúzsákkal, hordóval oly magasra 
hányni, hogy az ostromlók a bástyára egyenesen átszaladhassanak. S itt 
remekelt Aliportug, a portugál főtűzmester, ki Málta ostroma óta nemhiába 
volt egyike Szulejmán kedvenceinek. Rúd nélküli parasztszekeret, széltében 
hármat, hosszában tizennégyet fatörzsekkel összeboronáltatott, s föléjük 
sima pallót építtetett. A negyvenkét szekérből álló, kerekeken gördülő 
egyetlen alkotmányt odatolatta a bástya és a töltés összekötésére. Még az én 
edzett közönyöm is nehezen tűrte, hogy mi volt ott, míg ez az alkotmány a 
helyére került. De parancs volt, hogy nézzem s jelentsem. Hulláktól 
dagadozott a mocsár, s aki lépett, holton taposott. Mert persze a bástyáról 
ágyú, puska, nyíl lőtte a szekértolókat. S a töltésről tüzéreink a bástyát. 
Puskásaink azt, aki megfutott. De mégis a helyére került ez a szekérhíd, s 
akkor indult meg a janicsárroham. Aliportug nagyszerűen kigondolta. A 
nagy eszével persze azt ő sem sejthette, hogy maga ott pusztul a hídján még 
ezen a napon. Sem a janicsáraga, aki az ostromtól már megtizedelt 
janicsárokat vezette, nem sejthette, hogy a berohanók egyszerre csak mégis 
megszaladnak, s maga fogolyként ott marad a gyaurok bástyáján. És 
Szulejmán se képzelte, hogy estére három-négyezer legjobb katonájának 
halálát gyászolja, s őhelyette Zríni gyújtat örömtüzeket, és fúvatja meg a 
győzelem trombitáit. 

De hogy a kiszámíthatóban mennyi a kiszámíthatatlan, a valószínűben a 
valószínűtlen, azt most odalent a gyaur Zríni is tapasztalhatja. Az ő közeli 
veszte is ezen fordult. Innen föntről az éles napfényben a lángok nem 
látszanak eléggé, csak a széltől elkapdosott füst. De az azért kitetszik, 
ahogy felkavarog a belsővárból s végigsuhan az üszkös, kiégett alsóvár 
fölött. Neki szerencsétlensége ez a napok óta tartó erős déli szél, nekünk 
meg szerencsénk. Én kivált hálás vagyok érte Allahnak, mert gyenge 
gyomrom rosszul bírná a mindenünnen előszivárgó édeskés hullabűzt. De 
Zríni számításait nemcsak az a kiszámíthatatlan szél húzta keresztül, hanem 
a szárazság is. Gyaur naptár szerint egész július havában nem esett eső. És 
utána nemhogy egy gyors zivatar, harmat nem hullott az ostrom teljes egy 
hónapja alatt. Ha bő az Almás patak vize — még a duzzasztógát átvágása 
ellenére sem tudtuk volna soha a várat elfoglalni. A tó szétmosta volna a mi 


földtöltéseinket. És ha még sokkal több bajjal ezt Aliportug meg is oldja, 
sohasem tudtuk volna víz alól kiásni a Hegybástyát, földjét kikaparni, jól 
égő holmival megtölteni, és az egész bástyát lőporral felvetni. A déli szél az 
erdőtűzként lobogó bástyáról gyújtotta fel az alsóvárat, s űzte ki onnan a 
gyaurokat. Ez két napja volt. Akkor vonult fel két-háromszáz megmaradt 
emberével Zríni a belsővárba. A tüzet még a mi seregünk is csak nagy 
bajjal oltotta el. S íme, lőporzacskós nyílvesszőinktől már a belsővár is ég. 
Már nem is oltják, nem lehet. Mit gondolhatnak odabent a gyaurok, mit 
remélhetnek, jó volna tudni. Jó volna ismerni, mi lakozik annak fejében, aki 
biztos abban: várja a halál. Utolsó pillanatig csalja-e vajon a remény? Mi 
fegyelmezi őket, vajon a hit istenükben, hogy nem könyörögnek térden 
állva az életükért? Az is olyan fegyelem, mint a mi janicsárainké? De hát 
hányszor láttam a díván előtt a gyaur foglyokat, ha felkínálták nekik hitük 
megtagadását vagy a gályarabságot, gyakran — ha nem is többnyire — 
megtagadták hitüket. Mi lehet a hitben, mi az istenükben, az istenben, hogy 
az életet is megkövetelheti? Most elpusztulnak az ő nevében, ahogy 
elpusztult már itt a vár alatt Allah nevében Szulejmán parancsára 20—25 
ezer jó török is. Holnapra, holnaputánra már itt is lesznek róluk a 
kimutatások. 


Valami készül odalent. Jobb, ha felállok, jobban látni. A belsővár 
egyetlen kapuja előtt rajzik most a gyaurok egész népe. De micsoda tarka 
kép ez! Nem páncélban, hadiruhában, színes díszruhában vannak, és a 
fejükön sincs sisak, hanem tollas kalpag vagy süveg. Velük szemben, a 
kapuárok túlsó oldalán, sötét folt janicsáraink tömege. Most a felvonóhíd 
lezuhan, a kapu kitárul, egy ágyú dörren bele a hídon át a mieinkbe. Füstje 
lassan oszlik el. Kitörnek! A gyors halált választották. 


Vége hát. Meghal ott, aki fegyverre képes. De vajon mi végre hal meg, 
miért? Hitükért, istenükért, hazájukért? Vagy birtokaikért, nőikért, akikre 
jobb el nem gondolni, milyen sors vár; gyermekeikért, akik ha 
szerencsések, janicsárok lesznek? Jobban értem őket, a gyaurokat, mint 
magunkat, mint Szulejmán szultánt, aki Allah dicsőségéért cselekszik. 
Vajon Allah a vizek hullákkal való fertőzését, a föld emberrel való 
trágyázását kéri az ő dicsőségére? Miféle isten az, akit vérrel és vassal kell 
szolgálni? Vagy nem az isten, hanem csupán hatalomimádó próféták 
terjesztik így — nem a hitet, dehogy a hitet, a saját hatalmukat! Világos, mint 
a nap vagy a szövétnek fénye. Isten, a hit, a hívők boldogsága csak ürügy. 
Ki boldog itt? Senki! És az isten nem dögkeselyű! 


Csak néztem kifelé, és iszonyatos utálat kelt bennem. Magam ellen is, 
hogy bár közönnyel, de ezt szolgáltam én. Közönnyel meg kívül maradva? 
De mondtam, hogy , nagyeszű", meg ,nem is oly kegyetlen". Dehogyis 
maradtam én ki ebből a történetből! A gyomrom megémelyedett, szájamban 
meggyűlt a nyál. 

- Vén, megveszekedett gonosz, milliók gyilkosa! -— mondtam 
fennhangon, és kiköptem. Ki, az aranyos díszruhában trónoló szultán lába 
elé. 

Hogy mertem, hogy tehettem? Inam, izmom egy villámcsapásra 
meglazult, minden ízem, porcikám egyszerre vibrált félelmemben. Vártam a 
vas suhintását, láttam magam előtt véres fejemet a porban. 


Pillanatok teltek el vagy tengernyi idő? Nem tudom. Erőm megfeszítve 
lassan az őrök felé fordítottam a tekintetemet, vajon megláttak-e? Álltak a 
sátor előtt, ahogy kellett, kővé meredve. 


Hirtelen elsötétült a bejárat. A végigfutó vastag bíborszőnyegen besietett 
a nagyvezér. 

A kezében, hajánál fogva, egy vértől csöpögő fej. Zrínié. Jött, hogy a 
kinti világ szeme láttára bemutassa a nagy titokban dísztrónusára kötözött, 
három napja halott Szulejmánnak. 


III. A magyarság harca a Habsburgokkal. A török 
kiűzése 
Hogyan válik a Habsburg-hatalom ellenségessé? 


1566—1606. 


Szigetvár elestével elérkeztünk az egész török kor egyik nagy 
fordulópontjához. 


Ez az év, 1566 fordulópont nemcsak azért, mert most huszonöt évre béke 
lesz — no, inkább csak formális, nagy háborúk nélküli béke —, hanem mert 
belülről átalakul mindkét egymással szemben álló hatalom. Új nemzedék is 
nőtt fel közben, és történetünk eddigi szereplői sorra kihaltak. Meghalt 
János király (1540), Török Bálint pár évi, nem a legrosszabb fogság után az 
Újtoronyban, Martinuzzi (1551), Izabella királynő (1559), Nádasdy Tamás 
(1562) és maga Ferdinánd király is (1564). 


A szereplők halála közül persze Szulejmán szultáné a legfontosabb. Mert 
ez hozza a fordulót: utódai alatt a török birodalom veszít katonai erejéből, 
hódító szándékából. De ahogy a török veszedelem csökken, vagy megállni 
látszik — megelégedve azzal, hogy az ország jó egyharmadát-felét a kezében 
tartja —, úgy növekszik meg és fokról fokra bontakozik ki a másik 
veszedelem, mely a töröktől még érintetlen területeket dúlja szét, pusztítja 
végig, éli ki éppoly kegyetlenül, mint a török, hogy mire felszabadítja, 
siralomvölggyé is teszi Magyarországot. Ez a veszedelem az 
abszolutizmusra törő Habsburg-hatalom. Az a Mohács utáni (és korántsem 
oktalan) politikai elképzelés, hogy a török ellen a Habsburgok ereje képes 
csak védelmet adni, fordul most a visszájára, s válik a magyarságra nézve 
végzetessé. Ferdinánd és utóda, Miksa balsikerű hadi vállalkozásai után 
kétségtelenné válik, hogy a Habsburg-hatalom a törökkel szemben 
tehetetlen; ám amilyen mértékben maga is belátja a tehetetlenségét, oly 
mértékben lesz magyarellenessé. A magyar politikai intézmények 
félrevetésével, központilag, idegen, császári tisztviselőkkel akar 
kormányozni, s közben csaknem annyit pusztít, annyi kárt okoz, mint a 
török. A csalódás a Habsburgokban tehát kettős: megszabadítani az 
országot nem tudták, alkotmánya szerint kormányozni nem akarták. 


Szulejmán halála után a török elgyengült, de a magyarság a 
Habsburgokban , törököt fogott". (Legalábbis a szólásmondás értelmében: 
, Törököt fogtam, de nem ereszt.") A nemzet most már a korszak végéig 
egy roppant hatalmi mágnespatkó erőterében élt, melynek pólusai azonban 
nem vonzottak, hanem taszítottak. Aki az egyik sarokhoz túl közel került, 
az kénytelen volt megindulni a másik felé, melyhez közelebb érve megint 
csak  ellökődött. Reménnyel, az ország helyzetének valamelyes 
rendezésével egyik hatalmi pólus sem biztatott, a magyarság különböző 
osztályai vagy politikusai a pillanatnyi hatalmi helyzet és a pillanatnyi 
érdekek szerint erre-arra taszítódtak ebben az ellenséges erőtérben. 


Talán az eddigiek során is feltűnt az olvasónak néhány különös jelenség. 
Például: a legjobban megerősített magyar vár, Győr kapitánya, Salm Eugen 
gróf miért német ember? És hogyan kerültek német gyalogosok Zrínyi 
várába,  Babolcsába, s a  haditanácsra hivatkozva miért mertek 
szembeszegülni a magyar várkapitánnyal? Vagy hogy új tényeket is 
mondjunk: miképpen lehet az, hogy Szigetvár magyar lovasságát éppen 
1565-ben, az ostrom előtt nyolcszázról négyszázra leszállította egy német 
hadbiztos javaslatára a bécsi haditanács? Vagy amikor Zrínyi segítséget 


kért, ezer német zsoldost kínáltak neki fel, amit nem fogadott el? Miként 
lehet az, hogy amikor a magyar katona havi zsoldja 2, lovasé 3 forint, akkor 
a németé 9 és 12 forint között van? Ne háborodjunk fel mindjárt, mert a 
dolgok azért elég összetettek. A magyar védővonal (várrendszer) kiépítése 
és fenntartása rengeteg pénzbe került. Ezt a sok pénzt a különböző 
törökellenes segélyek révén az alsó-ausztriai, a stájer, a cseh, a morva és a 
német rendek ajánlották meg. (Más kérdés, hogy többnyire kis töredékét 
fizették meg annak, amit megajánlottak.) Ennek ellenében azonban 
elvárták, hogy az ő embereik, tisztjeik és zsoldosaik üljenek a várakban, ők 
kapják a pénzüket. Az idegen kapitányok és zsoldosok jelenlétéből rengeteg 
bonyodalom lett. 


A zsoldos akkor is szívesen rabol, ha megkapja a bérét, hiszen azért 
megy zsoldosnak, azért viszi vásárra a bőrét, hogy megszedje magát minél 
gyorsabban. Hát még ha nem kapja meg! Ha évekre visszamenőleg tartozik 
neki a kamara, vagyis a zsoldfizető mester, akinek érkezését várja, várja, 
mint a zsidók a Messiást. Egy kis adat a Habsburg pénzügyi 
gazdálkodásról: szokás volt, hogy ha a zsoldos egy összegben előre 
megkapta évi zsoldját, akkor a 12 hónapból egyet elengedett. Az esedékes 
zsoldnak ezt az egytizenketted részét az udvari kamara évi költségvetésében 
minden évben felvette a remélt jövedelmek tételei közé. Mintha csak 
magától értetődően számíthatott volna az egész országban erre az elengedett 
egy hónapra mint biztos bevételre. Igen, de nemhogy előre tudott volna 
fizetni, hanem örökös hátralékokkal küszködött. A hitelező persze úgy 
segített magán, ahogy tudott, de minden esetben a magyarság kárára. A 
harácsolások, rablások jegyzékét nem próbáljuk ideiktatni. Egyházi 
kincsek, templomok, sírok kirablásán kezdve a jobbágyok kifosztásáig a 
végtelenbe nyúlna. Nézzük inkább az idegen zsoldos jelenlétéből fakadó 
bajokat. Az idegen zsoldosnak nem parancsolt csak a tisztje, tisztjének meg 
nem parancsolt egyetlen magyar hatóság sem, csak a király. Gyakorlatilag a 
helyzet valamivel bonyolultabb volt — nem tagadjuk —, de amikor 1556-ban 
Ferdinánd felállította a bécsi haditanácsot, és az országot hadi szempontból 
öt védelmi övezetre (öt főkapitányságra) osztotta, akkor a katonai igazgatást 
kivette a magyarok kezéből. Olyan ez, mintha egy csapásra megszüntette 
volna a magyar honvédelmi minisztériumot. Az ország katonai igazgatását, 
a védelem irányítását ezentúl Bécsben, bécsi adminisztrátorok végezték. 
Amikor pedig a király a már emlegetett központosító törekvések 
érvényesítése során megszüntette a magyar kancelláriát, és az ország ügyeit 


a bécsi udvari kancelláriával intéztette, ez mai fogalmaink szerint a magyar 
miniszterelnökség megszüntetését jelentette. S továbblépve: a magyar 
kamarának az udvari kamara alá rendelése pedig a magyar 
pénzügyminisztérium megszüntetésének felel meg. 


A központosítás tehát egy-egy tollvonással felszámolta a magyarság 
önigazgatásának évszázados intézményeit, kizárta a magyarokat a saját 
országuk igazgatásából. (A magyarság csak vármegyei szinten intézte saját 
ügyeit; s visszahatásul a központosításra a vármegye önállóságát igyekezett 
erősíteni.) Ebből a némileg történelmietlen párhuzamosításból azonban 
világos, hogy az új közigazgatás elleni tiltakozásban nemcsak rendi 
érdekekről van szó, hanem általános nemzeti érdekről. Egyetlen országnak 
sem lehet közömbös, hogy saját népességéből kijelölt testületek igazgatják- 
e, vagy távol az országtól a helyi viszonyokat nem ismerő idegenek. 


A Habsburg központosítás, amely Ferdinánd utódai, Miksa és Rudolf 
alatt . tetőződött, csaknem olyan helyzetet teremtett a királyi 
Magyarországon, mint amilyet teremtett a  hódoltságnak a török 
birodalomba való bekebelezésével a török. Persze az igaz, hogy a Habsburg 
központosítás nem volt olyan radikális, mint a töröké, amely a birtokos 
osztály elűzésével, a földbirtokok lefoglalásával kezdte uralmát, de később 
— a helyzet elmérgesedésével — a bécsi, majd a Bécsből Prágába költözött 
Habsburg-udvar elég ürügyet talált a birtokos osztály tönkretételére, a 
birtokok megszerzésére. De ha a központosítás a feudális uralkodó osztály 
visszaszorításában és letörésében nyilatkozott is meg, a nyugati fejlődéssel 
szemben mégsem szolgálta a társadalmi haladást a korszerűbb árutermelés 
fejlesztésével. Ehhez ugyanis — mint Nyugat-Európában az abszolút 
uralkodóknak — a városi polgárságra kellett volna támaszkodnia, a 
városokat kellett volna fejlesztenie. Nálunk azonban a városi fejlődés már 
Mátyás korában elakadt, mesterségesen elakasztatott. Az elmaradt fejlődést 
a Habsburgok nem siettek pótolni, sőt a polgárok német földről átszivárgott 
lutheranizmusa miatt az ellenreformációt tűzzel-vassal erőszakoló udvar 
inkább ellenszenvezett a városokkal, mintsem segítette volna őket. Béke 
idején központosító kereskedelempolitikájával, a háborúk alatt pedig 
fizetetlen zsoldosai beszállásolásával időről időre tönkretette őket. Javarészt 
itt a magyarázata, az elmaradt városi fejlődésben, hogy a Habsburg- 
központosításnak nem volt egyetlen magyar osztály számára sem 
betakarítható gyümölcse, s amikor a feudális uralkodó osztály a rendi jogok 
védelmében harcot kezd ellene, többnyire nemzeti létérdeket véd. A 


feudalizmus talajáról harcol a magyar állam kérdésessé tett 
fennmaradásáért. Sokkal-sokkal később, csak a reformkor után, 1848-ban 
jutunk el oda, hogy korszerű önigazgatási formáért folyjék a Habsburgokkal 
a küzdelem. 


Élet a , békében? 


1568—-1593. 


De térjünk vissza az eseményekre! 1568-ban új béke születik, és 
huszonöt évig most béke van. Mit jelent ez? Semmi igazán jót. Tény persze, 
hogy most egy negyedszázadig nem vonulgatnak földünkön országrészeket 
nyomorító és egymással soha meg nem ütköző nagy csapattestek. Hol van 
még az első valódi csata Mohács után (a mezőkeresztesi 1596-ban) és az 
első keresztény győzelem (Báthory Zsigmond erdélyi fejedelem és 
hadvezére, Bocskai István gyurgyevói győzelme Szinán nagyvezér felett)! 
De ha nagy seregtestek nem vonulnak is fel, azért végig az ország közepén 
a hosszan elnyúló török határ mentén a kard egy pillanatra sem nyugszik el. 
Ám nem puszta vitézkedésből forgatják, mint ahogy szeretünk emlékezni 
reá, esetleg lovagi bajvívásokon, mely után a török és magyar vitézek 
áldomást ittak, és együtt mulatoztak (ez is megesett), hanem sokkal-sokkal 
inkább a rablást, a pénzszerzést és a fogolyszerzést, magyarán emberrablást 
szolgáló hadi vállalkozásokon. (Az uraságok és fővitézek mellett, kikért 
nagy váltságdíjat kértek, különösen értékes rab volt — és soha ki nem 
váltható! — a fiatal nő és az egészséges gyerek.) 


Ennek a béke alatti hadakozásnak a betakarítás megdézsmálásán és a 
marhák elhajtásán túl legfőbb célja a hódoltatás volt. Mit jelent ez, hogy 
hódoltatni? A szó csaknem világosan elmondja. A határmenti vár bégje ráírt 
ilyenkor (méghozzá szép magyar nyelven, mert magyar íródeákja volt) a 
kiszemelt és természetesen már magyar területen levő falura vagy városra, 
hogy adózzon neki, fizessen ennyit és ennyit. Mert ha nem, hát kiszáll rá, 
felgyújtja, felégeti. Ilyenkor a község vagy megegyezett nagy titokban a 
törökkel, s akkor már csak a magyar határvár vagy földesura bosszújától 
kellett tartania, vagy elrohant a szomszédos magyar végvárhoz védelemért. 
Az persze rögtön, szintúgy kemény fenyegetés mellett, megtiltotta a 
fizetést, de biztos védelmet adni nem tudott. Az ilyen hódoltató levélnek 
fele sem volt tréfa. Az érdekesség kedvéért idézzük annak a hódoltató 


levélnek egy részletét, amelyet a Szonditól elvett kis Drégely vár bégje írt 
Bakabánya városának: 


, Jól tudom, hogy ti azzal beszélitek ki magatokat, hogy most a hatalmas 
császár és a király közt békesség vagyon; mi is elismerjük, és tudjuk, hogy 
békesség vagyon, de ti ne bizakodjatok ebben, mert a hatalmas császár 
fizetésem helyett titeket adott énnekem. (Magyarán zsoldját nem kapta meg, 
már akkor a török is anyagi gondokkal küzdött, s így akart pénzhez jutni.) 
Most várom tőletek, mit adtok énnekem, s mennyiben alkuszunk meg." A 
bakabányaiakat történetesen a lévai magyar kapitány az alkutól eltiltotta, az, 
hogy Bakabányához a bégnek joga lett volna, arcátlan kitalálás volt. De a 
bég nem volt tétlen, aratás és szüret idején meg-megrohanta a városka 
környékét, s elragadta a földeken dolgozókat. Majd így írt: , Hitünkre 
fogadjuk, hogy reátok megyünk, és a várost reátok égetjük, és reátok 
rontjuk, mert immáron az oda fel való utat jól tudjuk." Ez a 
gondolatritmustól feszülő, gyönyörűen formált magyar mondat azt 
eredményezte, hogy a város lakói félelmükben szétszéledtek, ki hogy 
tudott, menekült belőle. 


De hogy jól megértsük, hogy a török uralma alatt élő magyaroknak a 
hódoltságban sem volt arany az életük, lássuk egy levelét Zrínyi 
Györgynek, Zrínyi Miklós fiának, melyet az egész Baranyaság és a soklyósi 
tartomány török urainak küldött, követelve, hogy a király és az érsek adóját 
a népen behajthassa: 


, Ha — írja Zrínyi 1574-ben — kegyelmetek ellentart (ellenállnak), nyilván 
az falukat és városokat megégettetöm, és gyermeköket, feleségöket, 
önmagukat levágatom, hogy sem tinéktek (törököknek), sem minékünk ne 
legyenek." 


Látni való az iménti idézetekből is, hogy a határvidék csaknem száz-száz 
kilométeres sávban, szabad rablásnak kitett terület, sőt ha a gyakori 
lesvetéseket, török-magyar összecsapásokat tekintjük: mozgó hadszíntér. 
Az anyagi veszteségről, a felprédált, tönkrement javakról most ne is essen 
szó, elég, ha csak az ország vérveszteségét vesszük számba. A békeévek 
alatt ezt úgy 200 ezerre taksálják a másfél milliónál alig több akkori 
lakosságból. Ami persze eltörpül a békét felváltó tizenöt éves háború 
szörnyű pusztításához képest. 


Balassi Bálint és a tizenöt éves háború 


1593—1606. 


Az óvatos Habsburg-adminisztrációval szemben, melynek a magyarság 
lassú pusztulása nem fájt, a háborút most is a török kezdeményezte. 


Egy rablókaland volt a közvetlen előzménye, melyben Hasszán boszniai 
basa Sziszek vára elfoglalására tört, de seregét az egyesült krajnai—stájer— 
magyar csapatok szétverték. 

Lehetett persze török részről más nyomós indítéka is, éspedig: a 
Habsburgoknak béke idején mindig megújuló igénye Erdélyre, Erdély 
bekebelezésének vágya. Ez már jó korán, Báthory István uralmának 
kezdetén is újra jelentkezett. 


A Báthory István-ellenes első Habsburg-kísérletnek 1573-ban van egy 
nagy érdekessége. Miksa király (I. Ferdinánd utóda) biztatására magyar 
urak fegyveres segítségével a fejedelemségre tört akkor Békés Gáspár. 
Báthory a trónkövetelő Békés seregét a kerelőszentpáli csatában megverte, 
segítőit elfogta. A foglyok között ott van egy fiatalember, akinek nagy 
bajszú, mélabús arcképét mindenki ismeri az iskolai tantermek faláról, 
csakúgy, mint a kissé rokon vonású II. Rákóczi Ferencét. A fiatalember 
nagyúr fia, a török által gyűlölt nagyúré, aki a budai basának tett 
fogadalmát megszegte, s a török rabokat igen kínoztatja. S ezt jól tudják, s 
nem felejtik neki, a konstantinápolyi dívánban sem. 


Apja híre most ennek a fogoly fiatalembernek csaknem az életét szegi. 
Pedig akkor nemcsak a XVI. század volna szegényebb, hanem mi és mind a 
jövendő magyarok szegényebbek lennénk a XVI. század ránk maradt talán 
legnagyobb értékével. Akkor csak azt tudnánk, hogy Zólyom várában 
felnevelkedett egy fiatalember, aki nagyszerű tanítója, az első magyar 
nyelvű dráma szerzője: Bornemisza Péter tudós prédikátor biztatására 1572- 
ben írt-fordított egy kis könyvecskét. Beteg lelkeknek való füves kertecske a 
címe. Ha ebben a szoros helyzetben Báthory István a sarkára nem áll, és 
meg nem védelmezi a töröktől foglyát, akkor a magyar költészet csillagos 
egén egy nagy csillaggal kevesebb volna. De a fiatal Bálintot Báthory 
megvédte. Így számol be erről a fejedelem egy ránk maradt levelében: 

, Achmat csausz Mehemet nagyvezér nevében követelte Balassa fiának s 
más raboknak kiszolgáltatását. Kértem Mehemetet, mondjon le a 
követeléséről, mert ha teljesítem, az egész kereszténységet ellenségemmé 
teszem. . . Inkább a saját fejemet küldöm a portára, mint a foglyokét." 


Érdemes a kérdésbe egy kissé belegondolni, hogy mi minden múlott 
akkor Báthoryn. Talán Ady Endre bibliás hangjának gyönyörű előzménye, 
az ő szavát visszhangosan mélyítő magyar régiség tűnt volna a semmibe. 

Valami, ami költészetünket ma is át- meg átjárja: 

Kegyelmes Isten, kinek kezében 

életemet adtam, 

Viseld gondomat, vezérld utamot, 

mert csak rád maradtam. 


És hova tűnt volna a Júlia-énekek ostromló epekedése, a Célia-dalok bája 
és érzékisége, a , végek" (a végvári élet) kikeleti szépségének zengése, az 
, ÖL, fog, vitézkedik, homlokán vér lecsordul? hazafiúi helytállás századokra 
szóló megdicsőítése? Mi múlott Báthoryn, és mi pusztulhatott a magyar 
XVI. században, hogy nekünk csak egy Balassink van végig az egész 
korban, egy megrendítő nagy költőnk, míg, mondjuk, a franciáknak, 
egymást váltó jobbnál jobb költői köreik! És az az egy költő is vitézként, 
harcban esett el Esztergom ostrománál 1594-ben, a hadak indulásának 
hírére, lengyel bujdosásából hazasietve, a tizenöt éves háború kezdetén. És 
micsoda hányódó sors után! Nemhiába indítja, majd zárja Balassi, még 
kibujdosása idejéből való, híres búcsúversét imigyen: 

Ó én édes hazám, te jó Magyarország, 

Ki kereszténységnek viseled paizsát, 

Viselsz pogány vérrel festett éles szablyát, 

Vitézlő oskola immár Isten hozzád! 

Ti penig szerzettem átkozott sok versek, 

Búmnál kik egyebet nekem nem nyertetek, 

Tűzben mind fejenként égjetek, vesszetek, 

Mert haszontalanok, jót nem érdemletek. 


A költészet meglepő ellentmondása rejlik abban, hogy íme itt, Balassi 
versben rendelkezik versei elégetéséről. Eggyel szaporítva a jót nem 
érdemlő haszontalanságok, a tűzbe vetendő kéziratok sorát. Versre késztető 
nagy keserűsége, mely versei ellen fordítja, abból fakad: ebben a vérző, 
vitézlő iskola Magyarországban — ahogy kortársa, verseinek későbbi 
közrebocsátója, Rimay János megfogalmazta — , elméje gyümölcsének nem 
volt piaca"; bármilyen nagyszerű, századokra termett volt is az a gyümölcs. 


De visszatérve a tizenöt éves háborúra: fellobbantja a török kiverésének 
nagy reménységét, s aztán szörnyű következményeivel kilencven évre 


(csaknem egy teljes századra!) elapasztja. A Habsburg-politika az első 
három év nagy európai összefogásának eredményeit, a sikereket nem tudta 
kihasználni. A rengeteg arany, amit külföldről kapott, kézen-közön szétfolyt 
az udvarban, alig csurrant-cseppent a seregeknél, melyek lezüllöttek, 
tönkrementek. Az elgyöngült, békét kérő törökkel az elmebeteg Rudolf 
uralkodói hiúságból előnyös békét nem kötött, hanem még tizenkét éven át 
húzta a háborút, az erők teljes kiapadásáig, Magyarország teljes 
felmorzsolásáig. Aztán az egész XVII. századon át saját tehetetlenségétől 
elborzadva a Habsburg-politika már csak akkor mer a török kiverésébe 
belefogni, amikor a török birodalom összeomlását, magától való 
szétrohadását oly közelire tette a közhangulat, hogy a magyar nemesség 
mélyen benn a Hódoltságban levő, esetleg száz vagy százötven éve nem 
látott, papíron levő birtokait jó áron adta-vette. De addig, míg ez eljön, 
három nemzedék éli le az életét, építi újra azt, ami a Habsburg-tehetetlenség 
és -erőszak következtében újra és újra elpusztul. 


Mert a tizenöt éves háború pusztítása iszonyatos. Jóval felülmúlja az 
eddigieket. Miért? Mert az ország tizenöt, pontosabban tizenhárom éven át 
ide-oda vonuló, ölő, fosztogató seregektől tele haditerület lett, vagy 
rablásból élő zsoldosok senkiföldjévé vált. 


Ennek az időszaknak a története évről évre a következő: mindkét részről 
májustól augusztusig 30—40 ezer zsoldos összegyűl, van év, mikor 70-80 
ezer, augusztustól késő őszig egymást kerülgetve várakat ostromol, majd a 
tél beálltával a zsoldoscsapat vagy feloszlik, és akkor rablóbandákba 
tömörülve, fosztogatva kivonul, vagy ami még rosszabb, benn is telel az 
ország különböző vidékein. A Hódoltságban több éven át benn telelnek a 
tatárok — kő kövön nem marad azokon a területeken —, a Magyar 
Királyságban benn telelnek a vallon (belga, olasz) zsoldosok — üszkös 
falumaradványok,  megostromolt és kirabolt városok jelzik békés 
jelenlétüket. , Oly nép ez — írta róluk a szász krónikás —, hogy ha egy 
országot el akarnak pusztítani, csak vallont küldjenek oda." De nem is a 
telelőhelyek, hanem a hadi vállalkozások széles területei szenvedték el a 
legnagyobb pusztulást; elsősorban a Hódoltság, melynek Mátyás főherceg, 
Habsburg részről a hadakozás irányítója, teljes felégetését rendelte el a 
török területre mélyen behatoló , keresztény? csapatoknak; másodsorban 
Erdély, hol Báthory István virágzó fejedelemségét könnyelmű utódja, a 
beteg Báthory Zsigmond, s annak legfőbb tanácsadója, Bocskai István 
pénzéhes és vérszomjas hadak prédájává tette. Az egymást váltó török, 


tatár, német, moldvai csapatok városait, székvárosával együtt felégették, 
falvait megdúlták, a székelység közt vérfürdőt rendeztek, Basta és 
Belgiojoso császári generálisok a nemességet megtizedelték, vagyonukat 
elkobozták. Az Erdély veszedelméről szóló korabeli ének így szól erről az 
urat és jobbágyot egyaránt sújtó romlásról: 


Erdélynek kincses városit, 
Elpusztiták szép templomit, 
Levágák szép ékességét, 
Benne való szép csillagit. 
Nem szánák ők a véneket, 
Levágák a gyermekeket, 
Mostan serdült szép ifjakat, 
Megtútéták szép szűzeket. 
Hóhérmódra velünk bántak, 
Kíméletlen minket vágtak, 
Kik bennünk megmaradtanak, 
Bujdosásra jutottanak. 


, Higgye meg felséged — írja Erdélyről Rudolf császár egyik teljhatalmú 
biztosa s egyben titkos tanácsosa —, sokfelé jártam, de ekkora nyomorral 
még a legutolsó bulgáriai vagy szerbiai török rabszolgánál sem találkoztam, 
pedig ezekről azt tartják, hogy náluk rosszabb sorsa senkinek sem lehet." 
Vagy idézhetnénk Szamosközi István krónikáját az erdőkben bujdosókról, 
makkból, fakéregből készített kenyéren tengődőkről, a tavasszal állat híján 
magukat az eke elé, , Básta szekerébe" fogó jobbágyokról, az ínség, éhség 
olyan bűneiről, melyek rémálomnak is hihetetlenek. 


De elég. Az egész ország állapotáról ad képet a velencei követ, amikor 
azt írja: ,A magyarok elmondhatják: csak volt Trója, s csak voltunk 
trójaiak!" 

Ez kellett, a folytonos háború során az ország nagyobb részének 
felégetése, a mindenéből kifosztott jobbágy rablóbandákba tömörülése, a 
nemesség és a főurak sokának legyilkolása, bebörtönzése, birtokainak 
konfiskálása (kitalált perekkel való elragadása), a magyar állami 
intézmények megszüntetése, s végül a prágai udvar eszeveszett és minden 
tettéből sugárzó magyargyűlölete — igen, mindez együtt kellett ahhoz, hogy 
a magyarság ráébredjen arra: a török kiűzésére indított háború nagyobb 


vészt hozott rá, mint maga a török, s tennie kell ellene — ha másként nem 
lehet, török támogatással. 


A már emlegetett mágnespatkónak Habsburg-sarka olyan erővel hajtotta, 
űzte el magától a magyarságot, hogy nem lehetett mit tenni, mást csinálni, 
oda kellett tapadni ahhoz a szintén taszító másik sarokhoz: a törökhöz. Az 
adott pillanatban az volt a kisebb, az elviselhetőbb veszedelem. 


Rettenetes lassú felébredés volt ez, mert a gyurgyevói törökverő csata 
győztes hadvezérének, a Habsburgok leghívebb erdélyi hívének kellett 
felébrednie és szembefordulnia egész régi énjével, s élére állnia a róla 
elnevezett és végül általános békére vezető Bocskai-felkelésnek. 


Bocskai István 


Ahhoz, hogy Bocskaiból, a leggyűlöltebb Habsburg-párti erdélyi főúrból 
Bocskai lett, az, aki érdemei révén bennünk él, a végső lökést egy véletlen 
adta. 1604-ben Erdély a császári biztosok, majd Mihály román vajda, Basta 
és Belgiojoso zsoldoskapitányok kezén már az a siralomvölgye volt, ahogy 
leírtuk, s amit igazából le sem lehet írni. A Habsburgoknak ellenállók vagy 
a gyanúba került nemesek ki is menekültek belőle, s a török védelme alatt 
éltek Temesvár környékén bujdosóként. Köztük volt a fiatal Bethlen Gábor 
is, a későbbi nagy fejedelem. A bujdosók táborát meglepte hajdúival egy 
császári ezredes, menekülniük kellett. Bethlen Gábor dolmánya ott maradt, 
s benne lelték egy Bocskaihoz írt levelének a másolatát. Fölszólítás volt 
ebben, hogy ő mint váradi főkapitány, a leghatalmasabb főúr, ne tétovázzon 
tovább, hanem , hazájának utolsó veszedelmét látván elközelíteni", álljon a 
felkelés élére. Elég volt ez a levél ahhoz, hogy Belgiojoso gróf, kassai 
főkapitány a prágai udvarból csak nemrég visszatért Bocskaira rátörjön. 
Bocskai azonban nem várta be tétlenül. Választhatott: vagy gyors lovakon 
kiszalad az országból, mint ahogy tette a Felvidék leggazdagabb ura, a 
perbe fogott Illésházy, vagy ellenáll. Hadakhoz értő ember lévén, az utóbbit 
választotta. Pedig nehéz választás volt ez. Nemcsak azért, mert teljes 
múltját kellett vele megtagadnia, hanem mert a bujdosók kétséges erején 
kívül senki segítségére sem számíthatott. Különösen nem az őt okkal 
gyűlölő erdélyi magyarokéra. Önerejére volt hát utalva és arra, amit ehhez 
közvetlen közelségében még szerezni tudott. A kényszerhelyzetben akkor 
egy nagy horderejű új lépést tett. Megnyerte magának a hajdúkat. Bocskai 


kereki vára körül, Kölesér falu romjai között tanyázott éppen belőlük vagy 
háromszáz — méghozzá Habsburg szolgálatban. 


Kik voltak a hajdúk? Nem ez a háromszáz, hanem az a több ezer, akiknek 
átálláslavináját ez a kis köleséri mag elindította? Sok jót nem mondanak 
róluk a korábbi országgyűlési határozatok, s ez érthető is. Mert a hajdúk 
kívül éltek a korabeli társadalmi renden: kezdetben a török elől menekült 
délszláv hontalanok voltak, rideg pásztorkodásból, marhahajtásból élő, 
bármi rablásra, harci kalandra, hódoltsági jobbágyok adóbehajtására 
felfogadható szegénylegények. Annyi bajt, dúlást, sarcolást, békebontást 
okoztak, hogy az 1557-es országgyűlés egyszerűen elrendelte a , baromnál 
is alábbvaló bestia hajdúk? kiirtását. A harcok során, a tizenöt éves 
háborúban számuk hatalmasan megnőtt; tönkrement magyar jobbágyokkal 
és kisnemesekkel töltődött fel. Többnyire az elvadult, elvizenyősödött 
alföldi széleken tanyáztak, a Tisza és Erdély hegyei között — bárki bérbe 
vehette kardjukat. Basta generális erdélyi büntető háborújában elöl jártak a 
nemesi udvarházak és a magyar jobbágyfalvak égetésében. Most is, hogy 
egy részük Bocskaihoz állt, a velük szembejövő császári zsoldosseregnek, a 
német lovasok mellett, ők adják a zömét. Csakhogy Bocskai hajdúi 
megegyeznek a túloldali hajdúkkal, , lest vetnek?" a császári lovasoknak, s 
megnyerik az első csatát. Megállíthatatlanul nekilódul ezzel a hajdúk 
átállása, mert az okos Bocskai a bizonytalan életű kóborlóknak birtokot, 
jogot s szabadságot ígért. 

Belgiojoso, a kassai főkapitány (tőle származik Bocskai elveszejtésének a 
gondolata) hatalmasan megrémült a felkelés első sikerétől, és túlerejével, 20 
ezer zsoldosával nem mert rácsapni a Debrecent elfoglaló háromezer fős 
Bocskai-seregre. Sietve visszavonult inkább székhelyére, Kassára. Vagyis 
hogy vissza akart vonulni. De Kassa alatt érte a másik meglepetés a 
hajdúátállás után. Ott a polgárok fordultak vele szembe, és kizárták a 
városból. Okuk nekik is elég volt, hogy gyűlöljék a Habsburg-uralmat és 
személy szerint Belgiojosót. Még az év elején, 1604 januárjában, Rudolf 
parancsára a főkapitány katonai erővel ragadta el a Luther-hívő polgároktól 
nagytemplomukat, s adta át az Eger eleste miatt (1596 — ez is, mint Kanizsa 
elvesztése, a tizenöt éves háború , eredménye") odatelepített egri érseknek. 
A hajdúk átállása után (kiktől mindenki félt) a polgárság szembefordulása 
volt talán a komolyabb jel arra, hogy az idő az általános felkelésre megérett. 
Mindenesetre a siker pillanatok műve volt, az egész tiszántúli terület 
Bocskai birtokába került, Belgiojoso serege a visszavonulásban tönkrement, 


Kassa pedig kitárta Bocskainak kapuit, és ő 1604. november 12-én nagy 
ünnepségek között bevonult a városba. Ekkor már hajdúkból, jobbágyokból 
s mindazokból, kiket ,a fejedelmek alatt való tisztviselők, urak vagy a 
nemesség valaha megháborétottak vala", tízezerre növekedett a serege. 


Kassáról Bocskai kiáltványban fordult a nemzethez, felsorolta benne a 
sérelmeket, s kinyilvánította, hogy a nemzet alkotmányos és lelkiismereti 
szabadságáért, vagyis a  Habsburg-ellenreformációtól elfojtott szabad 
vallásgyakorlatért vont kardot. Már fejedelemnek nevezi magát, mivé nem 
az erdélyi országgyűlés (honnan száműzve volt), hanem a bujdosók 
választották, s Bethlen Gábor a török szultán megerősítését is megszerezte 
számára. 


Mindez azonban kezdeti siker csupán, mely ahogy lett, pillanatok alatt 
eloszolhat. Még nem csatlakozott hozzá a nemesség, még Basta generális 
nagy hadserege érintetlenül áll vele szemben. Bocskai gyakorlati politikai 
bölcsessége abban nyilatkozik meg, ahogy két év alatt sorra legyűri, 
megoldáshoz juttatja a végveszéllyel fenyegető összes kül- és belpolitikai 
nehézségeket; a sok-sok szakadék között mindig meglelvén a célravezető 
egyetlen ösvényt. Csakugyan tanult elhibázott múltjából, kijárta a valódi 
államférfi iskoláját. Basta seregét ,,csipkedéssel",  nyugtalanítással, 
zaklatással tönkre tudta tenni, holott kétszer is csatát vesztett vele szemben. 
A hajdúk miatt bizalmatlan nemességet meg tudta nyerni, hadait főúri 
vezetés alá helyezve, s a szerencsi országgyűlésen (1605 tavasza) a nemesi 
panaszokat a hajdúrablások miatt hosszan és türelemmel hallgatva, de 
ugyanakkor telepítéssel és azzal, hogy csoportosan nemesi rangra emelte 
őket, meg tudta tartani a  hajdúkat. Sőt a  hajdúkapitányok és 
hajdúhadnagyok befogadását ki tudta kényszeríteni a nemesi 
országgyűléstől. 


Bár a török kapva kapott a vele való szövetségen: jól vigyázott, hogy 
együttműködése ne a török terjeszkedését, hanem a gyors békét szolgálja. A 
koronát is a töröktől, feltehetőleg Habsburg-ijesztésül kérte (vagyis a béke 
siettetéséül), s mikor megkapta, a béke okából utasította vissza — elvágta 
volna a megegyezés útját. Nagyot nézhetett a török nagyvezér, amikor 
Bocskai, az aranykoronát a fejéről letéve, így szólott:  , Van 
Magyarországnak már koronás királya!" S bár legfőbb célja az általános és 
gyors békekötés volt — a kivérzett, elnyomorodott országban ez volt a 
legfontosabb —, tudta feszíteni a húrt, míg a prágai udvar meg nem adta a 
béke józan biztosítékait: általa és közvetítésével a törökkel is béke 


köttessék; Erdély és a , Részek" birtokában a saját kezében olyan komoly 
hatalom maradjon, mellyel a békefeltételek megtartására mindig is 
kényszeríteni tud. 


Vagy másfél éves diplomáciai küzdelem árán — miközben Érsekújvár erős 
vára is a kezébe került anélkül, hogy a töröknek át kellett volna adnia, s 
hajdúi , rábeszélésként" az osztrák tartományokat égették — végül elérte, 
hogy Prágában Rudolf makacs ellenállásával szemben a készülő 
palotaforradalom rákényszerült feltételeinek elfogadására: megkötötték vele 
1606-ban a bécsi és még az év végén a törökkel a zsitvatoroki békét, s ezzel 
a tizenöt éves háború a magyarság nemzeti jogait letipró Habsburg- 
adminisztráció teljes vereségével zárult. A magyar alkotmány s benne a 
szabad vallásgyakorlat biztosításán túl, a társadalmi fejlődés szempontjából 
is biztató volt ez a végeredmény: a hajdúk letelepítésével, új életformájuk 
törvénybe iktatásával a feudális nemes-jobbágy viszony merev kötöttségei 
kikezdődtek. 


Bocskai éppen csak megérte sikerét. Már a tárgyalások vége felé 
nagybeteg, s azt beszélik: maga is azt hiszi, hogy a császári udvar 
megétette, vagyis megmérgeztette. (Basta a felkelés alatt tett is az udvarnak 
ilyen irányú javaslatot.) Politikai végrendeletében az egész századra 
érvényesen fogalmazza meg harcának irányt szabó tanulságát: ,, Valameddig 
az magyar korona ott fenn, nálunknál erősebb nemzetségnél, az németnél 
lészen, és a magyar királyság is a németeken forog, mindenkor szükséges és 
hasznos egy magyar fejedelmet Erdélyben fenntartani, az nekik is 
oltalmukra, javukra leszen." De ha a ,,...korona Magyarországban magyar 
kézhez kelne, egy koronás király alá, úgy az erdélyieket is intjük, nemhogy 
attól elszakadnának, vagy abban ellentartanának, de sőt, segéljék tehetségük 
szerint és egyenlő értelemből az korona alá az régi mód szerént adják 
magukat". 


A kicsit távoli, régies fogalmazáson is átüt: a kor törvényszerűségeit 
világosan áttekintő elme pontos meghatározása ez Erdély szerepéről. Amíg 
nincs magyarok közül való magyar király, addig az idegen uralkodó 
elnyomó törekvéseivel szemben a töröknek adózó, önálló erdélyi 
fejedelemség a nyugati magyarság állami intézményeinek, nemzeti létének 
biztosítéka. A két ellenséges hatalom között a magyarságnak ez a 
megosztottsága egyben fennmaradásának záloga. 


Bocskai ennek a felismerésnek a jegyében, amit fiatalon, a török 
gyengeségében bizakodva, Habsburg-hivőként elpusztított vagy elpusztítani 
segített, most újra — éspedig komoly biztosítékokkal — megteremtette. 
Létrehozta ismét, területileg is megnövelve, a szerepét betölteni tudó 
erdélyi fejedelemséget. Csakhogy meghalt 1606 decemberében - s nem egy 
kerülő út után, Bethlen Gábor fogja majd politikai felismerésének és sikeres 
harcának a köz javára betakarítani a gyümölcseit. 


Bethlen Gábor írnokai 


1619. 


András, a kancelláriát vezető deák, hóna alatt egész paksaméta irattal 
lépett be az írnokok tágas szobájába. 


— Fejedelem urunk megint egész éjszaka dolgozott — mondta. 


— Hajaj! — mérte fel a másolandó iratok sokaságát Dienes, a deákok 
között a legifjabb. — Lesz mit megint betűzgetni. Pedig késő éjszaka, még 
tíz órakor is szólt a muzsika a fejedelmi palotában. Az olaszok citeráztak 
meg énekeltek hozzá. Gondoltam is, ma végre jó napunk lesz. 


— Hiába reménykedsz, öcsém -— intette le a fiút András —, akkor is akad 
feldolgozni való restancia. Csak rajt ne fogjon fejedelem urunk, mi minden 
maradt el, mert lekap a tíz körmömről. 


Dienes elnevette magát. Élénk képzelete láttatta a jelenetet. 


— Csak sose nevetgélj rajtam — indult fel a főkancellista deák —, mert ha 
egyszer én kaplak le, rosszabb lesz neked, mint ha engemet fejedelem 
urunk. Mert én nem sajnálom a pálcát a te tíz körmödtől. Nem én! Itt van la 
— vett fel egy pergamentet az iratpolcról —, hogy mi minden hibát ejtegettél 
az Alvincra letelepített morva mesteremberek privilégiumlevelében. Nem 
győztem javítgatni, kapirgálni. Hol járt az eszed, azt mondd! 


Dienes leszegte a fejét, nem úgy, mintha mindenáron felelni kívánkozott 
volna. De a fiú jobbján Gergely bá", az öreg másolódeák nem állta meg, 
hogy bele ne szóljon: 

— Egy kis spiritusszal, András uram, azt is tudni lehet. Csak kérdezze 
meg, hogy ugyan mit keresett Dienes úrfi a fejedelmi palota környékén 
éjszaka tíz után. Tán a mennyezet olasz stukkóit számlálta? Isten bocsá", 
dehogy a csillagokat! 


András elnevette magát. 

— No lám. No lám. A citerás lányok. Csak a fejedelemasszony közibe ne 
durrantasson egyszer a sok tekergő kandúrnak. Mert akkor kitelik a 
becsület, öcsém. Hiába másolgatod őnagyságának Geleji Katona uram 
prédikációit, még a palást se véd meg. 

— Hova gondol, András úr?! — nyögte Dienes megpirosodott füllel. — 
Hova gondol?! 


De a főkancellista már nem törődött vele. Az iratokat válogatta, 
silabizálta a fejedelem nagy, szálkás betűit. 


— Lám, lám — nevetett fel egyszerre —, kire hogyan hat a citerahallgatás! 
Dienes öcsénk a lányok iránt érzett utána buzgóságot, fejedelem urunk 
Erdélyország lélekben való fölemelésére. Ő annak gondjával töltötte el az 
éjszakát. Itt van a régóta  hányt-vetett gyulafehérvári főiskola 
alapítólevelének a  fogalmazványa. Hogyan, mely birtokok, mely 
jövedelmek tartsák fenn. Mily testület álljon az élén. És figyeld csak, 
öcsém, azt írja: ,Ne magyar iskolákban való hitvány szokás szerint 
tanítsanak, hanem ahogy a jezsuitáknál gyakorolja magát a gyermek a 
beszédcsinálásokban." Ahogy a hírneves akadémiákon. Ezt nekem kell 
majd megszerkesztenem. De ezt — lépett az öreg másolódeák írópolcához —, 
Gergely báj", ahogy szokta, formulázza meg. Gyűlés elé kerülő törvény 
arról, hogy a földesurak a jobbágyfiakat nevelésükben, iskolában 
járásukban meg ne akadályozzák. Sőt a fejedelem példáját követve, ne 
vonakodjanak az élesebb eszűeket magasabb iskolába segíteni. Meg itt van 
egy másik is — tett egy újabb árkus papirost az öreg elé —, a reformáta vallás 
lelkészeinek és azok leszármazottainak egyszer s mindenkorra való 
megnemesítése. Ez is a gyűlés elé. No öcsém — vágott Dienes felé, mert a 
fiút módfelett szerette csipkedni —, pár év, és lesz itt annyi jótollú deák, 
hogy aki hibázik, egykettőre szélnek eresztjük. — S Dienes elsavanyodó 
képét látva, már fél mosollyal folytatta: — De ezt azért még előbb szépen, 
gonddal megcsinálhatod. — S elébe tett egy papirost. 


— Látod — bökött a papírra András -—, kéri fejedelem urunk, hogy 
köszönőlevél írattassék Szepsi Csombor Márton prédikátor uramnak 
Varannóra Europica varietas című könyve elküldéséért. 

— Egyszóval bélelt levél lesz. 

— Ejha, de nagyon ismered a dörgést! — nevetett megint András. — Nem, 
ez nem lesz pénzzel megbélelve. Csombor uram fejedelem urunk aranyaival 


indult ki idegen országba, megjárta fél Európát, még áthajózott az 
angliusokhoz is. Amit tapasztalt, látott a két esztendő alatt, gonddal, szép 
sorjában megírta. A kassai nyomtatás költségeihez már kapott bélelt levelet. 
Most fejedelem urunk azt a lelki élvezetet köszöni meg, melyben lapjait 
forgatva része volt. Kihoztam a könyvecskét urunk polcáról, s úgy írj, hogy 
urunk igazi öröme a szavakból kitetszedjék. Igyekezz, mert amikor aláírja, 
által is olvassa. 


Dienes könnyen színtváltó arca megint piroslani kezdett, ezúttal 
örömében, mert az ilyen leveleket nem akárki, hanem csak András deák 
szokta volt megírni. 


De a főkancellista, mintha nem is venné észre, úgy lépett tovább. 


— Gergely bá" — vett le egy újabb árkust a paksaméta tetejéről —, ezt 
megint a gyűlés elé terjessze. Marhára, lovakra, bőrökre, mézre, viaszra 
való kiviteli tilalom. Nagy tűz lesz belőle a gyűlésen. Sokak tyúkszemére 
hág. Mert urunk egymaga akar kereskedni az idegen országokkal. Kell a 
pénz. S idebent ő szabja majd az árakat. — Lenézett az iratokra. — No, a 
többi már az enyém. 

Leült az írópolcához, s ami még a kezében maradt, azt rendezgette a 
beállott csendben. 

— Öcsém — nézett fel egy kis idő múlva —, még itt árválkodik egy neked 
való. Nagynevű tudós embernek írhatsz urunk nevében. Szenczi Molnár 
Albert kéri urunk támogatását Kálvin János teológiai munkájának magyar 
nyelvű közrebocsátására. Urunk idejegyezte: küldendő húsz arany. Meg azt 
is: a lélek mily épülésére szolgál az általa magyarított Dávid zsoltároskönyv 
meg a javításai által megjobbított Károli-biblia. 

Dienes már ugrott is érte. 


- Ha fejedelem urunk — kockáztatott meg egy mondatot, mert a 
kancellárián nagy csendnek kellett lennie — ily sokat törődött a lélek 
dolgaival, akkor nem igazak a hírek. 


— Miféle hírek? — kérdezte meglehetős idő múltán András, mint akihez 
elmerültségében csak sokára ér el a szó. 

— Hát a hírek a háborúról. Nénémasszony a szálláson sírva keltett ma 
reggel, hogy néki a kútnál hajnalban megmondták. 

A főkancellista nem válaszolt. Hümgetve forgatta a papírokat. Két levél 
is volt közte, a fejedelem enkezével írt, lepecsételt boríték. Egyik a pfalzi 


választófejedelemhez, másik a cseh rendekhez. Mit rejtenek, nem lehet 
tudni. De hogy azok egymással szövetségben már harcban is állnak a 
Habsburg-király ellen, az valóság. És a csehek követével Bethlen Gábor 
napok óta tárgyal. És itt van, nyitva, a parancs a hajdúkhoz, hogy készen 
álljanak és felüljenek, ha szól, de tüstént. 


— Ma reggel is hadimustrára lovagolt ki fejedelem urunk — vetette oda 
válaszul. 


— Nénémasszony azt mondta — igyekezett Dienes többet kitudni —, maga a 
fejedelemasszony sírva ébredt valamelyik reggel. Azt álmodta, idegen 
zsoldoshadak dúlják ki csak imént elkészült olaszos palotájából. 


A főkancellista hirtelen felindult. 
— Mit hallgatsz, öcsém, asszonyi siránkozásra! Mit jajveszékelsz magad 
is! Ez nem olyan háború lesz. 


S ha már egyszer kimondta, nem tudta megállni, hogy végig ne mondja: 


- Nem ide jönnek a seregek, öcsém, hanem mi megyünk idegenbe. 
Fejedelem urunk nagy eszével kimódolta: a kétfejű sast, mely eddig Erdélyt 
csak rablotta volt, mostan mi tépjük meg — a saját fészkében! Láss csodát — 
villant a szeme —, nemcsak Erdélyország és nemcsak a magyar nemzet, 
hanem a felkelt cseh nép jogát és szabadságát is, mostan a mi kardunk védi! 


Buga Lőrinc böszörményi hajdúhadnagy története 
— avagy a hajdúság további sorsa 


1633. Én már öreg, kivénhedt ember vagyok, elmúltam vagy 
negyvenéves. Jobb karom béna, a kardot ballal emelem. De ha balog lettem 
is Bécs körültáborozása idején, Bethlen Gábor szolgálatában, senki jóravaló 
emberfiának nem kívánom, hogy az én bal karom ütését magán kipróbálja. 
Mert ez a balogütés ugyan megismerszik, hogy mostan is a rakamazi 
csatatéren a tetemek közt járva vagy három ízben is rám kiáltottak a 
vitézeim: 

— Hadnagy uram, ezt is kelmed cselekedte! 

És igaz is volt. 


Én már pelyhedző bajusszal, kardosan jártam az édesapám oldalán, s vele 
verekedtem végig Bocskai István nagy jó urunk háborúját. Pedig nem több, 
tizenhét-tizennyolc esztendős ha voltam akkoriban. De már gyerekfővel 


megtanultam: akinél a kard, annál az igazság. S ennél nagyobb bölcsességet 
teljes életemben találni nem találtam. Öregapám ugyan azt tartotta, hogy 
ésszel, furfanggal irányítani kell a kardot forgató kezet. Nemhiába volt ő 
Kecskemét városának bírája, tekintélyes, messze földön ismert ember. Jól 
emlékszem ma is a hangjára, ahogy mondogatta: az ember ésszel él. No, 
sokra is ment végül az ő nagy eszével. Amikor a tatár bent telelt Gyulán 
meg Békésen, ő közülük való tatár vezetőket tartott a város pénzén, hogy a 
rabló népek a saját nyelvükön hallják, ha jönnek, török császárnak a várost 
védő kemény parancsát. Ez jó volt, bölcs dolog volt. Ha be is jöttek, ki is 
mentek tőle a hadak, legföljebb ha a határban kint legelő gulyát ragadozták. 
Csakhogy az ész hatalmának kimért a határa, egy cöveknél vagy 
határdombnál egyszerre csak volt-nincs, vége van — vége van, ha nincs 
mellette kard. De kardja se öregapámnak, se Kecskemét városának nem 
volt. Hogy is lett volna! 


Egy nap aztán megint rázúdultak a városra valami rabló népek. Én nem 
láttam őket, csak már a tetteik nyomát. Lovakat akartak, úgy mondták. 
Akkoriban minden kardos, fegyveres ember lóért jött mihozzánk, alig akadt 
jó nyereg alá való ló az egész Alföldön. Mi úgy vigyáztunk a magunk 
méneseire, hogy tereltük őket a roppant határban pusztáról pusztára, ha híre 
jött, hogy hadak közelednek. Engem akkor az öregapám kiküldött azért az 
egyik ménesgazdához, hogy kerekedjen föl, s tüstént vigye a ménest el a 
város alól. Mire visszatértem — két napba tellett —, nem volt már minálunk 
egy fia idegen sem. De hogy az idegenek miféle népek voltak, az kitetszett 
nyomban. A város szélén, az út közepén ott feküdt vérébe fagyva a három 
tatár-vezető. A lelkük fenn időzött már Allah paradicsomában. Végig az 
úton egy ember se, de a sövények megdúlva, a kapuk, az ajtók feltépve. A 
mi portánk se másképp. Odabent az udvaron az édesapám taposta a 
köszörűkövet. 


Elkerekedett a szemem: egy öreg, ki tudja, hol rejtegetett, rozsdás kardot 
köszörült. Egy másik meg már ott feküdt a fészeroldalnak támasztva, 
fényesen. 

Odamentem elébe, látott, de mintha ott se volnék, csinálta. 

— No, Lőrinc — mondta, amikor befejezte, s közben hüvelykujjal vizslatta 
a kard élét —, ott az a kopott hüvely, kösd fel. Mától fogva kardos emberek 
lettünk. Öregapádat eltemettem az én öregapám mellé. Ő, Mihály hozott be 
minket Kecskemétre, az egész falujával. Mi meg megyünk tovább. 


— Hát édesanyám? 
Suhintott egyet a karddal, mintha próbálná. 


— Ketten maradtunk. — S egyszerre gorombán rám kiáltott: — Mit állsz?! 
Ugorj ki a tanyára, hozd a lovakat! 


Még aznap este átúsztattunk a Tiszán, tűz nélkül megháltunk, s délre 
beértünk a Berettyó füzes-nyárfás rengetegébe. Embert vagy házat nem 
láttam egész úton. Édesapám elöl lovagolt, nem szólott többet hozzám, s 
kézzel hajtott vissza, ha melléje léptem, mintha engem is ütni akart volna. 


A Berettyó nagy lápjában kezdődött aztán a mi hajdúéletünk. Ember el 
nem mondhatja, milyen keserves élet volt az, örökös hadban hol ezzel, hol 
azzal; hol itt tanyázva, hol ott — ha a szomszédos nemesség haddal reánk 
jött, télen is a vizek közt, sárral tapasztott hitvány nádkunyhókban. 


Ha Bocskai István jó apánk meg nem fordítja a mi sorsunkat, írmagja 
nem maradt volna az egész hajdúságnak. Az ő nagy jótette révén vagyunk, 
amik vagyunk, közös nemességen élő szabad birtokosok. Bár ne hunyta 
volna le a szemét oly korán, bár megoltalmazhattuk volna a német 
méregtől. Nemhogy jobb karom hajlását, mint Bethlen Gáborért, teljes jobb 
karomat rááldoztam volna. 


Mert alighogy fejedelem urunkat kiterítették volt, máris szálka lett az 
urak szemében a hajdúszabadság. Szabolcs megyei városaink közül, miket 
az ország előtt, német császár jóváhagyásával nekünk adtak, Kállót és 
Hadházát nem megrohanták nyomban! Fölkelt akkor mind az egész 
hajdúság Nagy András hajdúkapitány vezetésével Rudolf császár ellen, 
Rákóczi Zsigmond ellen, kit az Erdélyiek Bocskai végakaratával szemben 
fejedelemmé tettek, mert titkon német hiten volt. Megmondtuk, írásos 
szóval kinyilvánítottuk, szabadságunkért, jó keresztény hitünkért ülünk fel, 
s azért, hogy végre nemzeti király legyen, saját vérünkből való. 

Az én apámuram akkor már megfáradt ember volt; sebe miatt, mit a 
Bastával való vesztes ütközetben kapott, nehezen is mozdult, így hát a maga 
desperált hitében az Írás szavaival tartóztatott bennünket, mondván: ,,Ha 
mind az világ ellen fegyverre kel, eltöröltetik az egész hajdúság, ahogyan 
Dózsa keresztesei eltöröltettek." De a hajdúk a tanácsban igen görbén 
néztek rá, úgy kellett szégyenszemre elkullognia, hogy meg ne szabdalják. 
S magam is megmondottam neki: jobban cselekszi, ha már csak odahaza 
őrzi a házat. Mert hogy mit ér a kard, ha erős kéz és eltökéltség forgatja, 
csak akkor tetszett ki igazán. 


Azonmód, hogy mi Kassa városa iránt megindultunk, jöttek hozzánk 
alkudni, barátkozni sokféle hatalmasságok. Elsőnek jött a török, ahogy 
fejedelem urunk idején, de nem akaródzott senkinek sem vele parolázni. 
Prédikátor uraimék is, akik a hadban velünk voltak, igen fűtötték a népet, 
bele ne csapjunk a pogány kínált kezibe, csalárd szövetséges az. 


A török után olyan jött — láss csudát! —, akit még legmerészebb álomban 
sem reméllettünk. A német jött, a német udvarolt nekünk, az fogadott fel 
bennünket. Mátyás főherceg, akivel fejedelem urunk a békéért alkudott, 
üzent értünk, és ígérte ismét a hajdúszabadságot meg Kállóért, Nádudvarért 
kárpótlást. És ki ellen? A felséges bátyjaura, Rudolf császár ellen. Az ő 
kezeit aztán a fölkelt hajdúság nem is ütötte félre — a magyar urak is igen 
ajánlgatták, hogy csapjunk bele, pedig elébb még hadakkal jöttek ellenünk. 
Így jártam én meg aztán Mátyás főherceg hajdúseregében a cseh 
tartományokat, s jutottam el egész Prága városáig. Ott a sereg megállt, 
Habsburg őfelségéék egymás közt csata nélkül nagy sebesen megegyeztek. 
Mátyás főherceg így lett a hajdú kard erejével Mátyás király, második a 
magyar trónon. Nagy egyezség volt ezután a király és a rendek között: 
megerősítették ismét Bocskai békéjét, a magyar uraságok sok minden 
rangjukat, méltóságukat visszakapták, kimondották, hogy  , külföldi 
nemzetbeliek" az ország kormányzásába bele nem avatkozhatnak, még az 
idegen katonák kivonulását is megígérték nekik. Rosszul csak a jobbágy 
járt, mert róluk törvénybe tették, hogy , inkább csökkenteni és letörni, mint 
kiterjeszteni és növelni kell szabadságukat". Bennünket hajdúkat is 
emlegettek, tudva vagyon, hogy az országgyűlésen szabolcsi városaink 
szabadságának megerősítése is szóba került, de végül mégiscsak a régi 
törvényt újították meg, a kóbor hajdúk kiirtásáról. Vagyis hogy a nagy 
békülésből a jobbágyok mellett mi is kimaradtunk. 

Régen volt ez, van már egy negyedszázada. Mátyás is meghalt közben, s 
ma már II. Ferdinándus a király, de ami történt, nekem mégis mindig az 
eszemben van. Mostan is, hogy a szomszédos vidékeken összeszövetkeztek 
és felkeltek a parasztvármegyék, s Császár Péter parasztkapitányt 
főkapitányukká választották, mellettük én böszörményi hajdúimmal hadba 
szálltam. Mert a keserves sors a jobbágynépet igaz, nálunk is jobban sújtja, 
de — megtanultam — utánuk következőleg mindjárt bennünket sújt az. Mert 
miért fogtak fegyvert a jobbágyok? Esterházy Miklós nádor fizetetlen 
zsoldoskatonái rablásai miatt. De hát ugyancsak e zsoldosok miatt fogtunk 


össze csak egy év előtt mi, szabad hajdúk is, és vertük őket szét 
Rakamaznál. 

De hát a hajdúhadnagyok és -kapitányok gyűlésén beszélhettem én, hiába 
beszéltem. Pedig teljes lélekkel rajta voltam, hogy a paraszthadak 
megsegítésére rávegyem őket. 

, Mi közünk nekünk a földtúró paraszthoz?" , A hajdú kardjával szerzi a 
becsületét. Vére és nem verejtéke hullásával!?" — vetették bele az én 
szavaimba. 


Kevélyen szóltak a kapitány urak. Pedig hát mi a hajdú? Földtúró, ha 
nemesember is. Szánt, vet, arat — ha adót, tizedet, kilencedet nem is fizet 
utána. 


Kivontam hüvelyéből akkor a kardomat, és a meztelen pengét magasra 
emeltem. Vártam, amíg elül a hangos megbotránkozás, mert fegyvert vonni 
a gyűlésen senki soha nem mert. Azt ott levághatták azon nyomban. 


— Ezt a kardot — mondtam emelt hangon — egy parasztember adta a 
kezembe, aki török császárnak volt jobbágya Kecskeméten. Azóta forgatom 
immár, tudják kendtek, bal karommal, hogy gyermeki koromban 
általvettem. Az a jobbágyember pedig az apámuram volt, kendtek is 
ismerték, míg ereje engedte, derék böszörményi vitéz hajdú. Én tőle azt 
tanultam, hogy kard nélkül semmi az ember, leszúrják, mint a disznót, 
letaglózzák, mint a barmot. De hajdúként, a hadak útját járva megtanultam 
azt is, hogy a sok vitézi kard együttesen olyan erő, mellyel a fejedelmek és 
császári felségek a maguk és népeik sorsát írják. Megtanultam, hogy 
nemcsak ők, de az eszünkkel élve, mi is azzal írjuk a mi sorsunkat. Mi is s 
még a szerencsétlen jobbágyok is. 


Leeresztettem a hangomat, hogy újra emelni tudjam. A hajdúfőkapitány 
akkor epésen rám kiáltott: 


— Hátrább az agarakkal! Még a balog Buga sem beszélhet a tanácsban 
kivont karddal. Még ha olyan nagyon büszkélkedik is előttünk jobbágyi 
vérivel! 

Visszadugtam azonmód kardomat a hüvelyébe. 


— Megkövetem a hadnagyok és kapitány urak tanácsát — mondtam kicsiny 
hangon. És még ugyanilyen szerényen vágtam oda a legvastagabbat: — De 
sehogyan sincs az jól, hogy a hajdúság fegyvere pusztán csak a pénzért, 
forintokért mozdul! Ha az vásárolhatja meg, aki többet kínál érte. 


Akárha robbanó golyóbis vágódott volna közéjük, úgy ugrottak fel. 
Mintha én azt állítottam volna, hogy a markukat sorban, titkon, ez-az 
arannyal kibélelte. 


Kieresztettem hát a hangomat, nehogy nekem ugorjanak tüstént. 


— Senki tisztességét nem tapodom. Lassabban a testtel, uraimék! Nem 
mai dolgokról beszélek. De az a nem csekély idő, mit a böszörményi vitéz 
hajdúk között megéltem, azért nem egy tanulsággal szolgál. Sok baj és 
szánom-bánom rá a bizonyság; nem mindegy, mikor, kiért indul meg a 
hajdúnép, ha megindul! Lám, Báthory Gábor is hogy elvette arannyal, 
ígéretekkel Nagy András józan eszét. Bevitette magát a hajdúkkal Erdélybe 
fejedelemnek, de a hajdúnép sorsán bizony nem segített Nagy András 
erdélyi — generálissága. — Báthory mégis  általadta a németnek a 
hajdúmegyéket. Tudják kegyelmetek, ha Bethlen Gábor be nem jön 
Erdélybe török segítséggel, és ki nem tessékeli a fejedelmi székből 
Báthoryt, nemcsak Erdélynek, de a hajdúszabadságnak is befellegzett volna. 
S ha akkor mi az aranycsörgés hívó szavára Bethlen ellen megindulunk, 
ahogy a német kívánta, egyetlen védelmünket magunk égettük volna fel. 


A nagy erőlködésben, hogy a hadnagyok és kapitányok közberikkantásait 
lebírjam, elfulladt a hangom. A köhögés meg, amely tavasz idő óta 
ugyancsak kínoz, úgy elfogott, hogy egész testem rázkódott bele. Bajnak 
baj volt, mert a szót azon nyomban elragadták tőlem, pedig még éppen 
elegendő szólnivaló volt a tarsolyomban. Méghozzá nem csip-csup 
dolgokról. 


Legszívesebben azért a saját fejemet vertem volna az öklömmel, hogy 
szólás közben elfogott az indulat, s nem a dolgok velejét mondtam. Mert a 
dolog veleje ez: Magyarországon mi, hajdúk vagyunk mostanság az 
egyetlen kard, amely nem rozsdállt be. Azt kell erősítenünk, aki bennünket 
szabadságunkban, Bocskai urunktól kapott jussunkban erősít. Ütnünk pedig 
azt kell, aki jogainkat, életünket görbe szemmel nézi: a törököt és a 
németet. Egyik se kívánja eltűrni, hogy idebent az országban, bárki 
kezében, erős magyar kard legyen. S ezzel már ki is mondtam, hol vagyon a 
mi szabad életünknek kulcsa. Erdélyben vagyon!  Erdélyország 
fejedelménél! Amíg a németet nem szolgálja, amíg a hét vármegyére igényt 
tart, s velünk, kardunkkal a német ellen nem restell kiszállni, semmi 
veszedelem nem fenyeget bennünket. De ha a némethez húz, ha a hét 


vármegyét császár őfelségének visszabocsátja, végünk. Ránk rohannak 
akkor nemcsak török és német, de még a magyar nemes uraságok is. 


Megpróbáltam hadnagy és kapitány uraiméknak mindezt újra eszükbe 
idézni, s azért még egyszer nekigyürkőztem a beszédnek. 


— Uraimék — szólaltam meg újra egy pillanatnyi csendben -, hallgassanak 
meg kendtek még egyszer. Ne azt nézzék, hogy mostan a paraszthadakat 
pártolom, hanem azt, hogy vitéz hajdúként, majd hajdúhadnagyként nem 
egy nehéz csatát együtt verekedtünk végig. 


Morgás volt rá a felelet, kicsit enyhültebb. 


— Bethlen Gábor fejedelem urunk hadjáratai alatt nem volt közöttünk 
soha torzsalkodás. Miért indította jó urunk ezeket a hadjáratokat? 
Megmondta, írásba tette világosan, hogy az ország törvényes jogai és a 
vallás szabadsága mellett a hajdújogokért, a hajdúszabadságért száll síkra. 
Vagyis hogy miérettünk. Mégis akadt olyan hitvány, olyan gonosz, beste 
hajdú, aki mikor mi fejedelem urunkkal és a cseh rendekkel szövetségben 
már Bécs városát ostromoltuk, pénzért a némethez húzó Homonnai 
Györgyhöz állt, s vele betört a Felvidékre. Fejedelem urunkat 
visszavonulásra kényszerítve, nagy tervét felborítva. Mert Bethlen Gábor 
többre nézett a hajdúszabadságnál, az egész magyar nemzetet kívánta 
megszabadítani. Ki tudja, mi mindent forgatott a fejében? Nem akarta-e 
vajon a császár székébe ülve, egy nagy birodalom erejével verni ki a 
törököt? A magyar királyi koronával kétszer is megkínálták, s talán a 
német-római császári trón is megillette volna. Ki tudja, hogymint lehetett 
volna? De kérdezem én, amíg ő irányította a mi kardunkat, amíg mi Bethlen 
Gábor szavára figyelmeztünk, járt-e valaha is idegen katona ebben a sokat 
szenvedett hét vármegyében? Dúlta-e fegyver a mi hajdúotthonunkat? 
Bizony nem járt itt, nem dúlta! Egy teljes évtizeden át mi jártunk Bécs alatt, 
Morvaországban. Csehekkel, dánokkal, hollandokkal meg angliusokkal 
szövetségben. Ha a szerencse urunk mellé áll, bizony családostul 
kiakolbólítjuk Habsburg őfelségéket a királyi trónból. De mihelyt Bethlen 
Gábor csak a minapában, az Úrnak 1629. esztendejében lehunyta a szemét, 
s a hajdúkard bevitte Erdély fejedelmi székébe Rákóczi Györgyöt, máris 
nyakunkon volt a Habsburg-katonaság. 

Kapitány urak, hadnagy uraimék — szólítottam meg őket ismét, mert a 
dolog végéhez értem —, Császár Péter aranyosi bíró vezetésével a felső- 
tiszai jobbágyok mostanság felkeltek, fegyverben áll a parasztvármegyék 


népe. Tízezer emberük ismét megfutamította a nádori katonaságot. Császár 
Péter Rákóczi György fejedelem urunk tudtával, beleegyezésével harcba 
hív bennünket, hajdúkat is. Itt a pillanat sorsunk fordítására. Jó 
fegyverünkkel hitünkért, szabadságunkért! 


Ennyit mondtam. Ennyi tellett tőlem. De hiába, a hajdúk tanácsa 
szavamra nem hajlott. Nem akaródzott nekik a parasztokkal együtt fogni 
fülön a szerencsét. Fejükbe szállott, hogy ők már nemesurak, a póroknál 
különbek. Őrölték ugyan még sokáig a szót, de hogy mi történjék, ki volt az 
csinálva előre — s másképpen. Aztán jött a hír, hogy Császár Pétert, 
Erdélyből való visszatértében, a kassai német kapitány tőrbe csalta, 
elfogatta, harcoló parasztjait pedig, szégyen, gyalázat, a bihari hajdúk 
segítségével verték le. 

Megforrósodott körülöttem a levegő. Jobb volt nekem a gyűlésről 
böszörményi híveimmel gyorsan odébbállnom. Búval telten, rosszra várva 
indultam hát haza. Mert a régi hajdúszabadságnak ezzel bizony befellegzett. 
Nem kicsinyhitűség, de a hajdúság oly szép virágzását, mint Bocskai, 
Bethlen Gábor alatt, én már meg nem érhetem. 


Nem is érhette meg. Nem volt mit megérnie. A parasztvármegyék 
leverése után (1633) a hét vármegyét I. Rákóczi György mégiscsak 
átengedte II. Ferdinándnak, s csak a svéd szövetségben indított Habsburg- 
ellenes háborúja után, 1648-ban kapta vissza, nem sokkal halála előtt. Fia és 
utóda, II. Rákóczi György pedig csak Szabolcs és Szatmár megyét tarthatta 
meg belőle. A hajdú társadalmi különállás, a szabadság pedig a királyi 
Magyarországban fokról fokra csökkent. A hajdúkapitányságok annak a 
vármegyei nemességnek kerültek a hatalma alá, amely nem látott mást a 
hajdúban, mint kiváltságai veszedelmét: fegyveres, nem adózó parasztot. A 
hajdúkard, Bocskai sikerének, Bethlen Gábor nagy hatású, független 
politikájának a záloga, aláhanyatlott, elgyengült. S vele együtt gyengült 
meg Erdélynek magyar érdekeket védő, önálló hadereje. 


Miért hozta ránk a törököt az Úristen? 


Egy nagy erejű, vad-fekete ember prédikált a tiszántúli szegények 
egybegyűlt sokadalmának. Azt hirdette: 


, Az Úristen velünk van, igazságosztó kardja érettünk mozdul. Ha erős 
hittel megindulunk, fegyver se kell, elfújja előlünk a törököt, mint a 
pelyvát." 

És a fegyvertelen hívő sokaság megindult a balaszentmiklósi török 
végvár ellen. Neki a gyors pusztulásnak. 


Ez 1565-ben történt. Karácsony György szilágysági román parasztember, 
a prédikáló, Isten küldöttjének hitte magát, s szava több ezer jobbágyot, 
kisnemest, végvári vitézt tudott megmozgatni. A megindult nép 
szétkergetése után is csak azt hirdette: , Isten azért nem tett csodát, mert 
megbújtak a seregben olyanok is, akiknek hite nem bizonyult az Úr előtt 
igaznak!" 


Isten beavatkozása a harcokba, segítsége a török kiűzésében, a vallási 
gondolatokkal telített kor eleven reménysége volt. Dávid Ferenc, az 
unitárius egyház megalapítója, 1570-re jövendölte a hitetlenek által bitorolt 
föld visszavételét, , a béke és igazság megvalósulását". De Isten, mint gyors 
gyakorlati segítő, elevenen élt a népben. A törékeny lét szüntelen 
fenyegetettségében — egy vérhas, egy elgennyedt seb, egy vakbélgyulladás 
is halálos még! — ő volt az egyedüli biztosnak hitt fogódzó. Sőt olyan hivő 
is akadt, éspedig nem akárki, hanem a protestáns prédikátorok 
legkiválóbbja: " Bornemisza Péter, aki egyszerű — mindennapjainak 
eseményeiben is az Isten és az ördög harcát vélte felfedezni. Ha felesége, 
gyerekei háborították, ha jobbágyai morogtak, kötözködtek vele, ha 
könyvnyomtatói,  könyvkötői rátámadtak, ha lovai szétszaladoztak, 
mindebben — úgy hitte — az ördög kísértette. Az ördögi kísértetekről című 
könyvecskéjében egy betegségében félrebeszélő asszony szavából is az 
ördög szavát hallotta ki, aki nem akart eltávozni az asszonyból, mert az 
egyszer már nekiadta magát. Ha tudunk valamit a régi pogánykori bájoló 
imádságokból, azt Bornemiszának köszönhetjük, aki eleven ördöghitében 
feljegyezte a régóta lappangó szelleműző, ráolvasó szövegeket. 


, Uram, mindenható Isten — szól a csúzról való bájoló —, múlék regös 
nagy út, rajta megyen vala áldott urunk Isten, elő talála hetvenhétféle veres 
csúzt. Monda áldott urunk Isten: hova indultatok ez regös régi nagy úton?" 

A csúzok az Úristen kérdésére megfelelik: egy áldott testbe s teremtett 
lélekbe indulnak: , Szálas húsát szaggatjuk, piros vérét megisszuk, száz 
tetemét töredeljük, száz ízit, száz forcikáját." 


Erre az Úristen kiparancsolja a csúzokat a teremtett testből, s meghagyja: 
menjenek a tenger szigetibe. 


Ezeket elmondva a bájoló befejezi a ráolvasást egy olyan mondókával, 
mely feltehetően még a kereszténység előtti időkből származott reánk: 

, Ez embernek szeméből, szájából, fejéből, orcájából, piros véréből, 
szálas húsából, száz tetemiből kisiessen, és eloszoljon hetvenhétféle csúz, 
veres csúz, kék csúz, fejér csúz, szöderjes csúz, köszvényfájdalom, 
kelevény kioszoljon, kiromoljon hetvenhétféle nyavalya az emberből." 

Ez a pogányjellegű bűvölés-bájolás, ráolvasás persze meglepően 
illeszkedik bele a keresztény hitbe, mely úgy tartja, hogy az Isten bűnei 
miatt sújtja a beteget, az engesztelő imádság azért gyógyít. A beteg 
magyarságot is, melynek húsát szaggatja, piros vérét issza a török, mondják 
a kor igehirdetői, szintúgy bűnei miatt sújtja. Csakhogy milyen bűnökért, 
kiknek a bűneiért? 


A lutheránus, a kálvinista, a pápista (katolikus) és a csupán Erdélyben 
meggyökeresedett unitáriusok (a Szentháromság tagadói) között gyökeres 
ellentétek vannak e téren, hogy ki a bűnös. Egyben vannak csupán azonos 
nézeten, hogy a bűnt, aki elkövette, Isten ellen követte el. 


Magyari István kálvinista prédikátor Az országokban való sok 
romlásoknak okairól című könyvében legelőször is azt szögezi le: nem 
Luther Márton — mint sokan állítják — a török dúlás oka. Vagyis nem az 
egyházszakadás, a reformáció. , Híre sem volt még Luthernak, amikor 
Mahomet vallásán való pogányok a keresztyén országokat pusztítani 
kezdték" — írja. 

Mi hát? Miért pusztulunk? Azért — feleli Magyari —, mert köztünk vagyon 
a bálványozás, visszavonás, gyilkosság, fertelmesség, hitetlenség, árultatás, 
részegesség stb. Bálványozás? Vagyis hogy a pápista hit. E , főbűn" mellett 
azonban jócskán részletez ő társadalmi, szociális bűnöket. A fejedelmek és 
urak gonoszságát, nyereségvágyát, sok égrekiáltó gazságát. A vitézlő nép 
dúlását, fosztogatását. A törvénytudók, írástudók, prókátorok és nótáriusok 
megvesztegethetőségét. A nép botozását, méltatlan bírságolását, jogtalan 
adóztatását. Oda lyukad ki, ami minden korban forradalmi szó: , Nagyobb 
orvok és tolvajok vannak azok között, kik aranyláncot viselnek, mint azok 
között, kik vasbékóban fogva tartatnak." Ugyanezt mondja különben a 
kuruc eszmék előfutárjaként Szkhárosi Horvát András tállyai prédikátor is, 
a protestantizmus talán legradikálisabb költője: 


A fejedelmek kegyetlenné lettek, 
és minden lopóknak lopótársi lettek. 


No de ha a reformáció hívei szerint a büntetésnek, vagyis a török 
pusztításnak oka a bálványozás és a társadalmi erkölcsök elvadulása, mi az 
oka a büntetésnek a katolikusok szerint? A magyar ellenreformáció 
legnagyobb alakja, a Habsburg-párti Pázmány Péter, kitől ugyan emlegetni 
szoktuk azt a Kemény Jánosnak tett kijelentését, hogy ha Erdély nem 
vigyáz, , az gallérunk alá pökik az nimet", így felel meg Magyari Istvánnak: 


Hogy az ország romlásának , nem mi, hanem ti légyetek nagyobb okai, az 
ti újonnan toldozott-foldozott, sok régen kárhoztatott eretnekségekből 
összvetataroztatott vallástokkal, mely (mint a viperakígyó fiakról szokták 
mondani) megemészti azokat, kik őket szülték és tartották, igen könnyű 
megmutatnunk". Ez a jellegzetes Pázmány-mondat, mely egyként duzzad a 
szenvedélyes indulattól és a barokkos túldíszítettségtől, a bővítmények 
bőségétől, nagyjából ki is meríti Pázmány álláspontját. Ő visszaüti a labdát, 
s mint hű királypárti és ízig-vérig feudális főpap, a társadalmi erkölcs 
kérdéseit mellőzve, feleletében csupán azt hajtogatja: a török oka , nem a mi 
vallásunk (melyet te káromlóul bálványozásnak nevezsz)", hanem az 
eretnekség, a reformáció. 


Abban a gondolatban azonban, hogy a török: büntetés, az Úristen sújtó 
keze rajtunk, a két egymással szemben álló fél egy pillanatig sem 
kételkedett. Ez a hit még jó kétszáz év múlva Kölcsey Himnuszában is 
eleven (, Haj de bűneink miatt..." stb.). S bárhogy vélekedjünk is ma róla, 
egyet nem feledhetünk: véges-végig ezen a tragikus koron át a kor 
szereplőinek a vértanúság hitért, hazáért, szüntelenül a feje fölött lebegett. 
És a megdicsőülésnek az a reménysége, amelyről Zrínyi Miklós beszél a 
Szigeti veszedelem végén, nem hagyta érintetlenül a halni indulókat, lettek 
légyen óhitűek vagy újhitűek. 

Ahon nyitva látom Istennek országát, 

Ahon jól esmérem nagy Eloim fiát; 

Esmérem, esmérem az Isten angyalát, 

Rothatatlan ágbul tart nékünk koronát. 


Ebéd Csáktornyán 


De híremet nemcsak keresem pennámmal, 


Hanem rettenetes bajvívó szablyámmal: 

Míg élek, harcolok az ottomán holddal, 

Vígan boríttatom hazám hamujával. 

Zrínyi Miklós 

1664. november 18. Csáktornyán, Zrínyi Miklós várában, a kis palotában, 
heten ültek mindössze a szépen megterített ebédlőasztalhoz. Az asztalfőt 
Zrínyi második felesége, a német származású Lőbl Zsófia foglalta el. 
Csaknem zsenge, fiatal asszony volt még, de máris gondgyötört, szomorú. 
Balra tőle a ház ura, jobbra az éppen érkezett fiatal vendég, Bethlen Miklós 
foglalt helyet. Vele szemben ült Zrínyi bizalmasa, Vitnyédi István, a híres 
lutheránus prókátor és főember, meg Zrínyi udvari kapitánya, Guzics 
Miklós. A páteren és egy rokon úrfin kívül nem is voltak többen. A 
vendéget: Bethlen Miklóst meg is lepte, hogy nem úgy, mint odahaza 
Erdélyben, hanem csak ilyen szűk körben esznek. Náluk az uraságoknak 
nagy asztaluk van, udvaruk nemeseivel: szolgáló uraimékkal együtt. Gyors 
pillantással mérte fel a szoba berendezését, a faragott bútorokat, a 
kárpitokat, a terített asztal csinosságát. Több éves tanulóútja alatt sok 
mindent látott, a külföldi módit nyomban felismerte. 


— Itt minálunk kevés tál van, nem sok fogás, vegyen hát kegyelmed 
bőven - kínálta az asszony. 


— Úgy, mint a németeknél? — kérdezte Bethlen, csak hogy a világban való 
jártasságát fitogtassa. 

Az asszony mosolya lehervadt. 

— Magyar szájon de könnyen kiszalad: német. És mindig fitymálva. 

A nyílt arcú fiatal férfi belevörösödött a rendreutasításba. Németre 
fordította a szót: 

— Bocsánatát kérem, nagyságos grófné, de én esztendeig s tovább éltem 
Leidenben, másik esztendeig tanultam Utrechtben az akadémián, távol 
legyen tőlem, hogy én bármi idegen szokást. . . 

A fiatalasszony az ajkába harapott, már bánta az egészet. Mi köze ahhoz 
Bethlennek, hogy őt a saját házában németes asztaltartásáért megszólják. 

— Hallottam már erről a tanulásra szánt nagy utazásról — vetette közbe 
sietve. 

De Bethlent már nem lehetett megállítani. 


— Amikor hazaérkeztem Erdélybe külföldi módi pántlikás köntösben, 
mindenki megítélt miatta. A hátam mögött csak úgy emlegettek: a francia. 


Zrínyi erre sem szólt. Felvonta ívelt szemöldökét. Bethlen észrevette, 
kutatva vizsgálta az arcát, s magában latolta: talán ezt sem kellett volna még 
mondania. Se ezt, se mást a franciákról. 


A csendben Vitnyédi szólalt meg: 


- A hirtelen magyar ítéletet méltán kárhoztatja a grófné, de a mi 
elfogultságunkkal szemben éppoly erős elfogultság áll. Kanizsa ostromát 
nagyságod férjeura javasolta az udvarnak, mégis a megfelelő időt 
elmulasztva, miért nem döntötték el? Azért, mert Zrínyi őnagyságát nem 
akarták a sereg parancsnokának megtenni, Hohenlohe generális fölé emelni. 
Csak a minap tudtam meg, hogy az ügyben mit írt Montecuccoli a 
császárnak. Azt írta: ,Hogy egy német hadvezér fölött horvát 
parancsnokoljon — nagyon erős dolog." 


Az asszony szeme megrebbent, most már az urát szánta azért a horvátért. 


- Montecuccoli generálistól nem is vártam jobbat -— mondta 
visszafogottan Zrínyi. 


Bethlenben egyszerre felrémlett Montecuccoli röpirata és Zrínyi válasza 
Erdély mostani szerencsétlenségéről, Várad elestéről, amit neki apjaura 
külországba is elküldött. 


— Montecuccoliról egész Erdély azt mondja — terelte másfelé a beszédet 
—, cserbenhagyta Kemény János fejedelmet, s veszni Erdélyt. 


S a jó tanuló buzgalmával idézte: — Az ő , soha-meg-nem-ütközni" 
hadművészete csinálta a bajt, s bennünket okolt érte. 


Zrínyi nem kapott a szón, inkább elkomorodott tőle. 


— A bajt nem Montecuccoli csinálta — mondta kedvetlenül —, hanem II. 
Rákóczi György. Ily nagy fejedelemnek, kiben akkora reménységünk volt, 
nem lett volna szabad gondos előkészületek és egyezségek nélkül 
Lengyelországba kivonulnia, a lengyel trónért török engedélye nélkül 
megindulnia. Az ő lengyel királysága — bárhogy vágyott is rá — mind 
töröknek, mind németnek kedve ellen volt. Ebben, mihelyst a fejedelmi had 
kiindult Erdélyből, tüstént egyet is értettek. A baj ebből lett. És abból, hogy 
Rákóczi után, a fejedelem tatár fogságból visszatért főkapitánya, Kemény 
János beleült a másnak szánt fejedelmi székbe. Mikor a tatár biztatta rá, 


hogy beviszi fejedelemnek: ellenállt, de már a németben bizakodva nem 
tudott ellenállni, Bécs pedig csak nagy késedelemmel és rosszul segítette. 


Bethlen az oktató szóra zavarodottan sütötte le a szemét. 


— Az én vékony ítéletem szerint Kemény János nemzetéhez buzgó, igen 
virtuózus úr volt. Önéletírása, mit még Krímben, megláncolt kézzel írt, 
gyönyörködtető és sok tanulsággal szolgáló olvasmány. Én éppen az ő 
fejedelemsége alatt indultam el külországi utamra, az ő úti levelével. S mire 
mostan visszatértem, egy rom az ország, a hadak nyomán még a döghalál 
sem ült el, csaknem olyan éppen, mint mostan a Felvidék, ahogy jöttem 
Trencsénytől Pozsonyig. És a fejedelmi székben Apafi Mihály ül. . . 

— Még jó, hogy ő ül, és nem a török szandzsák bég — vágott bele Vitnyédi 
—, hajszálon múlott, hogy a török nem vetett véget a fejedelemségnek, nem 
kebelezte be Erdélyt a birodalomba. 

— Lehet — mondta Zrínyi még egyre elég mogorván -—, hogy mégis 
Montecuccoli útja, le egészen Kolozsvárig, mentette meg Erdélyt. A török 
ebből megérthette, hogy Erdély fejedelmi státusának megszüntetése: 
háború. Csakhogy a főgenerális rossz parancsot kapott az udvartól. Buda 
vagy Esztergom ostroma helyett, mely Erdélyt a török hadaktól mentesítette 
volna, a helyszínre kellett vonulnia. A hosszú útban, kenyér és lőszer híján, 
tönkrement a serege. Most aztán kígyót-békát kiabál ránk magyarokra, hogy 
a nemesség gabonát, szénát nem adott; honnan is adott volna, a jobbágynép 
bunkóval verte agyon, ha tudta, éhes zsoldosait. De azt, hogy az udvar, 
maga Lipót császár hibázott, hogy is ismerné el! — Keserűen elmosolyodott. 
— Hiszen őfelsége tévedhetetlen! 


Az asszony féltő, szemrehányó pillantást vetett rá. 
— Édes uram — kérlelte. 


— Ej — koppant Zrínyi ökle az asztalon —, öcsémuram előtt nincs miért 
cifrázni a szót! A vasvári békét, cikkelyeit ismeri. Hiába nyert végre 
Montecuccoli, oly béke ez, mintha Szentgotthárdnál vesztett volna. 
Érsekújvár oda van, Várad oda van, Új-Zrínyivár oda van. Minden 
reménységem, törekedésem hiába volt. Hiába hívtam ki a végzetet, hogy 
jobb meghalni oroszlánként, mint élni szamárként, az Isten mégis ezt 
kínálja sorsul. 


Az asszony arca egészen elszürkült ettől a keserűségtől. 


— Egész világ dicséri, magasztalja kegyelmedet azért, amit tett. Itt őrzöm 
a pápa őszentsége levelét, Lipót őfelségéét, a spanyol király aranygyapjas 


rendjét... 


— Mindnek mi haszna? Amit az ember elvet, le is kell azt aratnia. Hiába 
foglaltuk vissza az esztendő elején Dél-Dunántúl török véghelyeit, hiába 
égettük fel az eszéki Dráva-hidat, ha mostan, az esztendő őszén, mindez 
ismét a töröké, s az eszéki híd helyén új híd áll. És ha csak ez történt volna. 
De cikkelybe tették, hogy Új-Zrínyivár, mit magam erejéből építtettem, az 
is az övék lett. Micsoda tenger költség, fáradság és mennyi szenvedés vált 
hiábavalóvá! Hogy Kanizsa várából a török kitakarodjék, hogy azt tartani 
ne tudja, felégettük egész Somogyot, Baranyát. Véges-végig a magyar 
jobbágynép vagyona s élete pusztult. 

Úgy sütött a szavakból a féken tartott indulat, hogy senki sem merte 
folytatni a beszédet. Maguk elé meredve, mintha ott ülnének, némán 
fogyasztották az elébük tett ételt. Bethlen Miklós arra gondolt, hogy miben 
és hogyan különbözik Zrínyi azoktól a lobbanékony, nagyevő, nagyivó 
magyar uraságoktól, akikkel telerakva egész Erdély. Ez itt helyreigazít, 
különbségeket tesz, élettapasztalata szerint gondosan értékel, ha csupa tűz is 
közben. Ennyi ráció és ennyi hév kiben él egyszerre? És nem is lehet vele 
csak úgy nyájaskodva elcsevegni, mint a külhoni uraságokkal. Semmiről, 
vagy látszólag semmiről. Nem lehet előtte úgy beszélni: , úgy hallottam", 
, azt mondják". Érezte, hogy szemtől szemben ezzel a súlyos és komor 
nagyúrral, bizonytalanná válik szájában a szó. Nem Apafi ez, aki fejedelem 
létére hiszékenyen kap az ő fiatal beszédén. És nem is Thököly István, aki 
boros fővel, nekividámodva, aranypénzzel látja kirakva a csillagos égboltot, 
amit másnap beseperhet. És nem Lippay György, az érsek, aki a 
közdolgokat megbeszélve, maga mulatságára eljátszadozott vele: komoly 
képpel faggatva, hogy vajon az ő reformáta hite szerint elkárhoznak-e mind 
a pápisták. Elkárhozik-e maga is az esztergomi érsek? És nem is Vitnyédi 
István, aki hideg jogászi okossága ellenére az általa hozott hírekre csupa 
lobogás lett, és rohanvást jött ide Csáktornyára, hogy a dolgokról Zrínyivel 
együtt beszéljenek. Egyszerre megérezte, hogy nehéz lesz ez a beszéd, s 
hogy a bán gondolkozó elméje mélyebben és világosabban látja a politikai 
összefüggések rendjét, a tervek gyakorlati megvalósításának lehetőségét, 
mint bárki, akivel eddig szólott. Itt tartott, amikor Vitnyédi mégis megtörte 
a nyomasztó csendet: 

— Még ha a leggondosabb, legalaposabb plánum hiúsul is meg, akkor 
sincs más tennivaló — kezdte a maga okoskodó módján —, mint új tervek 
kovácsolása. Igaz, nagyságod ez évi hadi fáradozása — fordult egyenesen 


Zrínyihez — nem vezetett végül sikerre, vagyis hogy a kezdeti nagy siker, 
melyre az egész keresztény világ felfigyelt, nem hozott hozzá méltó 
végeredményt. Szégyenteljes és nemzetünk létét veszélyeztető békét 
kötöttek. Húsz évre újból meghosszabbították a pusztulást. De az, amit 
nagyságod a mostani idők megváltoztatásáért, a török iga lerázásáért tett, 
nem vált ezzel semmivé. Csak fáradozásai egy része, Új-Zrínyivár 
megépítése és a téli háború hadi dicsősége nem váltotta be a hozzáfűzött 
reménységet. Belátom, nagy költség, roppant fáradság a várépítés, de 
példája, virtusa ennek is megmarad. Ahogy él és tovább hat mindaz, amit 
nagyságod a mostan remélt változás lélekbeli előkészítésére cselekedett. A 
Szigeti veszedelemben nemzetünk elé tárt törökverő példakép, a 
hadszervezési és hadvezetési tudós gondolatok sora, a tespedtségből harcba 
hívó Török Áfium! Nagyságod , Fegyver, fegyver kívántatik és jó vitézi 
resolutió!" kiáltása és kívánsága ma már versezetek szerzőinek ajkán is 
visszhangzik. Csak a minap hallottam ezt egy énekben ilyképpen: 
, Fegyvert s bátor szívet..." Ha ez az esztendő jégveréssel pusztította is el 
remélt aratásunkat, új plánumot kell csinálnunk, új aratásra. 


— Vitnyédi uram — mondta szárazon Zrínyi —, az aratás a mi kurta 
életünkre alighanem elmúlott. A béke, mely valójában nemzetünknek lassú 
pusztulása, 1606 óta, Bocskai uram óta tartott, két év híján csaknem hatvan 
éven át. Hatvan év iszonyatos nagy idő, két nemzedék élete. Ezen idő alatt a 
török nyugalomban nem volt, mindig is terjeszkedett, csak a két szőnyi 
béke között, melyek a zsitvatoroki békét meghosszabbították, közel 
négyszáz magyar falut hódoltatott. Visszaszerezni ebből mit tudott az 
udvar? Semmit. Én Várad eleste után, mely Erdélyt dibdáb provinciácskává 
züllesztette, tanáccsal s tettel egyedül azt szolgáltam, hogy az udvar béke 
helyett háborúra készüljön, s hogy a magára ébredt magyar végre ledobja 
török bilincsét. Jól tudja kegyelmed, személyemben is kihívtam a végzetet, 
mert jobbnak találtam hazám iránti kötelességeimet teljesítve, férfimód, az 
ellenség legnagyobb kárára meghalnom, mint hazám pusztulását látnom. 
Ezért építtettem török területen, mintegy a török orra bizgatására Új- 
Zrínyivárát, mit Bécs egyenes parancsára sem romboltam le. Pedig a 
békecikkelyek ilyet meg nem engedtek. Ezért inzisztáltam az udvart 
mindaddig, míg meg nem engedték a téli háborút, a Dráva-híd felgyújtását; 
míg bele nem egyeztek — nagy keservesen és a német rendek 
hadisegélyének reményében -— Kanizsa ostromába. Tudja mindenki, 
kegyelmed legjobban, a háborúba az udvart csaknem belekényszerítettem, s 


a törököt pedig magamra vontam. Mindebből pedig csak pusztulás lett, 
semmi haszon. A török nyert a békével megint, Várad, Érsekújvár, Kanizsa 
a kezében maradt, Új-Zrínyivár romban. A nyert csata ellenére az udvar 
még kétszázezer aranyat is ad a szultánnak. No, egyvalami történt, ha az 
egyáltalában jó, Apafi elismerése fejében, a két hajdúmegyét, Szatmárt és 
Szabolcsot a királysághoz csatolják. Csakhogy Várad eleste után Debrecen 
és a hajdúság meg nem maradhat, Érsekújvár pedig kinyitja a Vág és Nyitra 
völgyét egész az országhatárig. Minden haditudományban jártas ember 
tudja: a vasvári béke határai mellett az ország elveszett. És tíz nappal a 
nyert csata után már alá is írták ezt a gyalázatot. Miért e sietség, hisz 
máskor éveket tárgyalnak? Mert Bécs számára Magyarország semmi! Bécs 
a megüresedő spanyol trón utódlásáért készül küzdelemre. Lipót császár 
sógorával, XIV. Lajos francia királlyal mérkőzik a spanyol világhatalom 
jövendő birtoklásáért. Ily nagy világhatalmi verekedésben Magyarország 
elnyomott fűszálacskáját észre sem lehet majd venni. Mintha nem is volna, 
úgy tekintik máris. 

- Nos, éppen ezért kell — mondta kurtán Vitnyédi — dolgaink 
változtatására új plánum. A török háborúban pénzzel, sereggel minden 
európai hatalmasság részt vett. Csak a francia király Coligny gróf 
vezetésével 13 ezer katonát küldött. A béke miatti felháborodást ki lehet és 
ki kell használnunk. Itt is, másutt is. 


Hirtelen megszakította magát, észbe kapott, hogy még nem jött el az ideje 
a bizalmasabb beszédnek. A grófné a feszült csendet használta fel, hogy 
jelezze az ebéd befejezését. Felkelt, az ételt egészségükre kívánta. Vele 
együtt hajolt meg s hagyta el a belső ebédlőtermet a rokon úrfi, a páter és 
Guzics is. 


Amikor az úrral és Bethlen Miklóssal hármasban magukra maradtak, 
Vitnyédi csak akkor folytatta: 


- Bethlen Miklós uramöcsémet mostan Apafi fejedelem küldte, 
bizalmasan, ország dolgában. De igazánból a francia király levelével 
érkezett a fejedelemhez, Párizs városából rohanvást egyenest. Ebben a 
levélben a francia király igen ajánlja magát, szövetségét. Apafi most 
uramöcsém révén azt tudakolja, hogy ideát a magyar uraságok mint 
vélekednek, mire szánnák el magukat. 


— Ki adta öcsémuram kezébe a levelet? — kérdezte Bethlentől Zrínyi. 


— Turenne marsall — felelte Bethlen —, a francia hadidolgok legfőbb 
intézője. 

— Igen — intett Zrínyi, mintegy jelezve, hogy Turenne-t ismeri. — És kivel 
beszélt még? 

— Colbert nevű úrral, aki a király igen kedves minisztere s egyben a 
királyi ház főintézője. Ő adott cédula ellenében száz aranyat útiköltségül. 
Sokat kérdezett, érdeklődött erdélyi dolgokról,  Törökországról, 
Oláhországról. 

— A királyt nem látta, öcsémuram? 

— Láttam, de nem beszéltem vele. Láttam, amint nagypénteken a 
Tuilleries nevű kertben kezével illette a golyvás embereket, hogy 
meggyógyuljanak. Sok ilyen dolgot tapasztaltam, amit el sem lehet hinni. 

— Gondolom — hárította el Zrínyi a nem oda tartozó dolgokat. — 
Öcsémuram mikor kapta a levelet, és mikor indult Párizsból? 

— Párizsból április 24-én indultam, nyomban, hogy a levelet általvettem, 
és mintha az egész világ megmaradása azon a levélen múlott volna, éjjel- 
nappal bolondul úgy siettem, hogy június 1-én Huszton, június 9-én már a 
fejedelem előtt voltam a gyulafehérvári táborban. Ott titkon a levelet 
általadám, és mivel franciául volt írva, magam is fordítottam le. A 
fejedelem őnagysága esküt vett tőlem, hogy mi tartalma volt, senkinek sem 
mondom. A titkolódzásért a tanácsurak rám erősen neheztellettek is. 


— A levél dolga tehát mégis kitudódott — összegezte Zrínyi. 

Bethlen tekintete megrebbent. 

— Annál jobban, mint titkoltam, nem lehetett titkolni — mentegetődzött. 

Zrínyi elgondolkozott. 

— Bármit ajánlott is a francia király, azt még a fegyvermozgás idején 
ajánlotta. Nem ma, a megkötött békében. 

— Való igaz, de... 

- Sok minden ígérgetés történt itten is — folytatta Zrínyi a maga 
gondolatát —, célozgatás erre meg arra, követe, Grémonville részéről. Írásos 
szó azonban semmi. 


— Én a minap Bécsben Grémonville-t felkerestem. 
— Kinek a megbízásából? 


- A fejedeleméből. Ő küldött, az ő parancsára jártam végig a 
magyarországi urakat is, elmondva a tervekből, amennyit jónak láttam. 
Beszéltem Lippay György érsekkel, Sennyei István veszprémi püspökkel, 
Thököly Istvánnal, Batthyány Kristóffal, gróf Szécsi Györggyel. De 
legfőképpen ideküldettem Csáktornyára nagyságodhoz. 


— Ha Bécsben a francia követtel, Grémonville-lal öcsémuram szemtől 
szemben volt — mondta Zrínyi hűvösen —, úgy arról az udvarban már 
tudnak. Grémonville minden lépését figyelik. Nem is tudom, nem vétek-e a 
józan okosság ellen a levél magvát öcsémuramtól tudakolnom. 


Vitnyédi tiltakozva közbe akarta vetni magát, de Zrínyi kezét felemelve 
folytatta: 


— Mert lehetséges, hogy a francia nemzet, ha a maga érdeke úgy kívánja, 
segítségünkre lesz, lévén hadakozó, dicsőséges, hatalmas, de mi németnek, 
töröknek jobban keze ügyébe esvén, míg ideér, torkunkat szakítják. 
Egyébiránt... — De nem folytatta a mondatot, mert egy belső inasa nyitott 
be, s jelentette, hogy egy savoyai ifjú gavallér, bizonyos Majláni érkezett 
Bécsből, a császár levelével. Majd jött Majláni Guziccsal, a postát általadta, 
s az udvarnaggyal együtt távozott, aki vele volt, hogy kényelméről, 
asztaláról intézkedjék. Két levél is volt. Egy tanácsba hívó deákul, szokásos 
nagy pecséttel Zrínyihez, mint belső titkos tanácsoshoz. A második egy 
német nyelvű, a király keze írásával, kis titkos pecsétjével, amelyben a 
törökkel való békesség és a portai követség ügyében azonnal magához 
rendelte. Zrínyi felhős arccal, hosszan forgatta a levelet, s gondterhelten 
nyújtotta át Vitnyédinek. 

Az sietve végigolvasta mindkettőt, hümgetve latolta őket, majd egyszerre 
csak kitört: 


— Fel ne menjen Bécsbe nagyságod, mert elveszejtik! Ezért a szokatlan 
invitálás! Nem lehet tudni, talán a francia király tízezer arany ajándéka esett 

az orrukba, mit nagyságod jószága pusztulásáért kapott kárpótlásul. 


— Én az aranyakat császár hírével vettem fel Bécsben, és ott is adtam ki a 
sok vendégeskedésben. Az igazat tudó elme neveti a hazug hírt — idézte 
latinul. — Ök maguk is elfogadták a francia segítséget. 


— Mégse menjen nagyságod. Ha nem is került még kenyértörésre a dolog, 
nincs ma az udvarnál gyűlöltebb ellenség, mint a francia. A segítségüket is 
csak azért fogadták el, mert rájuk tukmálták, és nem tehettek egyebet. És 
azt sem tudhatjuk, nem történt-e közben máris valami. Hogy lóhalálában 


siettek a törökkel való békére, annyi bizonyos. Ha fordult a kocka, ellenünk, 
nagyságod ellen fordult. Várni kell, az ilyen személyes, csalogató levél a 
legrosszabb előjel. 


Zrínyi leszegte a fejét, sűrű szemöldöke egybefutott egyetlen sötét 
vonallá. 


— Lipót hívására egyszer már nem mentem. Kimentettem később magam, 
hogy a kurír elkallódott. De ez nem kallódott el. Ha elveszejtenek, tudja 
kegyelmed, ártatlanul, tisztességesen, az igazságért, nemzetemért veszek. 
Igaz, ezt a törökkel való gyalázatos békességet nem javasoltam, senki igaz 
magyar nem cselekedett másképp. — Egy pillanatig hallgatott, valami 
átsuhant az arcán, majd kesernyés mosollyal fordult Bethlenhez. 


— Hogyan is szól az a mesécske? Ismeri, uramöcsém? , Egyszer egy 
embert éppen cipelnek magukkal az ördögök. Jön vele szemben az úton egy 
barátja. — Jaj, te szegény — kiáltott fel a barát —, ugyan rosszul vagy, kinél 
rosszabbul nem is lehetnél. — Rosszul bizony — felelte a szerencsétlen —, de 
mégis lehetnék még rosszabbul is. — Hogy lehetnél, hiszen pokolra visznek, 
s a pokol mindennél rosszabb? — Való igaz, hogy mindennél rosszabb, de az 
ördög urak most mégiscsak visznek, rosszabbul volnék, ha 
megnyergelnének, s magukat is velem vitetnék." 

Zrínyi felkelt az asztaltól. — A mi dolgaink veleje itt rejlik — tette még 
hozzá, lezárva a beszédet. 

Délután pedig ez történt (44 évvel később így írta meg Bethlen Miklós 
Bécsben, haláláig tartó fogsága alatt): 

, Elmenénk vadászni. Zrínyi levetvén a nagy bő csizmát, melyeket a 
telekes bocskorra is felvonhatott, puskával bémene, és szokás szerint csak 
egyedül bujkálván, löve egy nagy erdei disznót... s vége lőn a vadászatnak. 
Estefelé vala. Azonban odahoza a végzet egy Paka nevű vadászt, ki mondá 
horvátul: 


— Én egy kant sebesítettem, mentem a vérin, ha utána mennénk, 
elveszthetnők. 


Az úr mindjárt mondá nekünk Zichyvel ketten: 

— Öcsémuraim, kegyelmetek csak maradjon itt. 

Vitnyédinek, Guzics kapitánynak: 

- Csak beszélgessenek kegyelmetek öcsémuraimékkal... "mindjárt 
visszajövök. 


Csak bocskorban lóra kapa, puska a kezében. Paka után nyargala. A 
savoyai Majláni nevű ifjú gavallér, Guzics öccse, inasa és egy Angelo nevű 
kedves olasz inasa és a lovász nyargalának utána. Mi ott a hintónál 
beszélgeténk. Egyszerre csak hamar ihol nyargal Guzics, mondja a 
bátyjának: 

— Hamar a hintót, oda az úr! 

Menénk, amint a hintó nyargalhat, és osztán gyalog a sűrűbe befuték én, 
hát ott fekszik, még bal kezében, amint tetszett, a pulzus gyengén vert, de 
szeme sem volt nyitva, sem szólott, csak meghala. 


Majláni így beszélte: hogy amint Paka után bément a disznó vérin az 
erdőbe, amíg ők a lovakat kötözték, csak hallja a jajszót. Paka szava volt. 
Majláni legelébb érkezék, hát Paka egy horgas fán, az úr arccal a földön, s a 
kan a hátán. Ő hozzá lő, elfut a kan, érkezik Guzics és Angelo, az úr felkél 
és mondja: 

— Rútul bánék vélem a disznó, de ihol egy fa (melyet csatákon is magával 
hordozott zsebébe), állítsátok a sebnek vérét vele, az arra igen jó. 

Eléggé próbálták véle, de hijába, csak elfolyt a vére, először ülni, azután 
hanyatt feküdni, végre csak meg kelle halni, mert a fején három seb vala. . . 

Rettenetes sírás lőn az erdőben, a legalábbvaló, csak a gyermek is siratta. 
Azt akarják vala, hogy én vigyem a hírit a feleségének, de én, mint új 
esméretlen ember, elvetém magamról Zichy Pálra. Fogók a testet, és amely 
kétfelől eresztős hintóban kimentünk volt, abból az üléseket kihányván, 
abban nyújtóztatók, és én az ablakban ülék, és hazáig fejét, mejjét tartottam. 
Otthon fejér bársony dolmányba öltöztették, és osztán eresztették a 
feleségét hozzája, aki eszén sem volt búvában. Így lőn vége Zrínyi 
Miklósnak. Csuda, hogy oly vitéz sem nem lőtt, sem nem vágott a kanhoz, 
puska, vadászkés lévén nála." 


Egy kalandregény vázlata — tragikus véggel 


1666-1671. 1. kép. A felvidéki kies Stubnya fürdő, ahol a meleg vizű 
tóban betegek keresik gyógyulásukat. Idő: 1666. április. Két esztendő sem 
telt el Zrínyi Miklós halála óta. A fürdőzők között ezúttal egy nagyúr: 
Wesselényi Ferenc, az ország nádora, kíséretével. 

S érkezik a beteg nádor látogatására egy másik nagyúr is, Zrínyi Péter 
bán (Miklós testvéröccse), aki leányának, Ilonának hét határra szóló 


esküvőjéről hazamenet tért be Stubnyára. 


Zrínyi Ilonát nem akárki, hanem a legelőkelőbb fiatal magyar uraság, 
Rákóczi Ferenc választott fejedelem vette el. Valójában Ferenc persze nem 
fejedelem, hanem a töröktől elűzött II. Rákóczi György árvája. Ő most a 
legnagyobb magyar vagyon: a Rákóczi-birtok ura. A beteg nádor és 
látogatója, Zrínyi Péter (rangját, súlyát emeli a friss Rákóczi-rokonság) 
egymással hitlevelet vált, írásbeli titkos szövetséget köt, hogy a haza 
megszabadítására egyik a másikat tűzön-vízen át támogatja. A szövetséget a 
jelenlevő kisebb uraságok is aláírják, s együttesen megbízzák Zrínyi Pétert, 
hogy tárgyaljon XIV. Lajos követével, Grémonville-lal, és kérjen százezer 
forintot Habsburg-ellenes mozgalmuk céljaira. 


Bécs környéki falusi kocsma. Idő: alig egy hónappal később. Három 
kereskedőforma ember beszélget az ivóban nagy bizalmasan. De mintha 
mégsem volnának igazi kereskedők! Ujjukon ékköves gyűrűk, ócska 
köpenyük alatt atlaszdolmány meg csipkés kézelő. És a lefogott beszédük 
is, ami hallatszik azért az ivóban, nem kereskedőemberekre — uraságokra 
vall. Grémonville márki francia követ, Zrínyi Péter és Nádasdy Ferenc 
országbíró a három álruhás. Vitnyédi tervéről beszélnek, hogy mi volna, ha 
a vasvári békével vasra vert magyarok egy francia királyi hercegnek 
ajánlanák fel a magyar koronát. A nádor és Lippay György, az érsek (tehát a 
két legnagyobb rendi méltóság!) ezt a tervet még nem hagyta jóvá, de 
mindketten és a jelenlevők is egyetértenek abban, hogy írásban is kérjék 
XIV. Lajos segítségét. Grémonville Nádasdynak és Zrínyinek ura nevében a 
Rajna mentén birtokot ígér kárpótlásul, ha a terv kudarcba fullad. 


Vadregényes felvidéki út, sűrű erdők, meredek hegyhátak között. Idő: az 
év nyara. Kassa s Erdély felé vonul az úton a Bécsből jövő postakurír. A 
postazsákban levelek, parancsok, császári utasítások pecsét alatt. Gróf 
Rottal, az udvar magyar titkára indította útnak és rendelt mellé kísérőként 
biztosításul fegyveres lovasokat. Egyszerre megmozdul az utat szegélyező 
erdő, felveri a csendet a sűrű fegyverropogás. A magas fenyőtörzsek közül 
lovasok rúgtatnak elő. Néhány kiáltás: , Vágd, ne sajnáld! Egy se maradjon! 
Egy se meneküljön!" 

Egy fertályórába sem telik, már újra csendes a táj, csak a kirabolt tetemek 
fekszenek az úton. 


A postazsákot egy közeli kis várkastélyban remegő kézzel veszi át 
bizalmas emberétől egy nagyúr. Oda tart vele, ahova a király is gyalog jár, s 
magára zárva a reteszt, olvassa végig a leveleket. S mikor végez velük, 
sápadtan jön elő, s mondja bizalmas híveinek: , Erdélyben Bánffy Dénes a 
Habsburgok kémje." (Ez Bánffynak, hiába könyörög majd érte ura előtt 
térden a fejedelemasszony — az életébe kerül.) Most közelről látjuk a posta 
elrablóját, már ismerjük, ő tárgyalt Grémonville-lal is: Nádasdy Ferenc 
országbíró. 

Wesselényi nádor murányi vára. Idő: az év augusztusa. Itt már szép 
számmal összegyűltek az érdekeltek, kik egymást mind ünnepélyes 
hitlevéllel biztosították. A nagyuraságokon kívül itt vannak a felvidéki 
protestáns nemesség vezetői is, és itt van Apafi erdélyi fejedelem 
megbízottja és küldöttje: Bethlen Miklós. Két kérdést tárgyalnak meg. 

Elsőként: végrehajtsák-e Vitnyédi István és báró Petrőczy István 
(Ihököly, a dúsgazdag felvidéki úr sógora) merész tervét, rabolják-e el, 
tartsák-e fogva magát Lipót császárt. 

Az egyik ebersdorfi vadászatról aránylag könnyű lenne elragadni, s 
valamelyik Vág-völgyi várban mindaddig fogva tartani, míg ünnepélyes 
ígéretet nem tesz a magyar kívánalmak teljesítésére. De a terv túl kalandos, 
Wesselényi kívánságára elvetik. Másodikként: tovább tárgyaljanak 
Grémonville útján XIV. Lajossal, vagy kérjenek segítséget olyan 
hatalomtól, amely rögtöni és hathatós segítségre képes. Szapolyai példája 
nyomán kérjék-e a török oltalmát. Wesselényi, a nádor erre hajlik, és szava 
dönt. Bethlen Miklóssal tehát megegyeznek, hogy Apafi követet meneszt a 
török portára, és előterjeszti: a legfőbb magyar méltóságok azt kérik, 
fogadja a szultán védelmébe az országot, válassza az szabadon királyát, kül- 
és belügyeiben legyen független, ám védelemért a töröknek évi 
járandóságot fizessen. Ezt elrendezve, francia helyett a törököt választva, 
szét is oszlik a gyűlés. Egy bökkenő marad csupán. A követ útja 3000 
aranyba kerül. A nádornak pénze nincs, a gazdag Thököly Istvántól veszi 
fel kölcsön a szükséges összeget. 


Drinápoly. Apafi követe, Baló László Ahmed nagyvezér előtt. (Az 
összeesküvőknek nem volt szerencséjük, Baló kétszer tette meg az utat, 
1666 őszén a nagyvezér Kandiában, Kréta szigetén harcolt, s oda nem 
eresztették. Kénytelen volt 67 tavaszán újból leutazni Drinápolyba.) A 
nagyvezér a követtel kegyes, de a terv elől simán kitér: megköszöni Apafi 


jóakaratát, ám a segélykérést elutasítja. Lipót császárral béke van, ő pedig a 
kandiai harcokban van elfoglalva, más háborút nem kockáztat. A tárgyalást 
Panajotti, a nagyvezér tolmácsa fordítja, aki mikor magára marad, minden 
elhangzott szót írásba tesz. Vajon miért? 


A bécsi Burg. A titkos tanács ülése. Idő: 1667 ősze. Jelen vannak: maga 
Lipót császár és német tanácsosai. Magyar részről nincs jelen Wesselényi 
nádor, időközben meghalt, Lippay György érsek szintén meghalt, de ott van 
Nádasdy Ferenc országbíró, aki most már nádor szeretne lenni. Az ülésen 
felolvassák Casanova konstantinápolyi követ jelentését, Casanova pedig ezt 
írja: , Ahmed nagyvezér előtt megjelent az erdélyi fejedelem követe, Baló 
László. Előadta, hogy ura közvetítésével, a legfőbb magyar méltóságok 
egymással a legteljesebb titkos egyetértésben és egységben Magyarországot 
a szultán lábai elé helyezik, és kérik segítségét az országukat tönkretevő 
Habsburg-királlyal szemben. Az  összeszövetkezett főméltóságok a 
következők: Wesselényi nádor, Lippay érsek, Zrínyi Péter horvát bán, 
Nádasdy országbíró. Panajotti — írja Casanova —, a szultán tolmácsa a 
kihallgatást pontosan feljegyezte." Nádasdy ott ül a tanácsban, s a róla szóló 
jelentést lesütött szemmel, de rezzenéstelen arccal hallgatja. Később is csak 
ennyit ír felvidéki híveinek: , A kutya Panajotti elárulta a dolgot." Jó idegei 
lehettek. Pedig éppen hogy nem voltak jó idegei. Csak még idejében neszét 
vette a dolognak, s már előbb maga feltárta az összeesküvést Lipótnak, aki 
a magyarok kétségbeesett indokait amúgy is ismerte, s nyomban meg is 
bocsátott neki. 


Stubnya. Ugyancsak az év ősze. Az érdekeltek újabb gyűlése. Az özvegy 
nádorné, Széchy Mária jelenlétében és helyeslésével elfogadják Bory 
Mihály tervét, mely szerint az egyik bányavárosból Bécs felé tartó 
pénzszállítmányt fegyveresen megtámadják, elrabolják. Így fedezik a 
mozgalom költségeit. (A pénztelenség az egész országban iszonyatos!) 
Ugyanakkor eldöntik, hogy Nádasdyt állítják a mozgalom élére. (Csak 
zárójelben: Széchy Mária nem először tervezője és résztvevője fegyveres 
kalandnak. Házassága Wesselényivel is ilyen kaland volt, Murány várát 
játszotta, a kapukat titkon megnyitva, az ostromló Wesselényi kezére, 
várkisasszonyként az őrködő férfiak háta mögött — csakhogy a mostanihoz 
képest fordított politikai szándékkal: az erdélyi fejedelem hívéből 
Habsburg-alattvaló lett, a megnyitott várból Habsburg-vár. Történetét a 
korszak udvari költője, Gyöngyösi István a Márssal társalkodó Murányi 
Venusban igazán megkapóan színezte ki. 


Ilyen lelkesülten festi Mária asszonyi szépségét: 


Múzsák tudománya nyelvének szólása, 

Hajnali hasadás ajaka nyílása, 

Orcája pünkösdi rózsáknak szállása, 

Wesselényi szívének tüze s lángozása. 

Csak két éve, hogy a költő a nádor udvarában így írt — a huszonnégy 
évvel ezelőtti Máriáról.) 

A nádorné murányi vára. 1668 ősze. A nádor volt bizalmas főemberei, 
elsősorban az imént említett Bory Mihály ráveszik az anyagi gondjai alatt 
roskadozó Széchy Máriát, hogy az összeesküvés összes iratait és titkos 
szövetségleveleit szolgáltassa ki az udvar emberének, gróf Rottalnak. 


Breznóbánya. 1669. Tizenegy Dunán inneni és tizenhárom felvidéki 
megye küldöttei szövetséget kötnek egymással Bécs ellen. Az elkeseredés a 
vasvári béke, az éhség, a nyomor, a létbizonytalanság, vallási elnyomás, 
törvény nélküli állapot miatt akkora, hogy már nem főúri, hanem országos 
szinten folyik a szervezkedés. S nyíltan. 


Eperjes. 1669. A lázongó Felvidék lecsillapítására Lipót gróf Rottalt 
küldi ki. Eperjesre jönnek a nemesség küldöttei s az összeszövetkezett 
főurak: Zrínyi, Nádasdy, sőt I. Rákóczi Ferenc is, aki egy lengyel nemest 
már útnak is indított Lengyelországon át francia segélyért. Rottal 
magyarázza, mentegeti a vasvári békét, Várad elestét, Lipót politikai 
kényszerhelyzetét, s engedményeket helyez kilátásba. A vármegyék 
országgyűlést követelnek. Heves összecsapások után nincs előrehaladás. A 
gyűlés után Zrínyi Péter egy hintóban, érthetetlen sakkhúzással, feltárja az 
összeesküvést Rottalnak, a bűnt Nádasdyra tolva, akit gyűlöl. Rottal jelenti 
a királynak, aki ezúttal már vizsgálatot rendel el — de végül amnesztiát ad, 
vagyis a résztvevőknek ismét megbocsát. 


Csáktornya. 1669. Zrínyi Pétert a vizsgálat hercehurcája ellenére, 
odahaza Csáktornyán újra elfogja a lázas cselekvésvágy. Nyilván a 
mindennapi élet ismétlődő tényei kényszerítik. A Habsburgokkal való 
általános elégedetlenség, mely egyre nagyobb és nagyobb hullámokat vet. 
Hogy segélykérését XIV. Lajos Grémonville útján elutasította, új 
próbálkozásként két követséget is útnak indít. 

Egyet a lengyel királyhoz, másikat, egy végvári kapitánya személyében, 
ismét a szultánhoz, kitől Horvát- s Magyarországot kéri magának. Levelét a 
lengyel udvar megküldi Bécsbe, Panajotti, a tolmács — nemhiába fizeti Bécs 


- ismét feljegyzi a szultán előtt történteket. De Zrínyi sógorával, 
Frangepánnal együtt,  reménységeitől — becsapva, sereget toboroz, 
szabadságot ígérve fegyverbe szólítja a jobbágyokat, megtámadja Zágrábot. 
Várja a török segítséget. De a boszniai pasa nem mozdul. Akkor bizalmasait 
Bécsbe küldi kegyelemért, s amikor vasas német csapatok közelednek, 
maga is Bécsbe szalad. Már fogoly, már vallatják, amikor veje, I. Rákóczi 
Ferenc Sárospatakon megindul, s elfogatja gróf Starhemberg Rüdiger tokaji 
várparancsnokot. Csatlakoznak hozzá ugyan a felvidéki vármegyék, de az 
egri pasa, kiben bízik, itt sem mozdul. Az elfogatások hírére a mozgalom 
hirtelen szertefoszlik. 


Bécs. 1671. április. Egyéves fogság, hosszas kihallgatások után, a magyar 
törvények mellőzésével létrehozott idegen bíróság Nádasdyt, Zrínyit, 
Frangepánt halálra ítéli, s bár külföldi hatalmasságok s a pápa is 
közbeléptek érdekükben, mindhármuknak fejét veszik. Széchy Mária 
vagyona, várai ellenében kegyelmet kap, Rákóczi Ferencet 400 ezer 
forinttal — csillagászati összeg! — megváltja anyja, Báthory Zsófia. Thököly 
István vára ostroma közben meghal, fia, a tizenhárom éves Imre nevelőjével 
Erdélybe menekül. Még néhány kivégzés és hozzá csaknem kétezer 
gyanúsított börtöne és vagyonelkobzása a végső fejlemény. A gyanúsítható 
férfi, ha teheti, Erdélybe menekül bujdosónak. Belőlük áll majd Thököly 
Imre hadainak magva. Az országot nagy katonai erők szállják meg, Lipót 
felfüggeszti a magyar alkotmányt. Ampringen Jánost, a német lovagrend 
nagymesterét kinevezi teljhatalmú kormányzónak. Az udvar Magyarország 
felosztását tervezi, az örökös tartományokba való beolvasztását, a lakosság 
telepítésekkel való cseréjét. 


, Fel akarom használni az alkalmat — mondta Lipót, amikor ellenakciója 
megindult —, hogy Magyarországon másképp rendezzem az ügyeket." 


Felhasználta. 


Miért adták fel magukat s egymást az összeesküvők? Miért bocsátott meg 
nekik két ízben is Lipót? Joggal furcsállja az olvasó: ebben a történetben, 
úgy is mint kalandregényben, valami sántít. Hozzá vagyunk szokva, 
legalábbis a regényben, hogy a dolgok egyértelműek: jók rosszakkal 
küzdenek. Itt a helyzet és a szereplők jelleme nem ily egyszerű. Az 
összeesküvőkben a nemzeti elkeseredéssel szerzésvágy, nagyravágyás és 
politikai meggondolatlanság, sőt jellemgyengeség keveredett el. Lipót 


megbocsátásában meg egyszerű politikai célszerűség volt, a szokotthoz való 
ragaszkodás. Az összeesküvők többnyire a magyarságnak az udvar által 
kiemelt vezető méltóságai voltak. Királyhű szolgálataikat számon tartották 
Bécsben. Wesselényit, Zrínyi Miklóssal szemben, az udvar segítette a 
nádori székbe, s nem ok nélkül. Felesége, Széchy Mária Murány várát 
szerezte meg a Habsburgoknak. Nádasdyból is, a legkétesebb szereplőből, 
az udvari politika csinált országbírót. 


Zrínyi Péter és sógora, az utolsó pillanatban csatlakozott Frangepán 
Ferenc esete más. Zrínyi Péter sem mint horvát költő (a Zrínyiász fordítója), 
sem mint politikus elme nem ért fel testvérével, Miklóssal. S hogy a helyzet 
összetettségére is tegyünk egy célzást: Rákóczi Ferenc és Thököly István, 
az északkeleti Felvidék nagybirtokos urai, amúgy is az ellenséges erdélyi 
politika gyanús magyarországi függvényének  tartattak.  Habsburg- 
lojalitásuk, királyhűségük lett volna Bécs számára meglepő. 

Bárhogy is történt, bármi ellentmondásosan: a szereplőket végső soron a 
magyarság tűrhetetlen helyzete késztette cselekvésre. 


Buga Jakab kuruc hadnagy története 


Mit búsulsz, kenyeres, midőn semmid nincsen? 
Jó az Isten, jót ád, légy jó reménységben! . . . 
Fölnyílik az idő majd az gyenge fűre — 

Hova két szemünk lát, oda megyünk ketten! 
Óh édes pajtásom, hogyne búsulkodnék: 
Midőn az sok gondok rajtam uralkodnak; 

Sok gondolkodások szüntelen fárasztnak — 
Minden órán engem elmémben bágyasztnak. 


Buga Jakab éneke 


1686. Jó volna tudni, hogy mi vagyok én. Az-e, aki voltam, kurucok 
hadnagya, vagy hitet, becsületet eldobott áruló? Jót tettem, rosszat tettem? 
Ki tudja azt nekem megmondani? Ímé, elmondom eddigi életemet. Annyi 
bizonyos: ha szegényen is, de mindig folttalan becsülettel jártam én a 
világban. Hírem-nevem mindenki előtt ép tisztességben volt. S nemcsak 
nekem, de apámuramnak meg öregapámnak is. Az én öregapám vitéz 
böszörményi  hajdúhadnagy volt, akkor bujdosott ki Erdélybe a 
Hajdúságból, amikor az a németé lett. Kifele állt a szekere rúdja, mert a 


felkelt parasztvármegyéket igen segítette. Aztán amikor a szegény pórnépet 
leverték, öregapámért tűvé tették a nádor zsoldosai az egész Böszörményt, 
hogy egy fejjel megrövidítsék, vagy a lábait a széllel hintáztassák. Régen 
volt ez, apámuram is kisgyerek volt még. Mi már akkor lettünk bujdosók. 
Jó emberöltővel a , bujdosók? előtt. Tudja isten, miért, hogyan, de én már 
gyerekemberként is vonzódtam ezekhez a , bujdosókhoz" — így hívta őket 
mindenki Erdélyben. Az idő tájt, amikor Lipót császár sorra nyakaztatta a 
legfőbb magyar méltóságokat, sereglettek ki a Felvidékről, s telepedtek meg 
az erdélyi széleken, a mi vidékünkön. Pedig amúgy az erdélyi népek 
nemigen szerették őket. Hazátlan emberre mindig sok a panasz. De ők a 
németet legalább úgy gyűlölték, ahogy öregapám gyűlölte. 

Nagy ideje már annak, amikor én először közibük álltam. 1672 ősze volt, 
van annak már tizenhárom esztendeje is. Még gyerekember voltam. Akkor 
jártam először kuruc haddal. Akkor lettem kuruc. Úgy hittem fiatalon, 
nekigyürkőzünk, s tüstént megfordítjuk szegény Magyarország sorsát. A 
nekibuzdulás nem is hiányzott hozzá, de ma már tudom, sok minden azért 
hibádzott. Pénz, haditudományban jártas vezető, külföldi segítés, ha 
hadinép volt is elegendő. Mert a fegyveres nép, mint télidőn a varjú, olyan 
hirtelen összeverődött. Lipót császár gondolt akkoriban egyet, és 
elbocsátotta a végvárakból a magyar vitézeket. Elég volt, hogy a bujdosók 
híresztelni kezdték: felfogadják őket. Jöttek mindenfelől. Debrecenből 
indultunk ki a sereggel, Petrőczy István uram vezetésével, s voltunk 
fegyveresek szép számmal, tán 15 ezren is. Kassa alatt meg is vertük a 
kassai német főkapitányt, s napok alatt miénk lett Északkelet- 
Magyarország. Eperjes, Bártfa, Késmárk kaput nyitott előttünk. Még Árva 
várát is elfoglaltuk, a Thökölyek sasfészkét. Nagy volt az öröm. Még a 
pórnép is velünk örvendezett, mert a császár a tízszeresére emelte a szegény 
nép adóját a rengeteg német katona miatt, s étel-ital vására után meg új adót 
vetett. Pénz pedig nem volt, sem az úrnak, sem a jobbágynak. De hát korai 
volt az öröm. Teleki Mihály uram, Apafi Mihály kancellárja vezette a másik 
seregünket. Ő kikapott a szatmári németektől, s azzal fordult is vissza. Mi 
meg szembekerültünk az ellenünk egybegyűlt egész ármádiával. Talán 
lebírjuk őket, ha a hajdúcsapatokat pénzzel, ígérettel nagy titokban meg 
nem veszi a német. A hajdúárulás, az volt a mi vesztünk. Ahogy gyűlt, úgy 
rebbent szét a mi varjúseregünk. Aki megmaradt, ment vissza Erdélybe 
bujdosónak. 


Örömből üröm — keserves lecke volt nekem, de azért nem bántam. Annyi 
tisztult le belőle: ha még egyszer tenni lehet valamit, ott leszek. Csakhogy 
évekig nem volt mit tenni. Jöttek ugyan a hírek, hogy a francia király 
csodás szerződést kötött a bujdosókkal, meg hogy valami főrangú francuz 
uraságot küld Magyarország királyának; de ahogy jöttek a hírek, úgy el is 
ültek. Valami pénzecske azért csordogálhatott a francia királytól, mert a 
bujdosók jól-rosszul, de eléldegéltek. Haza nem mentek, nem is mehettek, 
mert odaát a királyságban cudar világ volt. Se jog, se törvény. Csak német 
erőszak. A vallásunkon levő papokat, prédikátorokat fegyverrel térítették a 
pápisták, s aki igaz hitéhez hű maradt, gályarabnak adták el. Azt mondták, 
az kuruc, s megérdemli. 


Öt év, ha így eltellett. A hetvenhetes év őszén — ha ugyan jól emlékszem 
— egyszerre megmozdult minden. Lengyelországból kétezer fegyveres jött 
át az egyesült francia-lengyel-kuruc hadakhoz. S még valami jött, vagy 
valaki: a mi későbbi jó urunk, Thököly Imre. Magas homlokú, villanó 
szemű, délceg fiatalember volt, magára adó, rátarti. Úgy tudott parancsolni, 
hogy szavának engedelmeskedni kellett. De a többi urakkal szemben — a 
bujdosók között parancsolgatni sokan tudtak —, volt szava a köszönetre is. 
Az embert nem a családja, jószága, hanem a tettei után becsülte. Nem nézte, 
jobbágy-e avagy nagyságos úr. A szíve pedig a helyén volt a veszedelem 
kellős közepén is. Én tüstént kinéztem belőle, ő lesz az alkalmatos 
generálisunk. De ő is kinézett engem magának. Igló vagy Rózsahegy alatt, 
már nem is tudom, odarúgtatott elénk, tűz mellett táborozó lovasokhoz. 


— Azt a kis berket odatúl, kentek megszállják. Rejtekezve. Ha a német 
megszalad, akkor ugranak elő. — S rám bökött. — Kend szava parancsol. 
Láttam már verekedni. Csata után pedig elvárom. 


Így lettem az ő személyének embere, s később, szavából, kurucok 
hadnagya is. Bár ne lettem volna, kevesebb bú mardosna mostan. Mert a 
szegény kuruc lelkiismeretét egy féreg rágja mostanság, az enyémet pedig 
kettő. Ámbátor magában az az egy is elegendő. Mert mi mind, az egész had, 
akik életünket arra tettük, hogy vágjuk a németet, országunk, hitünk, 
életünk nyomorítóját, most egyszerre csak azon találjuk magunkat, hogy a 
német oldalán vágjuk a törököt. Országunk, életünk másik nyomorítóját. 
Mert most azt lehet vágni, úgy tetszik, annak jött el az ideje. 


Bizony csaknem elhagyja azt az ész, aki ebbe jobban belegondol. 
Thököly Imre alatt hét esztendőt végighadakoztam immár, mellette jóban- 


rosszban kitartottam. Előbb megint csak Teleki Mihály uram vezetésével 
mozdultunk ki, egész Erdély hadseregével — ami fabatkát sem ért —, aztán 
már csak a magunk kuruc erejéből, a török segítségével. S mindig is nagy 
hittel, hogy legalábbis a beste némettől megszabadítjuk az országot. És 
bizony nem értelem nélkül. Mert a mi hosszú hadakozásunk alatt volt benne 
vereség, volt benne siker — Északkelet-Magyarország végül is a miénk lett, 
az erdélyi részektől a Garamig. Már pénzt is verettünk, rajta állt: , Thököly 
fejedelem, a magyar részek ura." Ott voltam én fejedelem urunk Munkács 
várában tartott fényes esküvőjén Zrínyi Ilonával, Rákóczi Ferenc 
özvegyével. Ott Kassa fellegvárának elfoglalásakor, ott, amikor Ibrahim 
budai pasa , Éljen a magyar király"? kiáltással üdvözölte. Ott a fejedelem 
kassai országgyűlésén. Ott, amikor a szultán athnaméja nagy ünnepélyesen 
Magyarország királyává tette. 


A Bécs elleni felvonulásban is elöl jártam. Akkor történt a baj, sorsunk 
fordulása. Vagy nem is tudom, baj történt-e igazánból, jó volna, ha biztosan 
tudnám. Mert a mi kuruc sikereinken felbuzdulva, Kara Musztafa 
nagyvezér százezernyi haddal jött akkor, hogy elfoglalja Bécset. Igen, de a 
német sereg előbb bennünket kurucokat vert tönkre Pozsonynál, majd az 
egyesült keresztény seregek tönkreverték Bécs alatt meg Párkánynál a 
törököt. S megvették tőle nyomban Esztergomot is. Ettől kezdve a 
keresztény hatalmasságok úgy nekibuzdultak, hogy ,szent ligában" 
egyesültek, a lengyel király, Lipót császár, a pápa, Velence, hogy most 
végre felszabadítják Magyarországot. El is foglalták Visegrádot, Pestet, 
ostrom alá vették Budát, bennünket kurucokat szétvertek Eperjesnél. A föld 
megindult alattunk, török pártolta magyarok alatt. Csakhogy mi nagy 
keserveink közepette is, így igaz, míg egyik szemünk sírt, a másik szemünk 
nevetett, mert ha Buda felszabadulna a gaz pogány töröktől, ha az ozmán 
hadak országunkból kitakarodnának, az mégis örvendezni való, nagy jó 
dolog lenne. Tudom, ha lesznek még maradék magyarok, akik ezt a mai 
hadakozást túlélik, azok meg fogják érteni a mi kettőbe hasadt lelkünket. 
Talán-talán még mi magunknál is jobban megértik, mert nálunknál is 
jobban általláthatják majd, hogy mi mire volt jó. Annyit azért már én is 
látok abból a magasabb igazságból, hogy a mi vérünk hullatása, a némettel 
való bátor veszkődésünk nem volt hiába, ha a Thököly királyságához fűzött 
reménységeink szerte is foszlottak. Mert a mi bátorságunk s hitünk 
fordította meg Lipót őfelségét, a mi csatanyeréseink miatt küldte el 
Ampringen kormányzót, adta vissza országunk törvényeit. 


Mégsem vágtam én hiába hét esztendőn át a németet. 


Csakhogy mi lesz holnap, azt szeretném én tudni. Mi lesz most, hogy a 
mi kuruc erőnk egyik napról a másikra szertefoszlott? 


Ez történt ugyanis a múlt év őszén, vagyis 1685 októberében: Thököly 
fejedelem urunkat magához hívatta Ahmed váradi pasa. Nem nagy csapattal 
mentünk Várad alá, én is ott voltam urunk kíséretében. Jön egyszerre 
hozzám egy főtörök, egy Mulykó nevű, magyarul jól tudó, s mondja: 

— Kapjatok lóra, s menjetek, amíg lehet. Thököly uramat a pasa elfogatta! 


Nem hittem neki, de ahogy látom, a török gyalogok kétfelől is oldalba 
kapnak bennünket, s már vágtat is felénk a fejedelem egyik inasa, de a lovas 
testőrök utolérik, s szemünk láttára levágják. 


Elkiáltom magam: 
— Lóra! 
S azzal elvágtattunk. 


És a hír igaz volt. Túszul szánta szegény fejedelem urunkat a budai pasa 
a császárral való békekötéshez. 


A hitetlen török gonosz cselvetéséből pedig ez lett: tíz nap alatt mind a 
kuruc hadak, vagy 17 ezren felesküdtek a császár hűségére, császár 
zászlajára. Mert Lipót őfelségének volt esze, teljes kegyelmet és amnesztiát 
kínált mindenkinek, aki a gyűlölt német zászlóra felesküszik. 


Hánytorgott bennem a lélek, de felesküdtem én is tőrbecsalt szegény 
urunk bosszújára, török kiűzésére. Lenyeltem, megemésztettem magamban: 
hét éven át űztem a németet, s most a németé vagyok. 


Csakhogy a minap új hír jött táborunkba: a török tettét nagy hirtelen 
megbánta, szultán parancsára fejedelem urunkat ismét ünnepélyesen 


felkaftánozta, erős segítőcsapatokat rendelt melléje. Újra gyűlik fejedelem 
urunk körül a had. 


Mitévő legyek hát? Becsületemet vesztettem máris, hogy futton-futva 
nem igyekszem táborába? Melyik esküm szentebb, melyiket kövessem? 
Thököly zászlaját szolgáljam? A törökverő császári zászlót kövessem? 

Mi lesz az országgal, ha nem leszünk mi kurucok, nem lesz erő többé 
császár hajlítására, Bécs rettegtetésére? 

Szólnak a dobok. Indul a sereg Buda ostromára. A vitézeim már felültek. 
Lesz min töprengenem a hosszú úton: az Úristen színe előtt hogyan adok 
számot fejedelem urunknak fogadott hitemről? 


Rüdiger Hitzkopf szász zsoldoskatona 
magakáromlása 


1686 őszén. 

Én négylábú, én jászol-elé-való, aki vagyok, én Rüdiger Hitzkopf! Nem 
forrófejű, mint a nevem mondja, de hígagyú, lágyeszű, bomlottfejű 
Rüdiger! Bekaptam a horgot, be én! Elhittem, hogy Magyarország, ha nem 
is tejjel-mézzel folyó Kánaán, de mégis olyan ország, ahol megszedi magát 
a zsoldos. Szemesnek áll a világ, mondták, s aki szemes, hát az talál ott 
magának elegendő szemre- vagy zsebrevalót. Mi mindent meséltek! 
Amikor a 3. vallon ezred hazatért, a genti meg a bruges-i piacokon arany-, 
ezüstserlegeket, drágaköves ékszereket árult még a legutolsó zsoldoskatona 
is. És a pénzes zacskóik meg degeszre tömve. Mikor volt az, ha volt 
egyáltalában? Száz évvel ezelőtt! Azóta ezt a nyavalyatörte országot évente 
tővel-heggyel felforgatták arany, ezüst vagy bármi marha után a zsoldosok, 
a tatár, a török, a kuruc meg a német adószedő, hogy könnyebb a kazalban 
elrejtett tűt megtalálni, mint itt az aranyat. Könnyebb, mert arany, az itt 
nincs. No de majd a török arany, a hadizsákmány! A turbánok drágaköves 
forgói, a matringok, ékköves kardok! És persze a háremekben őrzött, 
gyönyörű török buják! Róluk álmodozik a zsoldos, amikor álmodik. No, 
erre csak annyit: köpök a háremhölgyekre, a mesés keleti ékszerekre, 
hadizsákmányra. Csalás, ámítás, hazugság. Köpök az egész országra! Ha 
innen ép bőrrel hazakerülök a zsolddal, amivel persze tartoznak, hát 
gyertyát gyújtok minden héten a csodatevő Szűz Mária oltárán. Mert az 
aztán igazán csoda lesz, világraszóló csoda. 

A háború, az háború. Tudni kell, csak semmi érzelmesség. A katona, az 
katona. Odaüt, ha nem kap enni-inni a polgártól, a paraszttól. Derék tanács! 
Itt üthetsz, öcsém, ha találsz kit, akkor se lesz ennivalód. Nem ország ez. 
Temető. Éjszakai vadak tanyája. És a magyarok nem emberek. Két 
szememmel láttam olyan parasztot, aki inkább halálra pörköltette magát, de 
a vermelt kis búzáját oda nem adta. Amikor el akartuk kaparni, hogy baj ne 
legyen a dologból, akkor bukkantunk rá a veremre. Hát ember ez? És jaj 
neked, ha a seregtől kicsit elkóborolsz, vagy magadban rád talál. Leüt 
kapával, ásóval, elsarlózza a lábikrádat. Odahaza a mi vidékünkön, vagy 
bárhol, amerre jártam, német, francia vagy olasz földön, ha az ember egy 
kicsit megszorongatta a polgár torkát, nem is erősen, hogy a lélek azért bele 


ne szakadjon, hát volt ott egyszeriben étel-ital bőven. S ha hüvelykujját a 
porcogókon rajta is tartotta, lett némi arany-, ezüstmarha is. De itt? Mi van 
itt? Nincsenek is polgárok. Pedig hadakozni csak ott jó, ahol város van, meg 
polgáremberek vannak, mert azok jobban féltik az életüket, mint a 
pénzüket. 


No de Buda vára. A magyarországi török pasalik székvárosa. Hogy ott 
micsodás török kincsek lesznek! A 23 mecset szentélyében mennyi keleti 
aranymarha! Néztük, néztük három hónapon át vagy nyolcvanezren odalent 
a vár alatt, hogy mi mindent lehet majd kihordani, elragadni azokból a 
mecsetekből. Ha ugyan a magyar hajdúk meg a talpasok meg nem előznek 
bennünket. Mert azok az ostromkor mindig elöl mentek, meg sokan is 
voltak, úgy 14-15 ezren. Vágni, ütni, nyársalni való népség. Jó félév előtt 
még a török oldalán állottak. Három év előtt ott parádéztak Bécs falai alatt, 
miattuk az udvar még Linzben is reszketett. A fegyverük, a rongyos 
gúnyájuk, a süvegjük, mint a töröké. Csata közben az isten se tudja, 
mellettünk vannak-e vagy ellenünk. Még jó, hogy derék vezéreink őket 
szánták ágyútölteléknek. Hadd hulljanak. 


Végre az aszályos hőség után, szeptember másodikán megvettük 
kínkeservvel Budát, azt a hullabűzös, nyomorúságos ólat. Én jártam benne, 
mielőtt leégett. Volt benne ha kétszáz romos ház, egy sereg kaszárnya meg 
fürdő. Egy kis lisztet ha szereztem az egyik török sütőházban, meg bor volt 
a pincékben. Tisztességgel leihattam magam. Az jó, egyedül az jó a pestis 
ellen. Mert a döghalál a várban persze benne volt. Fel is égették hát a várost 
a háromnapi szabad rablás után, ami nem ért semmit. Annyi tenger 
zsoldosnép néhány száz zsidó kereskedőt tudott csak megkopasztani. Ölni 
nem is volt szabad őket, csak csigázni. Én meg még erről is lemaradtam. 


Csak valami festett, aranyos kötésű könyveket szedtem föl a hullák 
közül, ott voltak kihajigálva. Később eldobtam, mondták, mit sem ér. 


És ez még semmi, ez az ostrom a vérhastól fetrengő seregben, a hőségben 
Buda alatt, dohos vagy sótlan kenyéren. Rüdiger Hitzkopf hatökörnek, aki 
vagyok, ez volt még az úri élete. S a Dunántúl meg a Felvidék, ahol 
végigvonultunk, ennek a döglött országnak az eleven része. Mert Buda alól 
Lotharingiai Károly herceg meg Bádeni Lajos őrgróf parancsára 
megindultunk délnek. Egy részünk ment végig a török Dunántúlon. 
Simontornyának, Pécsnek, Eszéknek. Más részünk végig az úgynevezett 
Alföldön, bele a török birodalom hasába. Caraffa generális vezetése alatt. 


Én ide kerültem. Mondok magamban, ez jó. Mert ez a Caraffa nem olyan 
gyenge szívű vezér, mint a bajor választó, aki Budavárában is 
megkegyelmezett az asszonyoknak, polgároknak, kereskedőknek, pedig ők 
is harcoltak a falakon. Ez a Caraffa tudta a csíziót, kisimogatta, 
kisimogattatta a pénzt meg az ennivalót a lakosokból. A múlt őszön, hogy 
Debrecent megszállta, szép sorjában, házról házra küldte a zsoldosait. Nem 
maradt ki ott egy fia garas, egy véka búza a beszolgáltatásból. Igaz, néhány 
polgár levágta előbb a családját, meg magát a gerendára felkötötte, mert 
nem akarta megpróbálni, hogy mi zsoldosok hogyan csináljuk. Szóval 
Caratfában bízni lehetett. Ez vitt romlásba. Az én kárhozatos 
jóhiszeműségem. 

Elborul az agyam, ha csak arra gondolok: mehettem volna az Újvilágba 
is! Szerencsét próbálhattam volna Amerikában. De hogy mégis jobb, 
biztonságosabb Európa. Nem süllyed el veled a hajó, nem lőnek mérgezett 
nyilakkal az indiánok, nem veszel szomjan a sziklás pusztaságon. Nem 
csípnek halálra ismeretlen legyek, szúnyogok, bogarak. Ó, a jó öreg 
Európa! No, most itt vagyok a jó öreg Európa közepén. 

A hajó elsüllyedhet, de a tengerben úszhatsz. Itt zsombék van, ami lehúz, 
sással, kákával teli víz, belekeveredsz lovastul. Szeptember van, esik az eső, 
a dágványos út két oldalán elvadult bozót, szittyós rét, sásos víz. Napok 
vonulásán át csak víz és víz. És persze közben szomjan halhatsz, csakúgy, 
mint a hajótöröttek. Mert vizet inni halál. Bűze van ennek a víznek, és kút 
persze sehol. Mert falu sehol. És ha mégis akad kút, egy-két hulla abban is 
oszladozik, biztos lehetsz benne. Én mindeddig sült csermakk levével 
óvtam magam a vérhastól. Ha tehettem, főtt vizet ittam, mint a tiszt urak. 
De útszélen, bozótban, erdőben táborozva hogy főzzön vizet is az ember? 
Mert Buda óta véges-végig az úton se város, se falu, se tanya. Semmi, de 
semmi! Néhány romfalu, vagy romtemplom. Egy falu- vagy városféle ha 
volt, de az meg üres. Végigvonultunk rajta, egy kutya el nem ugatta magát, 
egy kakas nem kukorékolt. Aki élt, elfutott előlünk. Valamikor híres volt a 
nürnbergi vásáron a török részről hozott magyar marha. Egy gulyát nem 
láttam, még messziről sem, egyetlen gulyát! 

A poggyászt nyolcökrös szekerek hozzák utánunk, csakhogy a sárban 
elmaradtak. A kenyérporcióért úgy kell az elülső csapatoknak hátraküldeni. 
Van nap, hogy nem is jön meg a kenyér. Aki ügyes, esténként halászik, s a 
halat tűzön pirítja. 


Aki engem a seregbe zsoldosnak felírt, egy Burger nevű őrmester, egyik 
este a csapatom mellett szállásolt. Mondom neki: 


— No, őrmester úr, ez az a csuda jó ország, amiről maga mesélt? 
Mordul nézett rám, igen mordul. 


— A háború az nem báli mulatság, öcsém — vetette oda. — Nem kellett 
volna feliratkozni. 


— De az ilyen meg olyan... — mondtam erre én. — Voltam már zsoldban 
sokfelé, de ilyen vidéken még nem. Egy vetést, egyetlen vetést mutasson, 
nemhogy csűrt vagy istállót! 

— Majd mindjárt mutatok én... — s kapott a kardjához. 

No, jó — gondoltam -, csak várj, találkozunk még! Mert ha én egyszer 
innen ép bőrrel hazaveckelődöm s ő is, hát akkor én apránként nyúzom le 
róla azt az ép bőrét. 


Így értünk vagy tizednapon valami palánkos-nyomorúságos faluféléhez. 
Szegednek vagy mi fenének hívták. Legalább mi, akik elöl jártunk, tető 
alatt hálhattunk. Sok köszönet ebben sem volt. A nagyvezér serege, az, 
amelyik Buda felmentésével is megpróbálkozott, előttünk vonult ki. Tele 
volt a város bűzzel, hullával, pestissel. Az a néhány család, aki a városban 
lézengett, tőlünk leste a kenyeret. Jobb volt, hogy továbbmentünk. 
Csakhogy az út most már véges-végig, ahogy a török előttünk vonult, tele 
volt ganéjjal, döggel, megfeketedett hullával. Még a bűze is borzasztó volt. 
De mi csak mentünk erős iramban, hogy végre a törököt utolérjük, 
megtanítsuk: nem az övé többé ez az ország. Ez az egy, ami így-úgy, de 
tartotta még bennünk a lelket. Megmondták már a toborzáskor is, mostan a 
törököt kiverjük. Szétrohadt, haldokló nagy test az, nem bír ellenállni. Igaz, 
száz év előtt is már, mondják, ezzel toboroztak. Akkor kellett volna. Akkor 
biztos nem volt még egész Magyarország puszta temető. 

A hírhozók éppen most mondták: Zenta körül állapodott meg a török. 
Úgy látszik, csatára készül. Csak ne kóvályogna a fejem, lennék kicsit 
virgoncabb. Hogy belénk esett a döghalál, a pestis, mindenki a mirigyeit 
tapogatja, hogy dagadnak-e. Meg is ette a fene azt, akinek már dagad. Én 
azért nem félek, most néztem éppen. Nem bizonyos, hogy nem dagad, de 
valahogy furcsa. Hónaljban kivált. Ágyéknál egész rendes. 

Azt azért megfogadom magamnak. Ha feldagadok, odamegyek Burger 
őrmesterhez, ha kell, az utolsó erőfeszítéssel is, és se szó, se beszéd, 


felaprítom. Fel én. Ne mondja majd odahaza szemforgató nagy 
sóhajtásokkal: 


— Szegény jó Rüdiger, hősi halált halt a pogány török ellen. 
Bizony ne mondhassa! 


Jobb azért itt az útszélen kicsit megpihenni. A sok lovaglás rázott talán 
össze, attól émelygek. 


—- Hé, koma, gyere csak! Úgy látom, közéjük tartozol. Mi van az 
őrmesterrel?... Micsoda? Hogy leesett a lováról? Benne van a dög? Ülj le 
csak ide, mondjad. Ej, no, gyere csak! Mit ijedezel?... Hogy az arcom 
nekem is fekete? Te barom, te, csak a fejem kóvályog... A mirigyeim, a 
mirigyeim nincsenek is nagyon megdagadva. . . 


A korszak vége, az új kezdete 


Buda felszabadítása után az egyesült keresztény sereg kiverte a törököt a 
Dunántúlról, és Szeged alatt Zentánál megverte Szulejmán nagyvezért is. 
Az apránként kifejlesztett, zárt nyugati haditaktikának (kötelékben való 
irányított mozgás, egymással összehangolt, pontos harci feladatok) képtelen 
volt az ösztönös és könnyen bomló török sereg ellenállni. 


A régóta mutatkozó és, sajnos, fel nem mért ozmán hanyatlás biztos jele 
volt a hadi hanyatlás: minden egyes csatában pánik tört ki a török soraiban, 
s rendezetlenül megfutott. (Zrínyinek volt igaza: legkevesebb 30-40 évvel 
előbb ki lehetett volna már verni!) 


S bár a felszabadító háború a kezdeti nagy keresztény sikerek után (86-ra 
a Duna vonala Belgrádig, s 90-ben Erdély is a császáriak kezébe került) 
még jó tíz évig elhúzódott a francia király támadása miatt, de végül 1697- 
ben a legkiválóbb császári hadvezér, Savoyai Jenő, megint Zentánál, 
befejező győzelmet aratott. A karlócai békében 1699-ben a török lemondott 
Magyarország birtokáról. A több mint 150 éves török kor lezárult. Az 
elnéptelenedett, kizsarolt, felélt ország a töröktől felszabadult; a 
magyarságról egyik jármát levették. Új korszak következett, a 
Habsburgoknak immár kizárólagos uralma alatt. S az új korszak nyitánya 
volt az elfojtott hegyaljai jobbágyfelkelés 1697-ben, még a győzelem 
évében. Első felvonása pedig: négyéves ,béke? után Thököly Imre 
mostohafiának, II. Rákóczi Ferencnek 1703-ban megindult szabadságharca. 


Időrendi táblázat 


Előzmények. A török fenyegető terjeszkedése 


1332 Török csapatok először kelnek át Kisázsiából a Balkán-félszigetre 


1389 Az első rigómezei csata. A törökök döntő győzelme a szerbek és a 
bosnyákok fölött. Az első török portyázók Magyarországon 


1396 A nikápolyi csata. A törökök megfutamítják Zsigmond magyar 
király hatalmas keresztes hadát 


1428 A török támadni kezdi a magyar királyság déli védelmi vonalát. 
Elfoglalja átmenetileg Galambóc várát. Megveri Zsigmond királyt 

1439—40 A török beveszi Szendrő várát, megostromolja Nándorfehérvárt, 
elfoglalja egész Szerbiát 

1444 A várnai csata. A törökök visszaszorítására indított hadjárat nagy 
veresége. Ulászló magyar király a csatában elesik 


1448 A második rigómezei csata. Döntő török győzelem. Hunyadi János 
is alig menekülhet 


1453 A bizánci császárság bukása 

1456 Nándorfehérvár ostroma. Hunyadi népfölkeléssel és idegen 
segítséggel megvédi a várat 

1459 A török ismét elfoglalja Galambóc várát 

1463 Mátyás király visszafoglalja Jajcát és Észak-Bosznia más várait 

1479 Báthory István és Kinizsi Pál serege Kenyérmezőn legyőzi az 
Erdélyt dúló törököket 

1492—93 Török csapatok dúlják Erdélyt 

1520 II. Szulejmán lesz a török szultán 

1521 Szabács és Nándorfehérvár, majd Zimony eleste 


A mohácsi csatától a hódoltság koráig 


1526. VIII. 29. A mohácsi ütközet. A magyar sereget szétverik. II. Lajos 
magyar király életét veszti 


1526. IX. 2. Lajos király felesége, Mária Habsburg főhercegnő 
elmenekül Budáról 


1526. IX. 11. II. Szulejmán szultán bevonul az elhagyott királyi várba 


1526. IX. 26. Szulejmán — hadak hátrahagyása nélkül — elhagyja Budát, s 
X. 9-én seregeivel együtt kivonul az országból 

1526. XI. 11. Székesfehérvárott királlyá választják Szapolyai Jánost 

1526. XII. 16. Pozsonyban Mária özvegy királyné, Báthory István nádor 
és néhány főúr királlyá kiáltja ki Ferdinánd Habsburg főherceget 

1527. IX. 26. Ferdinánd spanyol és német zsoldosai, mindössze tízezer 
fő, Tokajnál tönkreverik Szapolyai hadait 

1527. XI. 3. Ferdinándot Székesfehérvárott királlyá koronázzák 

1528. I. 27. Szulejmán szövetséget ígér János királynak 

1529. VIII. 29. Szulejmán a mohácsi mezőn pártfogásba veszi János 
királyt mint alattvalóját 

1529. IX. 7. Szulejmán elfoglalja Budát, és átadja János királynak; IX. 
26—-X. 14. Bécset ostromolja 

1530 János király kormányzóvá teszi a kalandor Grittit 


1531—32 Az ország védelmével elégedetlen nemesek és főurak babocsai, 
bélavári és berenhidai gyűlése 


1532 Szulejmán újabb hadjáratot indít Bécs elfoglalására. Kőszeg 
ostroma 

1533 Szulejmán Ferdinándot fiává fogadja, adó nélküli hűbér gyanánt 
meghagyja Ferdinánd kezén Magyarország nyugati országrészeit 


1537 Ferdinánd sikertelen törökellenes hadjárata. Katzianer eszéki 
veresége 


1538 A váradi béke, Ferdinánd és János titkos megegyezése 

1539. II. 23. Szapolyai János és Izabella esküvője 

1539. IX-X. Lasky Jeromos elárulja a Portán a váradi békét 

1540. VII. 7. János királynak fia születik: János Zsigmond 

1540. VII. 22. János király halála 

1541. V. 4-VIII. 21. Roggendorf császári tábornok Budát ostromolja 


A három részre szakadt ország 


1541. VIII. Szulejmán Buda alatt megveri Roggendorfot, a várat csellel 
elfoglalja, Török Bálintot, a csecsemő király gyámját elfogatja. Az ország 
három részre szakad 


1543 Szulejmán új hadjárata a hódoltság (Budai vilajet) kiszélesítésére. 
Elfoglalja Valpo, Pécs, Siklós, Esztergom, Tata, Székesfehérvár várát 
1547 Ötévi béke a törökkel 


1549. IX. 8. A nyírbátori egyezmény, melyben Martinuzzi megállapodik 
Erdély Ferdinándnak való átadásáról 


1551 Ferdinánd mintegy hatezer zsoldossal Erdélybe küldi Castaldo 
őrgrófot. Martinuzzi a törökkel való taktikázása miatt Castaldo szemében 
gyanússá válik, s ezért az megöleti 


1552 Szulejmán Erdély átadása miatt új háborút indít. Eger sikertelen 
ostroma. Elesik Temesvár, Arad, Lippa, Ság, Gyarmat, Drégely, Veszprém 
és Szolnok 


1559 Béke Ferdinánd és a török között 

1562 Újabb béke Ferdinánd és a török között 
1564. VII. 25. Ferdinánd halála. Utóda Miksa 
1566 Szigetvár eleste. Szulejmán halála 


A magyarság harca a Habsburgokkal 


1571 János Zsigmond halála. Báthory Istvánt török jóváhagyással erdélyi 
fejedelemmé választják 

1575. XII. Báthory Istvánt a lengyelek — a Habsburgok jelöltjével 
szemben - királlyá választják. 

1576. X. Meghal Miksa király. A trónon fia, Rudolf követi. Uralkodása 
alatt tetőzik a magyarellenes Habsburg központosítás 


1585 Meghal Báthory István lengyel király és erdélyi fejedelem. Utóda 
Báthory Zsigmond 


1593 Az úgynevezett tizenöt éves háború kezdete 

1594 Balassi Bálint hősi halála Esztergom ostrománál 

1595 Bocskai István gyurgyevói győzelme 

1596. X. A tizenöt éves háború legnagyobb csatája Mezőkeresztesnél 


1597 Báthory Zsigmond lemond a fejedelemségről. Erdély pusztulása 
Rudolf császár biztosai kezén 

1604 Bocskai István Habsburg-ellenes felkelése 

1605 Bocskait a szerencsi országgyűlés Magyarország és Erdély 
fejedelmévé választja. A rendek az országgyűlésen kimondják a katolikus 
és a protestáns vallás egyenjogúságát 

1605. XII. 12. A hajdúk kiváltságlevele. Bocskai letelepíti őket a saját 
birtokain, és közös nemességet adományoz nekik 

1606. VI. A bécsi béke Bocskai és a Habsburgok között. A béke 
orvosolja a rendi sérelmeket, biztosítja a protestánsok szabad 
vallásgyakorlatát. Bocskainak juttatja a Részekkel, valamint Ugocsa, Bereg 
és Szatmár megyével megnövelt erdélyi fejedelemséget 

1606. XI. Bocskai közvetítésével a törökök és a Habsburgok megkötik a 
tizenöt éves háborúnak véget vető zsitvatoroki békét 

1606. XII. 29. Bocskai halála. Rákóczi Zsigmond, Erdély fejedelme 

1607 A hajdúk felkelése 

1608. III. Báthory Gábor a hajdúk segítségével lemondatja Rákóczi 
Zsigmondot az erdélyi fejedelemségről 

1608. IV-XI. A magyar és az osztrák rendek szövetsége Mátyás 
Habsburg főherceggel. Zömmel hajdú seregük lemondatja Rudolf császárt 
Mátyás javára. A rendi sérelmeket orvosló pozsonyi országgyűlés 

1613. V. 1. Bethlen Gábor, Erdély fejedelme 

1618—-19 A cseh rendek felkelése a Habsburg-uralom ellen. Bethlen 
Gábor a csehek megsegítésére Bécset ostromolja, de Homonnai támadására 
kénytelen visszavonulni 

1620. VIII. Bethlen Gábort Magyarország királyává választják 

1620. XI. 8. A Habsburg-hadak a fehérhegyi csatában döntő győzelmet 
aratnak a cseheken 

1621. XII. A nikolsburgi béke Bethlen és a Habsburgok között 

1626 Angliával, Dániával és Hollandiával szövetségben Bethlen újabb 
hadjárata Bécs ellen 

1627 II. Ferdinánd és a Porta követei Szőnyben újabb 25 évre 
meghosszabbítják a zsitvatoroki békét 

1629 Bethlen Gábor halála. Utóda: I. Rákóczi György 


1632 A Felső-Tisza vidéki paraszt felkelés 
1636 Meghal II. Ferdinánd, utóda fia, III. Ferdinánd 


1642 Békemeghosszabbítás a törökkel: a második szőnyi béke, mely a 
béke idején erőszakkal hódoltatott 326 falut török kézen hagyja. 


1643-—45 I. Rákóczi György svéd szövetségben részt vesz a harmincéves 
háborúban 


1648 I. Rákóczi György halála, utóda fia, II. Rákóczi György 

1655 Wesselényi Ferenc nádorrá választása 

1658 II. Rákóczi György háborúja a lengyel trónért 

1658—1660 Köprülü Mohamed nagyvezér a tatár kánnal együtt rátámad 
Erdélyre, Barcsai Akost nevezi ki fejedelemnek, s Rákóczit kiszorítja 
országából 

1660 Török kézre kerül Várad, Erdély és a Tiszántúl legfontosabb 
erőssége 

1660. XII. Barcsai Ákos Kemény János javára lemond a fejedelemségről. 
Montecuccoli erdélyi felvonulása 

1661. IX. Ali pasa parancsára az erdélyi rendek Apafi Mihályt választják 
fejedelemmé 

1663 Török támadás a királyi Magyarország ellen Montecuccoli erdélyi 
beavatkozása miatt. Elesik Érsekújvár, Győr mellett a legfontosabb erősség 

1664 Zrínyi Miklós nagy sikerű téli hadjárata 

1664. VIII. 1. A szentgotthárdi csata 

1664. VIII. 10. A vasvári béke 

1664. XI. 18. Zrínyi Miklós váratlan halála 

1666—1670 Az elégedetlen főurak és a felvidéki nemesség szervezkedése 
a Habsburg-uralom ellen 

1671 Zrínyi Péter, Frangepán Ferenc, Nádasdy Ferenc és Bónis Ferenc 
kivégzése 

1672—78 Az első kuruc megmozdulások. Thököly Imre csatlakozik a 
kurucokhoz 

1682 Ihököly Imre és Zrínyi Ilona házassága. A kurucok beveszik 
Kassát. Kassa székhellyel kialakul Thököly felvidéki fejedelemsége Erdély 
határától a Garamig 


A török kiűzése 


1683 Bécs sikertelen török ostroma; a párkányi török vereség, ezzel 
kezdetét veszi a felszabadító háború 


1684 , Szent Liga" a török ellen. I. Lipót, XI. Ince pápa, Sobieski János 
lengyel király és Velence 


1685 Érsekújvár felszabadítása, Kassa bevétele. Thököly török fogsága 


1686. VI. 21-IX. 2. Buda felszabadulása. A vár ostroma és 
visszafoglalása 


1686. IX-X. Fontos dunántúli és alföldi erődök: Simontornya, Pécs, 
Siklós, Kaposvár és Szeged felszabadítása 

1687 A balázsfalvi egyezmény: az erdélyi fejedelemség önállóságának 
megszűnése 

1688 Nándorfehérvár, Szendrő és Galambóc visszavétele 


1697 A zentai csata: Savoyai Jenő végleges győzelme. A hegyaljai 
felkelés 


1699 A karlócai béke, mely a régi Magyarország területéből csupán a 
Temesközt hagyta meg a törökök kezén 


1701 II. Rákóczi Ferenc elfogatása. A bécsújhelyi börtönbe hurcolják, 
ahonnan megszökik 


1703 A bujdosó Rákóczi visszatér és megindítja szabadságharcát 


